CELEX: 32011D0303(01)
Language: el
Date: 2011-02-22 00:00:00
Title: Απόφαση της Επιτροπής, της 22ας Φεβρουαρίου 2011 , σχετικά με την έκδοση απόφασης χρηματοδότησης για το 2011 στο πλαίσιο του δεύτερου προγράμματος κοινοτικής δράσης στον τομέα της υγείας (2008-2013) και σχετικά με τα κριτήρια επιλογής και ανάθεσης, καθώς και με άλλα κριτήρια οικονομικής συνεισφοράς στις δράσεις του εν λόγω προγράμματος  Κείμενο που παρουσιάζει ενδιαφέρον για τον ΕΟΧ

3.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/1
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 22ας Φεβρουαρίου 2011
   σχετικά με την έκδοση απόφασης χρηματοδότησης για το 2011 στο πλαίσιο του δεύτερου προγράμματος κοινοτικής δράσης στον τομέα της υγείας (2008-2013) και σχετικά με τα κριτήρια επιλογής και ανάθεσης, καθώς και με άλλα κριτήρια οικονομικής συνεισφοράς στις δράσεις του εν λόγω προγράμματος
   (Κείμενο που παρουσιάζει ενδιαφέρον για τον ΕΟΧ)
   2011/C 69/01
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 1350/2007/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, που αφορά τη θέσπιση δεύτερου προγράμματος κοινοτικής δράσης στον τομέα της υγείας για την περίοδο 2008-2013 (1) (εφεξής «το πρόγραμμα για την υγεία»), και ιδίως το άρθρο 8 παράγραφος 1,
   Έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2) (εφεξής «ο δημοσιονομικός κανονισμός»), και ιδίως το άρθρο 75,
   Έχοντας υπόψη τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (3) (εφεξής «οι κανόνες εφαρμογής»), και ιδίως το άρθρο 90,
   Έχοντας υπόψη την απόφαση αριθ. 2004/858/ΕΚ της Επιτροπής, της 15ης Δεκεμβρίου 2004, για την ίδρυση εκτελεστικού οργανισμού υπό την ονομασία «Εκτελεστικός Οργανισμός για το Πρόγραμμα Δημόσιας Υγείας» με σκοπό τη διαχείριση της κοινοτικής δράσης στον τομέα της δημόσιας υγείας — κατ’ εφαρμογή του κανονισμού (ΕΚ) αριθ. 58/2003 του Συμβουλίου (4), και ιδίως το άρθρο 6,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 75 του δημοσιονομικού κανονισμού και το άρθρο 90 παράγραφος 1 των κανόνων εφαρμογής, της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
            
         
               (2)
            
            
               Σύμφωνα με το άρθρο 110 του δημοσιονομικού κανονισμού και το άρθρο 8 παράγραφος 1 του προγράμματος για την υγεία, πρέπει να θεσπίζεται ετήσιο πρόγραμμα εργασίας για την εφαρμογή του προγράμματος για την υγεία, καθώς και κριτήρια επιλογής, ανάθεσης και άλλα κριτήρια οικονομικής συνεισφοράς στις δράσεις του προγράμματος.
            
         
               (3)
            
            
               Σύμφωνα με τα άρθρα 4 και 6 της απόφασης 2004/858/ΕΚ, ο Εκτελεστικός Οργανισμός για την Υγεία και τους Καταναλωτές εκτελεί ορισμένες δραστηριότητες για την εφαρμογή του προγράμματος δημόσιας υγείας και θα πρέπει να λαμβάνει τις απαραίτητες πιστώσεις για τον σκοπό αυτό.
            
         
               (4)
            
            
               Δεδομένου ότι το πρόγραμμα εργασίας για το 2011 συνιστά ένα επαρκώς λεπτομερές πλαίσιο υπό την έννοια του άρθρου 90 παράγραφοι 2 και 3 των κανόνων εφαρμογής, η παρούσα απόφαση αποτελεί απόφαση χρηματοδότησης για τις δαπάνες που προβλέπονται στο πρόγραμμα εργασίας για επιχορηγήσεις, ανάθεση συμβάσεων και άλλες δράσεις.
            
         
               (5)
            
            
               Σύμφωνα με το άρθρο 168 παράγραφος 1 στοιχείο γ) των κανόνων εφαρμογής, είναι δυνατόν να παρέχονται επιχορηγήσεις χωρίς πρόσκληση υποβολής προτάσεων σε φορείς με μονοπωλιακό de jure ή de facto καθεστώς, δεόντως αιτιολογημένο στην απόφαση ανάθεσης και σύμφωνα με το άρθρο 168 παράγραφος 1 στοιχείο στ) για δράσεις με συγκεκριμένα χαρακτηριστικά που απαιτούν ιδιαίτερο είδος οργανισμών, με τα απαιτούμενα τεχνικά προσόντα, υψηλό βαθμό εξειδίκευσης ή διοικητικές εξουσίες.
            
         
               (6)
            
            
               Η παρούσα απόφαση αποτελεί επίσης απόφαση χρηματοδότησης για τις δαπάνες που επιβαρύνουν τον προϋπολογισμό της ΕΕ σχετικά με την έμμεση κεντρική ή από κοινού διαχείριση.
            
         
               (7)
            
            
               Έχουν εξασφαλιστεί αποδεικτικά στοιχεία για την ύπαρξη και ορθή λειτουργία των στοιχείων που αναφέρονται στο άρθρο 56 του δημοσιονομικού κανονισμού στον φορέα στον οποίο θα αναθέσει η Επιτροπή τη χρησιμοποίηση των κονδυλίων της ΕΕ στο πλαίσιο της έμμεσης κεντρικής διαχείρισης.
            
         
               (8)
            
            
               Η παρούσα απόφαση χρηματοδότησης μπορεί επίσης να καλύπτει την καταβολή τόκων υπερημερίας βάσει του άρθρου 83 του δημοσιονομικού κανονισμού και του άρθρου 106 παράγραφος 5 των κανόνων εφαρμογής.
            
         
               (9)
            
            
               Για την εφαρμογή της παρούσας απόφασης είναι σκόπιμο να δοθεί ο ορισμός του όρου «ουσιώδης μεταβολή» κατά την έννοια του άρθρου 90 παράγραφος 4 των κανόνων εφαρμογής.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 10 της απόφασης αριθ. 1350/2007/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα απόφαση θεσπίζεται το πρόγραμμα εργασίας για το 2011 για την εφαρμογή του προγράμματος για την υγεία, όπως ορίζεται στο παράρτημα I και στα σχετικά παραρτήματα II, ΙΙΙ, ΙV, VI και VII για τα κριτήρια επιλογής, ανάθεσης και άλλα κριτήρια για τις οικονομικές συνεισφορές στις δράσεις του προγράμματος υγείας. Αποτελεί απόφαση χρηματοδότησης υπό την έννοια του άρθρου 75 του δημοσιονομικού κανονισμού.
   Άρθρο 2
   Η μέγιστη συνεισφορά που επιτρέπει η παρούσα απόφαση για την εφαρμογή του προγράμματος ορίζεται σε 49 751 348 ευρώ που θα αναληφθούν από την ακόλουθη γραμμή του γενικού προϋπολογισμού της Ευρωπαϊκής Ένωσης για το 2011:
   
               —
            
            
               Γραμμή του προϋπολογισμού 17 03 06 — Δράση της EE στον τομέα της δημόσιας υγείας: 47 060 000 ευρώ,
            
         
               —
            
            
               Γραμμή του προϋπολογισμού 17 01 04 02 — Δαπάνες διοικητικής διαχείρισης: 1 400 000 ευρώ,
            
         και εκτιμώμενες πρόσθετες συνεισφορές από τις χώρες ΕΖΕΣ/ΕΟΧ και την Κροατία για τη συμμετοχή τους στο πρόγραμμα για την υγεία:
   
               —
            
            
               Χώρες ΕΖΕΣ/ΕΟΧ: 1 153 348 ευρώ,
            
         
               —
            
            
               Κροατία: 138 000 ευρώ.
            
         Με τις εν λόγω συνεισφορές το σύνολο της γραμμής 17 03 06 του προϋπολογισμού ανέρχεται σε 48 313 028 ευρώ και το σύνολο της γραμμής 17 01 04 02 σε 1 438 320 ευρώ.
   Οι εν λόγω πιστώσεις μπορεί επίσης να καλύπτουν την καταβολή τόκων υπερημερίας βάσει του άρθρου 83 του δημοσιονομικού κανονισμού.
   Η εφαρμογή της παρούσας απόφασης υπόκειται στη διαθεσιμότητα των πιστώσεων που προβλέπονται στο σχέδιο προϋπολογισμού για το 2011 μετά την έγκριση του προϋπολογισμού για το 2011 από την αρμόδια για τον προϋπολογισμό αρχή.
   Άρθρο 3
   Το σύστημα διαχείρισης που συστάθηκε από τον Εκτελεστικό Οργανισμό για την Υγεία και τους Καταναλωτές για να αναλάβει τη χρησιμοποίηση των κονδυλίων της ΕΕ συμμορφώνεται με τις προϋποθέσεις για την ανάθεση καθηκόντων στο πλαίσιο της έμμεσης κεντρικής διαχείρισης. Ως εκ τούτου, η εκτέλεση του προϋπολογισμού όσον αφορά τα καθήκοντα που σχετίζονται με επιχορηγήσεις σχεδίων, επιχορηγήσεις λειτουργίας, επιχορηγήσεις για κοινές δράσεις, επιχορηγήσεις για διασκέψεις και συμφωνίες άμεσης επιχορήγησης με διεθνείς οργανισμούς, καθώς και μέρος της ανάθεσης συμβάσεων μπορούν να ανατεθούν στον εν λόγω φορέα.
   Τα κονδύλια του προϋπολογισμού που απαιτούνται για τη διαχείριση του προγράμματος για την υγεία μεταφέρονται στον Εκτελεστικό Οργανισμό για την Υγεία και τους Καταναλωτές σύμφωνα με τους όρους και εντός των περιορισμών των ποσών που ορίζονται στο παράρτημα I του προγράμματος εργασίας.
   Η επιχορήγηση λειτουργίας που εντάχθηκε στη γραμμή του προϋπολογισμού 17 01 04 30 θα καταβληθεί στον Εκτελεστικό Οργανισμό για την Υγεία και τους Καταναλωτές.
   Άρθρο 4
   Η εκτέλεση του προϋπολογισμού σχετικά με τα καθήκοντα που αφορούν συμφωνίες άμεσης επιχορήγησης με διεθνείς οργανισμούς μπορούν να ανατίθενται στους ακόλουθους διεθνείς οργανισμούς: Συμβούλιο της Ευρώπης (ΣτΕ), Διεθνές Κέντρο Έρευνας για τον Καρκίνο (ΔΚΕΚ), Οργανισμός για την Οικονομική Συνεργασία και Ανάπτυξη (ΟΟΣΑ) και Παγκόσμια Οργάνωση Υγείας (ΠΟΥ).
   Άρθρο 5
   Αλλαγές των πιστώσεων για τις ειδικές δράσεις που δεν υπερβαίνουν σωρευτικά το 20 % της μέγιστης συνεισφοράς που επιτρέπει η παρούσα απόφαση δεν θεωρούνται ουσιαστικές, με την προϋπόθεση ότι δεν επηρεάζουν σημαντικά τη φύση και τους στόχους του προγράμματος εργασίας. Τούτο μπορεί να περιλαμβάνει την αύξηση της μέγιστης συνεισφοράς που επιτρέπει η παρούσα απόφαση έως και κατά 20 %.
   Ο διατάκτης, σύμφωνα με το άρθρο 59 του δημοσιονομικού κανονισμού, δύναται να εγκρίνει τις εν λόγω αλλαγές σύμφωνα με τις αρχές της χρηστής δημοσιονομικής διαχείρισης και της αναλογικότητας.
   Ο γενικός διευθυντής της ΓΔ Υγείας και Καταναλωτών εξασφαλίζει τη συνολική εφαρμογή του παρόντος προγράμματος εργασίας.
   Άρθρο 6
   Σύμφωνα με το άρθρο 168 παράγραφος 1 στοιχείο γ) των κανόνων εφαρμογής, είναι δυνατόν να παρέχονται επιχορηγήσεις χωρίς πρόσκληση υποβολής προτάσεων σε φορείς με μονοπωλιακό de jure ή de facto καθεστώς, δεόντως αιτιολογημένο στην απόφαση ανάθεσης και σύμφωνα με το άρθρο 168 παράγραφος 1 στοιχείο στ) για δράσεις με συγκεκριμένα χαρακτηριστικά που απαιτούν ιδιαίτερο είδος οργανισμών, με τα απαιτούμενα τεχνικά προσόντα, υψηλό βαθμό εξειδίκευσης ή διοικητικές εξουσίες.
   
      Βρυξέλλες, 22 Φεβρουαρίου 2011.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 301 της 20.11.2007, σ. 3.
   
      (2)  ΕΕ L 248 της 16.9.2002, σ. 1.
   
      (3)  ΕΕ L 357 της 31.12.2002, σ. 1.
   
      (4)  ΕΕ L 369 16.12.2004, σ. 73.
   
      ΠΑΡΑΡΤΗΜΑ I
      
         Πρόγραμμα εργασίας 2011 για το δεύτερο πρόγραμμα κοινοτικής δράσης στον τομέα της υγείας (2008-2013)
      
      1.   ΓΕΝΙΚΟ ΠΛΑΙΣΙΟ
      1.1.   Πολιτικό και νομικό πλαίσιο
      
      Το άρθρο 168 της συνθήκης για τη λειτουργία της Ευρωπαϊκής Ένωσης προβλέπει ότι στο πλαίσιο όλων των πολιτικών της ΕΕ πρέπει να εξασφαλίζεται υψηλού επιπέδου προστασία της υγείας του ανθρώπου. Η Ευρωπαϊκή Ένωση οφείλει να συνεργάζεται με τα κράτη μέλη για τη βελτίωση της δημόσιας υγείας, την πρόληψη της ανθρώπινης ασθένειας και την αποτροπή των πηγών κινδύνου για τη σωματική και ψυχική υγεία.
      Για αυτό τον σκοπό η Ευρωπαϊκή Επιτροπή προάγει μια νέα προσέγγιση για την πολιτική υγείας της ΕΕ για την περίοδο 2008-2013 στη λευκή βίβλο «Μαζί για την υγεία: Στρατηγική προσέγγιση της ΕΕ για την περίοδο 2008-2013» [COM(2007) 630 τελικό]. Η εν λόγω στρατηγική παρέχει ένα γενικό πλαίσιο που καλύπτει τόσο βασικά ευρωπαϊκά ζητήματα υγείας όσο και ευρύτερες πτυχές, όπως είναι η υγεία σε όλες τις πολιτικές και η υγεία σε παγκόσμιο επίπεδο.
      Το δεύτερο πρόγραμμα κοινοτικής δράσης στον τομέα της υγείας (2008-2013) (εφεξής το «πρόγραμμα για την υγεία» ή «πρόγραμμα») υποστηρίζει την υλοποίηση της εν λόγω στρατηγικής. Βασίζεται στην απόφαση αριθ. 1350/2007/ΕΚ (εφεξής η «απόφαση του προγράμματος»).
      Αποστολή του προγράμματος για την υγεία είναι να συμπληρώσει, να υποστηρίξει και να προσθέσει αξία στις πολιτικές των κρατών μελών. Στοχεύει επίσης να συνεισφέρει στην ενίσχυση της αλληλεγγύης και της ευημερίας στην Ευρωπαϊκή Ένωση μέσω της προστασίας και της προώθησης της υγείας και της ασφάλειας του ανθρώπου και μέσω της βελτίωσης της δημόσιας υγείας. Το πρόγραμμα επιδιώκει την επίτευξη των ακόλουθων στόχων, όπως αυτοί ορίζονται στο άρθρο 2.2 της απόφασης του προγράμματος:
      
                  1.
               
               
                  βελτίωση της ασφάλειας της υγείας των πολιτών·
               
            
                  2.
               
               
                  προαγωγή της υγείας, συμπεριλαμβανομένης της μείωσης των ανισοτήτων υγείας·
               
            
                  3.
               
               
                  απόκτηση και διάδοση γνώσεων και πληροφοριών σχετικά με την υγεία.
               
            Το άρθρο 8 παράγραφος 1 της απόφασης του προγράμματος ορίζει ότι η Επιτροπή θα εγκρίνει:
      
                  α)
               
               
                  ετήσιο πρόγραμμα εργασίας για την εφαρμογή του προγράμματος, στο οποίο καθορίζονται:
                  
                              i)
                           
                           
                              οι προτεραιότητες και οι δράσεις που πρέπει να πραγματοποιηθούν, συμπεριλαμβανομένης της κατανομής των δημοσιονομικών πόρων·
                           
                        
                              ii)
                           
                           
                              τα κριτήρια για το ποσοστό της οικονομικής συμβολής της Κοινότητας, συμπεριλαμβανομένων κριτηρίων αξιολόγησης για το αν πρόκειται για περίπτωση εξαιρετικής χρησιμότητας·
                           
                        
                              iii)
                           
                           
                              οι ρυθμίσεις για την εφαρμογή των κοινών στρατηγικών και δράσεων που προβλέπονται στο άρθρο 9·
                           
                        
            
                  β)
               
               
                  κριτήρια επιλογής και ανάθεσης καθώς και άλλα κριτήρια χρηματοδοτικής συνεισφοράς στις δράσεις του προγράμματος σύμφωνα με το άρθρο 4.
               
            Σύμφωνα με το άρθρο 75 του δημοσιονομικού κανονισμού (ΔΚ) που εφαρμόζεται στον γενικό προϋπολογισμό των Ευρωπαϊκών Κοινοτήτων, της αναλήψεως δαπάνης προηγείται απόφαση χρηματοδότησης που εκδίδεται από το όργανο ή από τις αρχές τις οποίες εξουσιοδοτούν τα όργανα. Σύμφωνα με το άρθρο 90 των κανόνων εφαρμογής του δημοσιονομικού κανονισμού (ΔΚ), η απόφαση για τη θέσπιση του ετήσιου προγράμματος εργασίας που αναφέρεται στο άρθρο 110 του ΔΚ μπορεί να θεωρηθεί ότι είναι η απόφαση χρηματοδότησης, με την προϋπόθεση ότι συνιστά επαρκώς λεπτομερές πλαίσιο. Το παρόν έγγραφο έχει ως στόχο να εκπληρώσει αυτές τις υποχρεώσεις και να παρουσιάσει τις διάφορες δραστηριότητες που προβλέπονται για το 2011, το οποίο είναι το τέταρτο έτος εφαρμογής του προγράμματος για την υγεία.
      Εκτός από τα κράτη μέλη της Ευρωπαϊκής Ένωσης, το πρόγραμμα για την υγεία είναι ανοιχτό στη συμμετοχή τρίτων χωρών. Οι χώρες ΕΖΕΣ/ΕΟΧ —Ισλανδία, Λιχτενστάιν και Νορβηγία— συμμετέχουν στο πρόγραμμα σύμφωνα με τις προϋποθέσεις που ορίζονται στη συμφωνία για τον ΕΟΧ. Άλλες τρίτες χώρες, και συγκεκριμένα οι χώρες της ευρωπαϊκής πολιτικής γειτονίας, οι χώρες που υποβάλλουν αίτηση για ένταξη, καθώς και οι υποψήφιες και οι υπό ένταξη στην Ευρωπαϊκή Ένωση χώρες, καθώς και οι χώρες των Δυτικών Βαλκανίων που συμμετέχουν στη Διαδικασία Σταθεροποίησης και Σύνδεσης μπορούν να συμμετάσχουν στο πρόγραμμα εφόσον ισχύουν οι αναγκαίες συμφωνίες. Από αυτές τις τρίτες χώρες, η Κροατία έχει υπογράψει τις εν λόγω συμφωνίες και συμμετέχει στο πρόγραμμα.
      1.2.   Πόροι
      
      Η απόφαση του προγράμματος ορίζει συνολικό προϋπολογισμό ύψους 321 500 000 ευρώ για την περίοδο από την 1η Ιανουαρίου 2008 έως την 31η Δεκεμβρίου 2013. Η αρμόδια για τον προϋπολογισμό αρχή ενέκρινε συνολικό προϋπολογισμό ύψους 48 460 000 ευρώ [ενδεικτικό ποσό που υπόκειται στην τελική έγκριση του προϋπολογισμού από τις αρμόδιες για τον προϋπολογισμό αρχές] για το 2011 για τις γραμμές 17 03 06 και 17 01 04 02 του προϋπολογισμού:
      
                  —
               
               
                  47 060 000 ευρώ για τη γραμμή 17 03 06 — Δράση της ΕΕ στον τομέα της υγείας (προϋπολογισμός λειτουργίας),
               
            
                  —
               
               
                  1 400 000 ευρώ για τη γραμμή 17 01 04 02 — Δαπάνες διοικητικής διαχείρισης (διοικητικός προϋπολογισμός).
               
            Πρόσθετες συνεισφορές από τις χώρες ΕΖΕΣ/ΕΟΧ και από την Κροατία εκτιμώνται σε 1 153 348 ευρώ από τις χώρες ΕΖΕΣ/ΕΟΧ και σε 138 000 ευρώ από την Κροατία.
      Με τις εν λόγω συνεισφορές το σύνολο της γραμμής 17 03 06 του προϋπολογισμού ανέρχεται σε 48 313 028 ευρώ και το σύνολο της γραμμής 17 01 04 02 σε 1 438 320 ευρώ.
      Τα ποσά που αναφέρονται στα επόμενα κεφάλαια είναι ενδεικτικά. Σύμφωνα με το άρθρο 90 παράγραφος 4 των ΚΕΔΚ, μη σημαντικές διακυμάνσεις της τάξης του +/– 20 % ανά θέση είναι δυνατόν να υπάρχουν σε κάθε χρηματοδοτικό μηχανισμό.
      Η γραμμή του προϋπολογισμού 17 01 04 02 — Δαπάνες διοικητικής διαχείρισης θα χρησιμοποιηθεί για τη χρηματοδότηση δραστηριοτήτων όπως είναι η διοργάνωση συνεδρίων, συνεδριάσεων και εργαστηρίων εμπειρογνωμόνων, συμπεριλαμβανομένων σεμιναρίων που οργανώνονται σε εθνικό επίπεδο μεταξύ ομάδων εμπειρογνωμόνων για την ανταλλαγή βέλτιστων πρακτικών στους τομείς που καλύπτει το παρόν πρόγραμμα εργασίας. Η εν λόγω γραμμή του προϋπολογισμού θα χρησιμοποιηθεί και για την κάλυψη δημοσιεύσεων και επικοινωνιακών πρωτοβουλιών.
      Ο Εκτελεστικός Οργανισμός για την Υγεία και τους Καταναλωτές (ΕΟΥΚ) υποστηρίζει την Επιτροπή κατά την εφαρμογή του παρόντος προγράμματος εργασίας, σύμφωνα με την απόφαση Ε(2008) 4943 της Επιτροπής, της 9ης Σεπτεμβρίου 2008. Η γραμμή του προϋπολογισμού για τις διοικητικές πιστώσεις που σχετίζονται με τον ΕΟΥΚ είναι η 17 01 04 30.
      2.   ΧΡΗΜΑΤΟΔΟΤΙΚΟΙ ΜΗΧΑΝΙΣΜΟΙ
      Οι διαθέσιμες πιστώσεις υπό τη γραμμή του προϋπολογισμού 17 03 06 — Δράση της ΕΕ στον τομέα της υγείας θα χρησιμοποιηθούν για τη χορήγηση επιχορηγήσεων σχεδίων, επιχορηγήσεων λειτουργίας, επιχορηγήσεων για κοινές δράσεις, επιχορηγήσεων για διασκέψεις και άμεσων επιχορηγήσεων σε διεθνείς οργανισμούς, καθώς και για την κάλυψη δραστηριοτήτων ανάθεσης συμβάσεων και άλλων δράσεων.
      Σύμφωνα με την αιτιολογική σκέψη 33 της απόφασης του προγράμματος, θα πρέπει να διευκολυνθεί η ανάπτυξη συνεργασίας με τρίτες χώρες που δεν συμμετέχουν στο πρόγραμμα. Ωστόσο, οι εν λόγω χώρες δεν μπορούν να λαμβάνουν οικονομική συνεισφορά στο πλαίσιο του προγράμματος για την υγεία. Εν τούτοις, οι δαπάνες ταξιδιού και διαμονής για προσκεκλημένους εμπειρογνώμονες που ταξιδεύουν προς ή από τις εν λόγω χώρες είναι δυνατό να κριθούν επιλέξιμες σε δεόντως αιτιολογημένες και εξαιρετικές περιπτώσεις, όταν πρόκειται για άμεση συμβολή στους στόχους του προγράμματος.
      2.1.   Επιχορηγήσεις σχεδίων
      
      Το συνολικό ενδεικτικό ποσό για επιχορηγήσεις σχεδίων εκτιμάται στα 4 650 000 ευρώ. Οι επιχορηγήσεις υπολογίζονται βάσει των επιλέξιμων δαπανών που πραγματοποιούνται. Το μέγιστο ποσοστό συγχρηματοδότησης από την ΕΕ είναι 60 %. Εντούτοις, το εν λόγω ποσοστό δύναται να υπερβεί το 80 % σε περίπτωση που κάποια πρόταση πληροί τα κριτήρια εξαιρετικής χρησιμότητας. Το παράρτημα II περιλαμβάνει τα κριτήρια αποκλεισμού, επιλεξιμότητας, επιλογής και ανάθεσης για τις επιχορηγήσεις σχεδίων. Το παράρτημα VII περιλαμβάνει τα κριτήρια εξαιρετικής χρησιμότητας.
      Μόνο οι προτάσεις που έχουν άμεση συνάφεια με το θέμα και την περιγραφή που ορίζεται στο παρόν πρόγραμμα εργασίας και στις οποίες ως χρηματοδοτικός μηχανισμός αναφέρεται η «επιχορήγηση σχεδίου» θα εξετάζονται για χρηματοδότηση. Οι προτάσεις που πραγματεύονται μόνο το ευρύτερο αντικείμενο χωρίς να εμπίπτουν επακριβώς στη συγκεκριμένη περιγραφή μιας δεδομένης δράσης δεν θα εξετάζονται για χρηματοδότηση. Για καθεμία από τις δράσεις θα χρηματοδοτηθεί μόνο μία πρόταση, εκτός εάν αναφέρεται κάτι διαφορετικό.
      Το ενδεικτικό χρονοδιάγραμμα για τη δημοσίευση της πρόσκλησης υποβολής προτάσεων για επιχορηγήσεις σχεδίων στην Επίσημη Εφημερίδα είναι το πρώτο τρίμηνο του 2011.
      2.2.   Επιχορηγήσεις λειτουργίας
      
      Το συνολικό ενδεικτικό ποσό για επιχορηγήσεις λειτουργίας εκτιμάται στα 4 000 000 ευρώ. Οι επιχορηγήσεις υπολογίζονται βάσει των επιλέξιμων δαπανών που πραγματοποιούνται. Το μέγιστο ποσοστό συγχρηματοδότησης από την ΕΕ είναι 60 %. Εντούτοις, το εν λόγω ποσοστό δύναται να υπερβεί το 80 % σε περίπτωση που κάποια πρόταση πληροί τα κριτήρια εξαιρετικής χρησιμότητας.
      Επιχορηγήσεις λειτουργίας μπορούν να ανατίθενται για ανανέωση επιχορηγήσεων λειτουργίας που έχουν χορηγηθεί σε μη κυβερνητικούς φορείς και σε ειδικευμένα δίκτυα στο πλαίσιο του προγράμματος εργασίας για το 2010. Νέες επιχορηγήσεις λειτουργίας μπορούν να χορηγηθούν σε μη κυβερνητικούς φορείς και σε ειδικευμένα δίκτυα που δραστηριοποιούνται σε τομείς που αντιστοιχούν στις προτεραιότητες του προγράμματος για την υγεία και στις προτεραιότητες του παρόντος προγράμματος εργασίας όπως ορίζονται κατωτέρω στο σημείο 3 (Προτεραιότητες για το 2011).
      Όπως αναφέρεται στο άρθρο 4 παράγραφος 2 της απόφασης του προγράμματος, η ανανέωση των οικονομικών συνεισφορών που προβλέπονται στην παράγραφο 1 στοιχείο β) προς μη κυβερνητικούς φορείς και εξειδικευμένα δίκτυα δύναται να εξαιρείται από την αρχή της βαθμιαίας μείωσης. Κατά γενικό κανόνα, η ανωτέρω εξαίρεση θα ισχύει για τους αιτούντες οργανισμούς που δεν λαμβάνουν χρηματοδότηση από τον ιδιωτικό τομέα (1) ή όπου δεν προκύπτουν αντικρουόμενα συμφέροντα για τη λειτουργία τους (βασική χρηματοδότηση). Για όλες τις άλλες ανανεώσεις επιχορηγήσεων λειτουργίας, θα εφαρμόζεται μείωση 5 ποσοστιαίων μονάδων σε σύγκριση με το ποσοστό συγχρηματοδότησης από την ΕΕ που συμφωνείται στη συμφωνία επιχορήγησης μετά την πρόσκληση υποβολής προτάσεων για το 2010. Σε κάθε περίπτωση, το ποσό συγχρηματοδότησης από την ΕΕ δεν μπορεί να υπερβαίνει το ποσό που χορηγήθηκε το 2010. Το παράρτημα III περιλαμβάνει τα κριτήρια αποκλεισμού, επιλεξιμότητας, επιλογής και ανάθεσης για τις λειτουργικές επιχορηγήσεις. Το παράρτημα VII περιλαμβάνει τα κριτήρια εξαιρετικής χρησιμότητας.
      Το ενδεικτικό χρονοδιάγραμμα για τη δημοσίευση της πρόσκλησης υποβολής προτάσεων για λειτουργικές επιχορηγήσεις στην Επίσημη Εφημερίδα είναι το πρώτο τρίμηνο του 2011.
      2.3.   Επιχορηγήσεις για κοινές δράσεις
      
      Το συνολικό ενδεικτικό ποσό για κοινές δράσεις εκτιμάται στα 17 040 000 ευρώ. Οι κοινές δράσεις δίνουν την ευκαιρία στις αρμόδιες αρχές των κρατών μελών ή άλλων χωρών που συμμετέχουν στο πρόγραμμα για την υγεία και στην Ευρωπαϊκή Επιτροπή να προωθήσουν περαιτέρω το έργο που συντελείται σε ζητήματα που έχουν προσδιορίσει από κοινού. Δημόσιοι ή μη κυβερνητικοί φορείς με έδρα σε κράτος μέλος ή άλλη συμμετέχουσα χώρα που συμμετέχει σε μια δεδομένη κοινή δράση μπορούν να συμμετάσχουν στην κοινή δράση. Ωστόσο, πρέπει να έχουν λάβει ρητή εντολή να το πράξουν από τις αρχές του ενδιαφερόμενου κράτους μέλους ή άλλης συμμετέχουσας χώρας.
      Οι επιχορηγήσεις για κοινές δράσεις υπολογίζονται βάσει των επιλέξιμων δαπανών που πραγματοποιούνται. Το μέγιστο ποσοστό συγχρηματοδότησης από την ΕΕ είναι 50 %. Εντούτοις, το ποσοστό ενδέχεται να ανέρχεται σε 70 % σε περιπτώσεις εξαιρετικής χρησιμότητας. Οι πέντε κοινές δράσεις που προτείνονται στο παρόν πρόγραμμα εργασίας συνεισφέρουν σημαντικά στους στόχους της στρατηγικής «Ευρώπη 2020» που ορίζονται στην ανακοίνωση COM(2010) 2020 της Επιτροπής, της 3ης Μαρτίου 2010, με τίτλο «Ευρώπη 2020: Στρατηγική για έξυπνη, διατηρήσιμη και χωρίς αποκλεισμούς ανάπτυξη». Συνεπώς θεωρούνται δράσεις εξαιρετικής χρησιμότητας. Σε τέσσερις από αυτές θα χορηγηθεί συγχρηματοδότηση κατά 60 % και σε μία κατά 70 %. Οι εν λόγω κοινές δράσεις είναι οι εξής:
      
                  —
               
               
                  υποστήριξη της υλοποίησης εθνικών σχεδίων/στρατηγικών για σπάνιες νόσους και σχετικά μέτρα για την εφαρμογή της σύστασης του Συμβουλίου και της ανακοίνωσης της Επιτροπής για τις σπάνιες νόσους· μέγιστη συγχρηματοδότηση από την ΕΕ 3 000 000 ευρώ, ποσοστό συγχρηματοδότησης 60 %,
               
            
                  —
               
               
                  διασυνοριακά εργαλεία ηλεκτρονικής υγείας ως εργαλεία υποστήριξης για ιατρική ενημέρωση και έρευνα· μέγιστη συγχρηματοδότηση από την ΕΕ 2 400 000 ευρώ, ποσοστό συγχρηματοδότησης 60 %,
               
            
                  —
               
               
                  συμπληρωματική κοινή δράση για πιλοτικές ΑΤΥ σε στοχευμένες τεχνολογίες υγείας· μέγιστη συγχρηματοδότηση από την ΕΕ 6 600 000 ευρώ, ποσοστό συγχρηματοδότησης 70 %,
               
            
                  —
               
               
                  ασφάλεια ασθενών και ποιότητα υγειονομικής περίθαλψης· μέγιστη συγχρηματοδότηση από την ΕΕ 3 600 000 ευρώ, ποσοστό συγχρηματοδότησης 60 %,
               
            
                  —
               
               
                  ενίσχυση των κρατών μελών για την πλήρη αξιοποίηση όλων των δυνατοτήτων στον τομέα των δωρεών από ζώντες και νεκρούς δότες· μέγιστη συγχρηματοδότηση από την ΕΕ 1 440 000 ευρώ, ποσοστό συγχρηματοδότησης 60 %.
               
            Το παράρτημα IV περιλαμβάνει τα κριτήρια αποκλεισμού, επιλεξιμότητας, επιλογής και ανάθεσης για τις κοινές δράσεις.
      Τα κράτη μέλη ή οι τρίτες χώρες που συμμετέχουν στο πρόγραμμα για την υγεία και επιθυμούν να συμμετάσχουν σε κοινές δράσεις οφείλουν να ανακοινώσουν την πρόθεσή τους στην Επιτροπή. Με την εξαίρεση των ΜΚΟ που δραστηριοποιούνται σε επίπεδο ΕΕ, μόνον οργανισμοί που είναι εγκατεστημένοι σε κράτη μέλη/άλλες χώρες που συμμετέχουν στο πρόγραμμα για την υγεία, οι οποίοι έχουν προβεί στην ανωτέρω ανακοίνωση δύνανται να υποβάλουν αίτηση για συμμετοχή σε κοινές δράσεις. Η Επιτροπή, με την υποστήριξη του ΕΟΥΚ, θα συνδράμει τα συμμετέχοντα κράτη μέλη ή σε άλλες χώρες που συμμετέχουν στο πρόγραμμα για την υγεία ούτως ώστε να εξασφαλιστούν διαφανείς διαδικασίες για τον ορισμό των εθνικών ΜΚΟ που θα συμμετάσχουν σε κοινές δράσεις.
      Το ενδεικτικό χρονοδιάγραμμα για τη δημοσίευση της πρόσκλησης υποβολής προτάσεων για κοινές δράσεις στην Επίσημη Εφημερίδα είναι το πρώτο τρίμηνο του 2011.
      2.4.   Επιχορηγήσεις για διασκέψεις
      
      Το συνολικό ενδεικτικό ποσό για διασκέψεις είναι 800 000 ευρώ: 200 000 ευρώ για διασκέψεις που διοργανώνονται από την προεδρία και 600 000 ευρώ για άλλες διασκέψεις. Για διοικητικούς λόγους, οι διασκέψεις που είναι επιλέξιμες για συγχρηματοδότηση, με την εξαίρεση των διασκέψεων που διοργανώνονται από την προεδρία, πρέπει να πραγματοποιηθούν εντός του 2012.
      2.4.1.   Διασκέψεις που διοργανώνονται από την προεδρία — Μονοπωλιακό de jure καθεστώς
      
      Σύμφωνα με το άρθρο 168 παράγραφος 1 στοιχείο γ) των ΚΕΔΚ, είναι δυνατόν να παρέχονται επιχορηγήσεις χωρίς πρόσκληση υποβολής προτάσεων σε φορείς με μονοπωλιακό de jure ή de facto καθεστώς, δεόντως αιτιολογημένο στην απόφαση ανάθεσης.
      Οι διασκέψεις που διοργανώνονται από την προεδρία οι οποίες είναι εξαιρετικά πολιτικού χαρακτήρα και με συμμετοχή εκπροσώπων ανώτατου επιπέδου τόσο των εθνικών αρχών όσο και της Ευρωπαϊκής Ένωσης, θα διοργανωθούν αποκλειστικά από το κράτος μέλος που έχει την προεδρία της ΕΕ. Δεδομένου του μοναδικού ρόλου της προεδρίας στο πλαίσιο των δραστηριοτήτων της ΕΕ, το κράτος μέλος που είναι υπεύθυνο για τη διοργάνωση της εκδήλωσης θεωρείται ότι βρίσκεται σε μονοπωλιακό de jure καθεστώς.
      Δύο διασκέψεις που διοργανώνονται από τις προεδρίες της Ευρωπαϊκής Ένωσης, μία για την προεδρία το δεύτερο εξάμηνο του 2011 και μία για την προεδρία το πρώτο εξάμηνο του 2012, μπορούν να λάβουν έως και 100 000 ευρώ έκαστη. Το μέγιστο ποσοστό συγχρηματοδότησης από την ΕΕ είναι 50 % των επιλέξιμων δαπανών που θα πραγματοποιηθούν.
      Η προεδρία υποβάλλει αίτημα επιχορήγησης στον ΕΟΥΚ, μέσω του μονίμου αντιπροσώπου της, για τη διάσκεψη για την οποία ζητείται επιχορήγηση, τουλάχιστον τέσσερις μήνες πριν από την εκδήλωση. Αυτό το αίτημα επιχορήγησης διευκρινίζει το θέμα της διάσκεψης, το προσχέδιο προγράμματος, τον προσωρινό προϋπολογισμό και τη σύνθεση της επιστημονικής και της οργανωτικής επιτροπής.
      Οι διασκέψεις που διοργανώνονται από την προεδρία οι οποίες θα χρηματοδοτηθούν βάσει του παρόντος προγράμματος εργασίας είναι οι εξής: το φόρουμ με τίτλο «European Brain Policy Forum; Ageing, Stroke and Alzheimer — finding innovative solutions» που θα πραγματοποιηθεί τον Νοέμβριο του 2011 υπό την πολωνική προεδρία, και μία διάσκεψη που θα πραγματοποιηθεί το πρώτο εξάμηνο του 2012 υπό τη δανική προεδρία και για την οποία θα εκδοθεί ξεχωριστή απόφαση χρηματοδότησης μόλις γνωστοποιηθούν οι λεπτομέρειες.
      2.4.2.   Άλλες διασκέψεις
      
      Επιχορηγήσεις για διασκέψεις μπορούν να χορηγηθούν για τη διοργάνωση διασκέψεων οι οποίες αντιστοιχούν άμεσα στις προτεραιότητες του προγράμματος για την υγεία και στις προτεραιότητες του παρόντος προγράμματος εργασίας που ορίζονται παρακάτω στο σημείο 3 (Προτεραιότητες για το 2011) και οι οποίες έχουν πανευρωπαϊκή διάσταση. Πρέπει να διοργανώνονται από δημόσιο ή μη κερδοσκοπικό φορέα που είναι εγκατεστημένος σε χώρα που συμμετέχει στο πρόγραμμα για την υγεία και διαθέτει σχετική εμπειρία συνεργασίας σε επίπεδο ΕΕ. Οι διασκέψεις μπορούν να λάβουν χρηματοδότηση έως και 100 000 ευρώ (50 % του συνολικού προϋπολογισμού κατά μέγιστο). Το παράρτημα V περιλαμβάνει τα κριτήρια αποκλεισμού, επιλεξιμότητας, επιλογής και ανάθεσης για διασκέψεις εκτός των διασκέψεων που διοργανώνονται από την προεδρία.
      Το ενδεικτικό χρονοδιάγραμμα για τη δημοσίευση της πρόσκλησης υποβολής προτάσεων για διασκέψεις στην Επίσημη Εφημερίδα είναι το πρώτο τρίμηνο του 2011.
      2.5.   Συμφωνίες άμεσης επιχορήγησης με διεθνείς οργανισμούς
      
      Το συνολικό ενδεικτικό ποσό για άμεσες επιχορηγήσεις εκτιμάται σε 3 200 000 ευρώ. Οι επιχορηγήσεις αυτές θα βασίζονται στην αποτελεσματική συνεργασία με την Επιτροπή.
      Στο παρόν πρόγραμμα εργασίας, ως διεθνής οργανισμός νοείται μια μορφή διακυβερνητικής συνεργασίας που έχει ιδρυθεί από διάφορα κράτη με την υπογραφή διεθνούς συμφωνίας η οποία έχει καταχωριστεί ή έχει υποβληθεί προς καταχώριση στη Γραμματεία του Οργανισμού Ηνωμένων Εθνών, διαθέτει μόνιμη οργανωτική δομή και νομικό καθεστώς το οποίο, με βάση τη σχετική διεθνή συμφωνία, του επιτρέπει να ασκεί τα καθήκοντά του και να εκπληρώνει τον σκοπό του.
      Σύμφωνα με το άρθρο 168 παράγραφος 1 στοιχείο στ) των ΚΕΔΚ, η χρηματοδότηση για δράσεις με διεθνείς οργανισμούς θα γίνει μέσω συμφωνιών παροχής επιχορηγήσεων, χωρίς να προηγηθεί πρόσκληση υποβολής προτάσεων για τα συγκεκριμένα θέματα που ορίζονται στο παρόν πρόγραμμα εργασίας. Οι διεθνείς οργανισμοί και τα εθνικά ή περιφερειακά τους γραφεία δεν είναι επιλέξιμοι για χρηματοδότηση ως κύριος δικαιούχος ή λοιποί δικαιούχοι στο πλαίσιο τυχόν προσκλήσεων υποβολής προτάσεων. Το μέγιστο ποσοστό συγχρηματοδότησης από την ΕΕ είναι 60 % των επιλέξιμων πραγματοποιηθεισών δαπανών. Σύμφωνα με την αιτιολογική σκέψη 33 της απόφασης του προγράμματος, οι δραστηριότητες στις οποίες συμμετέχουν τρίτες χώρες που δεν συμμετέχουν στο πρόγραμμα για την υγεία δεν θεωρούνται επιλέξιμες δαπάνες. Ωστόσο, οι δαπάνες ταξιδιού και διαμονής για προσκεκλημένους εμπειρογνώμονες που ταξιδεύουν προς ή από τις εν λόγω χώρες είναι δυνατό να κριθούν επιλέξιμες σε δεόντως αιτιολογημένες και εξαιρετικές περιπτώσεις, όταν πρόκειται για άμεση συμβολή στους στόχους του προγράμματος για την υγεία.
      Το 2011 είναι δυνατό να χρηματοδοτηθούν μόνον οι εξής διεθνείς οργανισμοί:
      
                  —
               
               
                  Συμβούλιο της Ευρώπης (ΣτΕ),
               
            
                  —
               
               
                  Ευρωπαϊκό Παρατηρητήριο Πολιτικών και Συστημάτων Υγείας,
               
            
                  —
               
               
                  Διεθνής Οργανισμός Ερευνών για τον Καρκίνο (ΔΟΕΚ),
               
            
                  —
               
               
                  Οργανισμός Οικονομικής Συνεργασίας και Ανάπτυξης (ΟΟΣΑ),
               
            
                  —
               
               
                  Παγκόσμια Οργάνωση Υγείας (ΠΟΥ).
               
            2.6.   Ανάθεση συμβάσεων
      
      Το συνολικό ενδεικτικό ποσό για την ανάθεση συμβάσεων εκτιμάται σε 17 753 028 ευρώ.
      Οι προσκλήσεις υποβολής προσφορών αναμένεται να δημοσιευτούν το πρώτο εξάμηνο του 2011 στην Επίσημη Εφημερίδα. Οι συμβάσεις-πλαίσιο και οι νέες συμβάσεις παροχής υπηρεσιών θα χρησιμοποιηθούν όπως αναφέρεται στο πρόγραμμα εργασίας.
      2.7.   Άλλες δράσεις
      
      Το συνολικό ενδεικτικό ποσό για άλλες δράσεις εκτιμάται σε 870 000 ευρώ.
      Στις δράσεις αυτές συμπεριλαμβάνονται εισφορές που καταβάλλονται από την ΕΕ ως συνδρομές σε φορείς των οποίων είναι μέλη υπό την έννοια του άρθρου 108 παράγραφος 2 στοιχείο δ) του δημοσιονομικού κανονισμού, και μια διοικητική συμφωνία με το Κοινό Κέντρο Ερευνών (JRC) και ειδικές αποζημιώσεις που καταβάλλονται στους εμπειρογνώμονες για τη συμμετοχή τους σε συνεδριάσεις και την ενασχόλησή τους με επιστημονικές γνωμοδοτήσεις σύμφωνα με την απόφαση 2008/721/ΕΚ της Επιτροπής (2): ειδικές αποζημιώσεις.
      3.   ΠΡΟΤΕΡΑΙΟΤΗΤΕΣ ΓΙΑ ΤΟ 2011
      Στην ανακοίνωση COM(2010) 2020, η Ευρωπαϊκή Επιτροπή παρουσιάζει μια στρατηγική για την αναζωογόνηση της Ευρώπης μέσα στα επόμενα δέκα χρόνια. Οι δράσεις που παρουσιάζονται στο παρόν πρόγραμμα εργασίας βασίζονται ιδιαίτερα σε δύο από τις προτεραιότητες της εν λόγω στρατηγικής: Έξυπνη ανάπτυξη και Ανάπτυξη χωρίς αποκλεισμούς. Σκοπός τους είναι η αντιμετώπιση, μεταξύ άλλων, της πρόκλησης της προώθησης ενός ενεργού και υγιούς γηράσκοντος πληθυσμού και της μείωσης των ανισοτήτων στον τομέα της υγείας.
      Η προτεραιότητα «Έξυπνη Ανάπτυξη» αξιοποιεί τη γνώση και την καινοτομία. Στόχος της εμβληματικής της πρωτοβουλίας «Ένωση Καινοτομίας» είναι να εστιάσει στις πολιτικές για την αντιμετώπιση της δημογραφικής αλλαγής στην ΕΕ μετά τη γενιά του «baby-boom» (ανάκαμψη της γεννητικότητας). Το 2050 ο αριθμός των ατόμων άνω των 50 ετών θα αυξηθεί κατά 35 % και ο αριθμός αυτών άνω των 85 θα τριπλασιαστεί. Η αλλαγή αυτή θα επιβαρύνει ιδιαίτερα τα συστήματα υγείας. Στην ευρωπαϊκή σύμπραξη καινοτομίας με θέμα την ενεργό και υγιή γήρανση που περιγράφεται στην ανακοίνωση COM(2010) 546 τελικό, της 6ης Οκτωβρίου 2010, με τίτλο «Εμβληματική πρωτοβουλία στο πλαίσιο της στρατηγικής Ευρώπη 2020 — Ένωση καινοτομίας», η Επιτροπή καλεί τα κράτη μέλη να λάβουν μέτρα για την πρόληψη και αντιμετώπιση ασθενειών που πλήττουν τους ηλικιωμένους, με ιδιαίτερη έμφαση στις χρόνιες και σπάνιες νόσους. Το παρόν πρόγραμμα εργασίας επιδιώκει το στόχο αυτό μέσω της αντιμετώπισης παραγόντων όπως είναι η διατροφή, το κάπνισμα και το αλκοόλ, οι οποίοι ευθύνονται για πολλές από τις εν λόγω χρόνιες νόσους που σχετίζονται με την ηλικία, και μέσω της περαιτέρω προώθησης του έργου που συντελείται στην αντιμετώπιση του καρκίνου και των σπάνιων νόσων. Η συνεργασία της ΕΕ στην αξιολόγηση της τεχνολογίας υγείας υποστηρίζει αυτόν τον στόχο. Το πρόγραμμα εργασίας υποστηρίζει επίσης το έργο που πραγματοποιείται στην ασφάλεια αίματος, ιστών, κυττάρων και οργάνων, η οποία συνεισφέρει στη βελτίωση της υγείας σε όλη τη διάρκεια του κύκλου ζωής συμβάλλοντας έτσι στην υγιή γήρανση.
      Μια άλλη εμβληματική πρωτοβουλία της Έξυπνης Ανάπτυξης, με τίτλο «Ψηφιακό θεματολόγιο για την Ευρώπη» έχει ως στόχο την άντληση οικονομικών και κοινωνικών οφελών από μια ψηφιακή ενιαία αγορά. Το εν λόγω πρόγραμμα εργασίας συνεισφέρει στον ανωτέρω στόχο ενισχύοντας μέτρα που εφαρμόζουν τις τεχνολογίες πληροφοριών και επικοινωνιών στον τομέα της υγείας.
      Στόχος της προτεραιότητας της στρατηγικής Ευρώπη 2020 για ανάπτυξη χωρίς αποκλεισμούς είναι μια οικονομία με υψηλά ποσοστά απασχόλησης που επιτυγχάνει οικονομική, κοινωνική και εδαφική συνοχή. Η εξασφάλιση ενός υγιούς εργατικού δυναμικού με λιγότερες απουσίες λόγω ασθένειας από την εργασία μπορεί να συμβάλει στην παραγωγικότητα της Ευρώπης. Το εν λόγω πρόγραμμα εργασίας έχει ακόμη στόχο να συμβάλει στην ανάπτυξη μέσω δράσης που αποσκοπεί στην εξάλειψη των ανισοτήτων στον τομέα της υγείας, ούτως ώστε να εξασφαλίζεται καλύτερη υγεία για όλους και βελτιωμένη πρόσβαση στα συστήματα υγειονομικής περίθαλψης. Ακολούθως, βελτιώνει την ικανότητα των πολιτών να συνεισφέρουν στην κοινωνία και μειώνει τη φτώχεια και τον κοινωνικό αποκλεισμό, υποστηρίζοντας κατ’ αυτόν τον τρόπο την εμβληματική πρωτοβουλία κατά της φτώχειας.
      Το πρόγραμμα εργασίας για το 2011 εστιάζει σε πέντε κύριους τομείς. Οι τομείς αυτοί είναι: πληροφορίες και συμβουλές στον τομέα της υγείας, ασθένειες, καθοριστικοί παράγοντες για την υγεία, συστήματα υγείας και νομοθεσία σχετικά με προϊόντα και ουσίες.
      
         Πληροφορίες και συμβουλές στον τομέα της υγείας
      
      Το πρόγραμμα εργασίας υποστηρίζει τη δημιουργία των δεδομένων και των επιστημονικών γνωμοδοτήσεων που χρειάζονται οι ενδιαφερόμενοι του τομέα της υγείας, από τους φορείς χάραξης πολιτικής έως τους ιδιώτες, ώστε να είναι σε θέση να λαμβάνουν αποφάσεις έχοντας πλήρη ενημέρωση. Ωστόσο, η παραγωγή των πληροφοριών δεν αρκεί. Για να είναι αποτελεσματικές, οι πληροφορίες πρέπει να φτάνουν στο στόχο τους. Γι’ αυτό απαιτείται η δημιουργία αποτελεσματικών και εύχρηστων διαύλων διάδοσης. Οι εν λόγω δίαυλοι περιλαμβάνουν πιο συγκεκριμένα τη δημιουργία και λειτουργία ενός συστήματος διαχείρισης γνώσεων.
      
         Ασθένειες
      
      Το έργο στον τομέα των ασθενειών στο πρόγραμμα εργασίας του 2011 εστιάζει στον καρκίνο και στις σπάνιες νόσους. Ο καρκίνος είναι η δεύτερη σημαντικότερη αιτία θανάτου για άνδρες και γυναίκες. Ο στόχος της Επιτροπής, όπως αναφέρεται στην ανακοίνωση COM(2009) 291 τελικό της Επιτροπής, της 24ης Ιουνίου 2009, σχετικά με τη δράση κατά του καρκίνου: ευρωπαϊκή σύμπραξη, είναι η μείωση της επίπτωσης του καρκίνου κατά 15 % ως το 2020. Το παρόν πρόγραμμα εργασίας υποστηρίζει δραστηριότητες που είναι σχεδιασμένες για να συμβάλουν στην επίτευξη αυτού του στόχου. Η δράση της ΕΕ κατά του καρκίνου συγκεντρώνει κατακερματισμένους πόρους από όλα τα κράτη μέλη, συμβάλλοντας έτσι στη βελτίωση της διάγνωσης και της θεραπείας. Η ανακοίνωση COM(2008) 679 τελικό της Επιτροπής, της 11ης Νοεμβρίου 2008, σχετικά με τις σπάνιες νόσους: οι ευρωπαϊκές προκλήσεις και η σύσταση του Συμβουλίου, της 8ης Ιουνίου 2009, σχετικά με μια δράση στον τομέα των σπάνιων νόσων (2009/C 151/02) (3), διαμορφώνουν το πλαίσιο για τις δραστηριότητες που υποστηρίζει το παρόν πρόγραμμα εργασίας. Η ετοιμότητα για πανδημία έχει καταστεί ακόμα πιο σημαντική μετά τις πρόσφατες κρίσεις της γρίπης των πτηνών και της γρίπης H1N1. Το έργο που υποστηρίζει το παρόν πρόγραμμα εργασίας εστιάζει στην εφαρμογή των διδαγμάτων της πανδημίας του H1N1. Το παρόν πρόγραμμα εργασίας χρηματοδοτεί επίσης έργα σχετικά με στρατηγικές πρόληψης για τον HIV και για τις συλλοιμώξεις.
      
         Καθοριστικοί παράγοντες για την υγεία
      
      Πολλές από τις ασθένειες που επιφέρουν χρόνια αναπηρία στις μέρες μας, όπως είναι ο καρκίνος και ο διαβήτης, σχετίζονται άμεσα με το είδος και τον τρόπο διατροφής των ατόμων καθώς και με τον τρόπο ζωής τους. Οι παρεμβάσεις στο πεδίο των παραγόντων που είναι καθοριστικοί για την υγεία είναι απαραίτητες για την προώθηση της υγείας και την πρόληψη των ασθενειών, συνεισφέροντας έτσι στην ενεργό και υγιή γήρανση. Το παρόν πρόγραμμα εργασίας υποστηρίζει δραστηριότητες που αφορούν ορισμένους βασικούς καθοριστικούς παράγοντες για την υγεία: κοινωνικοί καθοριστικοί παράγοντες και ανισότητες στον τομέα της υγείας, διατροφή και σωματική υγεία, και αλκοόλ και κάπνισμα.
      
         Συστήματα υγείας
      
      Η δράση που περιγράφεται στο κεφάλαιο αυτό αποσκοπεί στη διασφάλιση ποιοτικής, ασφαλούς και αποδοτικής διασυνοριακής υγειονομικής περίθαλψης. Η χρήση των νέων τεχνολογιών διαδραματίζει σημαντικό ρόλο στην επιτυχία της διασυνοριακής υγειονομικής περίθαλψης. Το παρόν πρόγραμμα εργασίας υποστηρίζει το έργο που πραγματοποιείται για την ασφάλεια των ασθενών, τις τεχνολογίες υγείας και την αξιολόγησή τους, καθώς και για το εργατικό δυναμικό του τομέα της υγείας.
      
         Νομοθεσία σχετικά με τα προϊόντα και τις ουσίες
      
      Οι δραστηριότητες που αφορούν την ποιότητα και την ασφάλεια των ουσιών ανθρώπινης προέλευσης υποστηρίζουν την εφαρμογή της ανακοίνωσης COM(2008) 819 τελικό της Επιτροπής, της 8ης Δεκεμβρίου 2008, με τίτλο «Σχέδιο δράσης σχετικά με τη δωρεά και τη μεταμόσχευση οργάνων (2009-2015): ενισχυμένη συνεργασία μεταξύ των κρατών μελών» και της οδηγίας 2002/98/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, για τη θέσπιση προτύπων ποιότητας και ασφάλειας για τη συλλογή, τον έλεγχο, την επεξεργασία, την αποθήκευση και τη διανομή ανθρωπίνου αίματος και συστατικών του αίματος και για την τροποποίηση της οδηγίας 2001/83/ΕΚ (4). Όσον αφορά άλλα έργα στον τομέα της νομοθεσίας της ΕΕ, το παρόν πρόγραμμα εργασίας χρηματοδοτεί επίσης το έργο που πραγματοποιείται στους τομείς του καπνίσματος και των φαρμακευτικών προϊόντων.
      Εκτός από τις δράσεις στους ανωτέρω τομείς, χρηματοδότηση παρέχεται και για τη διοργάνωση διασκέψεων που εστιάζουν στις ανωτέρω προτεραιότητες και σε οργανισμούς που δραστηριοποιούνται στον τομέα της υγείας στους προαναφερθέντες τομείς. Το πρόγραμμα εργασίας χρηματοδοτεί επίσης οριζόντια μέτρα που στηρίζουν την εφαρμογή του προγράμματος για την υγεία.
      Το δεύτερο πρόγραμμα για την υγεία έχει σκοπό να προωθήσει τις συνέργειες με άλλα κοινοτικά προγράμματα στον τομέα της υγείας, ιδίως με το έβδομο πρόγραμμα-πλαίσιο έρευνας στο θεματικό του πρόγραμμα για την υγεία. Οι προτάσεις που υποβάλλονται στο πλαίσιο του δεύτερου προγράμματος για την υγεία δεν πρέπει να περιλαμβάνουν σημαντικά στοιχεία που σχετίζονται με την έρευνα. Θα καταβληθούν προσπάθειες για να αποφευχθεί η αλληλεπικάλυψη και η αναπαραγωγή εργασιών μεταξύ του δεύτερου προγράμματος για την υγεία, του έβδομου προγράμματος-πλαισίου και άλλων κοινοτικών προγραμμάτων. Όπου κρίνεται σκόπιμο, οι δράσεις θα υλοποιούνται σε στενή σχέση με άλλους τομείς πολιτικής, και ιδιαίτερα με την κοινωνία της πληροφορίας.
      3.1.   Δράσεις στο πλαίσιο του πρώτου στόχου «Βελτίωση της ασφάλειας της υγείας των πολιτών»
      
      Οι δράσεις που εμπίπτουν σε αυτή την ενότητα έχουν ως στόχο τη βελτίωση της ασφάλειας της υγείας των πολιτών, προστατεύοντάς τους από απειλές κατά της υγείας και ενισχύοντας την ασφάλειά τους.
      3.1.1.   Προστασία των πολιτών από τις απειλές κατά της υγείας (σημείο 1.1.1 του παραρτήματος του προγράμματος για την υγεία)
      
      3.1.1.1.   Σχέδιο για την πολυτομεακή ετοιμότητα και την υγειονομική ασφάλεια: ετοιμότητα της δημόσιας υγείας και σχεδιασμός της αντίδρασης στο πεδίο της πανδημικής γρίπης και άλλων σοβαρών διασυνοριακών απειλών κατά της υγείας, συμπεριλαμβανομένων και των βιολογικών απειλών
      Στο πλαίσιο αυτής της δράσης θα μελετηθεί ο σχεδιασμός ετοιμότητας και αντίδρασης σε ευρωπαϊκό επίπεδο για την ετοιμότητα αντιμετώπισης της πανδημίας γρίπης και άλλων σοβαρών διασυνοριακών απειλών για την υγεία. Η δράση θα υποστηρίξει τα συμπεράσματα του Συμβουλίου της 13ης Σεπτεμβρίου 2010 σχετικά με τα διδάγματα που αντλήθηκαν από την πανδημία A/H1N1 και την υγειονομική ασφάλεια. Η παρακολούθηση της προόδου των κρατών μελών θα αποτελέσει σημαντική συνιστώσα των μέτρων που προτείνονται στο πλαίσιο της ανωτέρω δράσης. Πρέπει να διερευνηθούν τα δυνητικά οφέλη από διδάγματα που αποκτήθηκαν και εργαλεία που αναπτύχθηκαν για την ετοιμότητα για πανδημία για άλλες καταστάσεις έκτακτης ανάγκης στον τομέα της υγείας, καθώς και η εμπειρία που αποκομίστηκε από πολυτομεακές δραστηριότητες (π.χ. προσέγγιση «Ένας κόσμος μία υγεία»). Η δράση έχει στόχο α) να αυξήσει την ευαισθητοποίηση σχετικά με την ανάγκη ενίσχυσης της δυναμικής, συνεχούς και συντονισμένης λειτουργίας άλλων τομέων εκτός του τομέα της υγείας· β) να υποστηρίξει τα κράτη μέλη στον σχεδιασμό της βελτιωμένης και δυναμικής λειτουργίας των τομέων που έχουν νευραλγική σημασία για το κοινωνικό σύνολο σε μια πανδημία, βάσει της ανταλλαγής βέλτιστων πρακτικών· γ) να παράσχει κατευθυντήριες γραμμές για την ετοιμότητα για άλλες καταστάσεις έκτακτης ανάγκης στον τομέα της υγείας, ιδιαίτερα αυτές που προκαλούνται από βιολογικές και/ή χημικές απειλές βάσει της ετοιμότητας για πανδημία γρίπης· και δ) να συμβάλει στην ανάπτυξη ενός αποτελεσματικού φόρουμ πληροφόρησης για τις βέλτιστες πρακτικές αντιμετώπισης βιολογικών απειλών από τα υπάρχοντα ευρωπαϊκά δίκτυα, συμπεριλαμβανομένης της ασφάλειας εργαστηρίων και υπεύθυνων υπηρεσιών.
      Στο πλαίσιο της εν λόγω δράσης πρέπει να καταγραφούν οι υπάρχουσες δομές, διαδικασίες και μηχανισμοί που έχουν ήδη θέσει σε λειτουργία τα κράτη μέλη για να ενισχύσουν τη συντονισμένη λειτουργία των διαφόρων τομέων σε περίπτωση πανδημίας και κάθε άλλου είδους σημαντικής διασυνοριακής απειλής για την υγεία· να προσδιοριστούν τα κριτήρια για την επιλογή των τομέων προτεραιότητας υψίστης σημασίας· να προσδιοριστούν οι βέλτιστες πρακτικές· να εντοπιστούν κενά που εξακολουθούν να υπάρχουν ως προς τις ικανότητες αντίδρασης· και να παρασχεθούν συμβουλές και συστάσεις για περαιτέρω μέτρα για την ενίσχυση του σχεδιασμού ετοιμότητας και αντίδρασης σε απειλές κατά της υγείας. Η δράση πρέπει να ενθαρρύνει τα κράτη μέλη να ανταλλάξουν εμπειρίες και να προτείνουν μοντέλα για ανταλλαγή διδαγμάτων μεταξύ ομοτίμων. Πρέπει επίσης να δημιουργηθεί ένα εργαλείο παρακολούθησης για την αξιολόγηση της προόδου που σημειώνεται στον σχεδιασμό ετοιμότητας και αντίδρασης τόσο για την πανδημία γρίπης όσο και για άλλες απειλές κατά της υγείας (γενική ετοιμότητα).
      [Επιχορήγηση σχεδίου]
      Ενδεικτικό ποσό: 500 000 ευρώ.
      3.1.1.2.   Σχέδιο για την επικοινωνία σε καταστάσεις κρίσεων στο πεδίο της διαχείρισης κινδύνων
      Αυτή η δράση θα ενισχύσει την υλοποίηση βελτιωμένων συστημάτων επικοινωνίας με το κοινό κατά τη διάρκεια καταστάσεων έκτακτης ανάγκης στον τομέα της υγείας και θα βασιστεί στα διδάγματα που αποκομίστηκαν από την αντίδραση στην πανδημία του H1N1, που τέθηκε υπό εξέταση κατά τη διάσκεψη της βελγικής προεδρίας που πραγματοποιήθηκε τον Ιούλιο του 2010. Η παρακολούθηση της προόδου που σημειώνεται στα κράτη μέλη όσον αφορά την επικοινωνία κατά τη διαχείριση μιας κρίσης θα αποτελέσει σημαντική συνιστώσα του μέτρου. Πρέπει να διερευνηθούν τα δυνητικά οφέλη από διδάγματα που αποκτήθηκαν και εργαλεία που αναπτύχθηκαν για την ετοιμότητα για πανδημία για άλλες καταστάσεις έκτακτης ανάγκης στον τομέα της υγείας, καθώς και η εμπειρία που αποκομίστηκε από πολυτομεακές δραστηριότητες (π.χ. προσέγγιση «Ένας κόσμος μία υγεία»). Η δράση καλύπτει την επικοινωνία σε καταστάσεις κρίσεων στο πεδίο της διαχείρισης κινδύνων με σημαντικούς παράγοντες, ιδίως δε με επαγγελματίες/εργαζομένους του τομέα της υγειονομικής περίθαλψης, καθώς και με το ευρύ κοινό και συγκεκριμένες ομάδες στόχους. Στόχοι της δράσης είναι η αναζήτηση υποστήριξης από σημαντικούς παράγοντες σε επίπεδο ΕΕ, ιδίως δε από οργανώσεις επαγγελματιών/εργαζομένων του τομέα της υγειονομικής περίθαλψης και κοινωνικών εταίρων, με στόχο τη διαμόρφωση και εκπομπή συνεκτικών μηνυμάτων στο κοινό· η ενίσχυση της εμπιστοσύνης του κοινού σε ιατρικές παρεμβάσεις στο πλαίσιο της ετοιμότητας για πανδημία (π.χ. μέθοδοι πρόληψης, εμβόλια)· και η παροχή κατευθύνσεων για την επικοινωνία σε καταστάσεις κρίσεων σε σχέση με άλλες απειλές κατά της υγείας βάσει της εμπειρίας που αποκτήθηκε από την ετοιμότητα για πανδημία.
      Στο πλαίσιο της δράσης πρέπει να εντοπιστούν οι σημαντικοί παράγοντες σε επίπεδο ΕΕ, ιδίως δε οργανώσεις επαγγελματιών/εργαζομένων του τομέα της υγειονομικής περίθαλψης, κοινωνικοί εταίροι και αρχές των κρατών μελών, και να αξιοποιηθούν τα αποτελέσματα αξιολογήσεων και εκθέσεων σχετικά με την πανδημία H1N1 προκειμένου να αναλυθούν τα αίτια των διαφόρων αντιδράσεων του κοινού σε μέτρα που ελήφθησαν για τον έλεγχο του H1N1, και ιδιαίτερα στα μέτρα εμβολιασμού, και να προταθούν στρατηγικές και δράσεις για να ενισχυθεί η εμπιστοσύνη του κοινού στις ιατρικές παρεμβάσεις για την ετοιμότητα και αντίδραση στις πανδημίες (π.χ. μέθοδοι πρόληψης, εμβόλια)· να δημιουργηθούν εταιρικές σχέσεις με βασικές οργανώσεις ενδιαφερομένων μερών για την προετοιμασία και τη βελτίωση της επικοινωνίας με το κοινό σε καταστάσεις υγειονομικών κρίσεων· να εκπονηθούν κατευθυντήριες γραμμές για την επικοινωνία σε καταστάσεις κρίσεων σε σχέση με άλλες απειλές κατά της υγείας βάσει της εμπειρίας που αποκτήθηκε από την ετοιμότητα για πανδημία και να συνδιοργανωθούν ασκήσεις και σεμινάρια με την Επιτροπή Ασφάλειας της Υγείας και με το δίκτυο υπεύθυνων επικοινωνίας· να αναπτυχθεί κοινό σύστημα επικοινωνίας σε καταστάσεις κρίσεων και να ενισχυθούν οι κοινές ικανότητες επικοινωνίας ώστε να υπάρχει ετοιμότητα για πανδημία, να αναπτυχθούν εργαλεία και μηχανισμοί για την παρακολούθηση του αντίκτυπου των μηνυμάτων για τη δημόσια υγεία σε πραγματικό χρόνο· και να εκπονηθεί έκθεση υλοποίησης που θα περιέχει, μεταξύ άλλων, κατευθυντήριες γραμμές για την επικοινωνία σε καταστάσεις κρίσεων, η οποία θα μπορεί να χρησιμοποιηθεί και σε άλλες καταστάσεις έκτακτης ανάγκης στον τομέα της υγείας.
      [Επιχορήγηση σχεδίου]
      Ενδεικτικό ποσό: 300 000 ευρώ.
      3.1.1.3.   Μελέτη των περιβαλλοντικών κινδύνων των φαρμακευτικών προϊόντων
      Αυτή η δράση έχει στόχο να παράσχει στην Επιτροπή μια αξιολόγηση των περιβαλλοντικών κινδύνων των φαρμακευτικών προϊόντων και του αντίκτυπού τους για τη δημόσια υγεία. Η εν λόγω αξιολόγηση μπορεί επίσης να χρησιμοποιηθεί σε έκθεση της Επιτροπής σχετικά με αυτό το θέμα, όπως προτείνεται στη συμφωνία σε πρώτη ανάγνωση επί της πρότασης της Επιτροπής για την τροποποίηση των φαρμακευτικών διατάξεων στον τομέα της φαρμακοεπαγρύπνησης (5). Στόχοι της δράσης είναι να εξεταστεί η κλίμακα του προβλήματος της μόλυνσης των υδάτων και του εδάφους από φαρμακευτικές ουσίες και τα κατάλοιπά τους, να αξιολογηθεί η κλίμακα του αντίκτυπου της εν λόγω μόλυνσης στο περιβάλλον και στη δημόσια υγεία, να προσδιοριστούν τα αίτια του προβλήματος και να διατυπωθούν συστάσεις. Το αποτέλεσμα θα είναι μια σε βάθος αξιολόγηση που θα επιτρέψει στην Επιτροπή να μελετήσει τυχόν δράσεις που πρέπει να αναληφθούν στο συγκεκριμένο τομέα και θα παράσχει στοιχεία για την εκπόνηση της προαναφερθείσας έκθεσης. Συγκεκριμένα, η μελέτη θα επιτρέψει τη συλλογή δεδομένων από ένα ευρύ φάσμα πηγών (αρμόδιες αρχές για τα φάρμακα, αρμόδιες αρχές για το περιβάλλον, οικονομικούς φορείς και άλλους παράγοντες) προκειμένου να παράσχει στην Επιτροπή μια λεπτομερή ανάλυση της τρέχουσας κατάστασης. Η μελέτη πρέπει να ολοκληρωθεί το 2012.
      [Υφιστάμενη σύμβαση-πλαίσιο]
      3.1.1.4.   Στρατηγικές πρόληψης του HIV και των συλλοιμώξεών του — Ιδέες για το μέλλον
      Στόχος αυτής της δράσης είναι η εφαρμογή της ανακοίνωσης COM(2009) 569 τελικό της Επιτροπής, της 26ης Οκτωβρίου 2009, με τίτλο «Καταπολέμηση του HIV/AIDS στην Ευρωπαϊκή Ένωση και τις γειτονικές χώρες, 2009-2013». Αποβλέπει στην ανάπτυξη νέων και ολοκληρωμένων στρατηγικών πρόληψης του HIV και των συλλοιμώξεών του με έμφαση στις ανάγκες των ανατολικών χωρών της ευρωπαϊκής πολιτικής γειτονίας που παρουσιάζουν υψηλό επιπολασμό HIV/AIDS, στην παροχή υποστήριξης για την υλοποίηση των εν λόγω στρατηγικών πρόληψης στις περιφέρειες προτεραιότητας, και στη συμβολή στη διάδοση και προώθηση των στρατηγικών αυτών.
      Η δράση πρέπει να περιλαμβάνει μια λεπτομερή ανάλυση των παραμέτρων που θα συμπεριληφθούν στις ειδικά σχεδιασμένες στρατηγικές πρόληψης του HIV με ιδιαίτερη έμφαση σε ιατρικές, κοινωνικές και πολιτικές πτυχές· μια αξιολόγηση των οφελών που συνεπάγονται οι αποτελεσματικές και ολοκληρωμένες πολιτικές πρόληψης του HIV και σχετικών λοιμώξεων σε συνδυασμό με ειδικά σχεδιασμένες συστάσεις για την αποτελεσματική προμήθεια των φαρμάκων κατά του HIV· και μια σειρά τεκμηριωμένων στρατηγικών πρόληψης της μετάδοσης του HIV και των συλλοιμώξεών του με ιδιαίτερη έμφαση στις ανάγκες των περιφερειών και των ομάδων προτεραιότητας που πλήττονται περισσότερο από τον HIV και τις λοιμώξεις που σχετίζονται με αυτόν. Από τη δράση πρέπει να προκύψει ένας οδηγός αποτελεσματικών και ολοκληρωμένων στρατηγικών πρόληψης του HIV (και σχετικών λοιμώξεων) που θα υλοποιηθεί σε περιφέρειες προτεραιότητας με ιδιαίτερη έμφαση σε ομάδες προτεραιότητας που πλήττονται περισσότερο από τον HIV και λοιμώξεις που σχετίζονται με αυτόν [όπως ορίζεται στην ανακοίνωση COM(2009) 569 τελικό].
      [Πρόσκληση υποβολής προσφορών]
      3.1.2.   Βελτίωση της ασφάλειας των πολιτών — Επιστημονικές συμβουλές (σημείο 1.2.1 του παραρτήματος του προγράμματος για την υγεία)
      
      3.1.2.1.   Ειδικές αποζημιώσεις σε επιστημονικές επιτροπές
      Στόχος αυτής της δράσης είναι η παροχή ανεξάρτητων συμβουλών υψηλής ποιότητας στην Επιτροπή σχετικά με κινδύνους για την υγεία, μέσω της διασφάλισης της λειτουργίας Επιστημονικών Επιτροπών σύμφωνα με την απόφαση 2008/721/ΕΚ. Οι ειδικές αποζημιώσεις καταβάλλονται στους εμπειρογνώμονες για το έργο τους σε επιστημονικές γνωμοδοτήσεις.
      [Άλλες δράσεις]
      Ενδεικτικό ποσό 270 000 ευρώ.
      3.1.2.2.   Τεχνική και οργανωτική υποστήριξη για τη λειτουργία των επιστημονικών επιτροπών και για την επικοινωνία σχετικά με κινδύνους
      Ο στόχος αυτής της δράσης αφορά το έργο της παροχής ανεξάρτητων συμβουλών υψηλής ποιότητας στην Επιτροπή σχετικά με τους κινδύνους για τους καταναλωτές και τη δημόσια υγεία μέσω της λειτουργίας τριών ανεξάρτητων επιστημονικών επιτροπών. Οι επιτροπές εκδίδουν επιστημονικές γνωμοδοτήσεις κατόπιν αιτήματος από την Επιτροπή προκειμένου να παράσχουν τα ανεξάρτητα και έγκυρα επιστημονικά στοιχεία που χρειάζεται η Επιτροπή για τη διαμόρφωση επιστημονικά τεκμηριωμένων πολιτικών και προτάσεων.
      Η λειτουργία των επιστημονικών επιτροπών απαιτεί την παροχή τεχνικής υποστήριξης από εξειδικευμένους φορείς. Η εν λόγω υποστήριξη περιλαμβάνει την αναζήτηση, ανάλυση και σύνθεση επιστημονικής βιβλιογραφίας, την εκπόνηση περιλήψεων, την αναζήτηση δεδομένων, τη δημιουργία της βιβλιογραφίας των θεμάτων που εξετάζουν οι επιτροπές και την αναθεώρηση κειμένων από άποψη πληρότητας και συνεκτικότητας. Στο πλαίσιο της πολιτικής περί διαφάνειας και επικοινωνίας όσον αφορά τις επιστημονικές συμβουλές που θεσπίστηκε με την απόφαση 2008/721/ΕΚ, και προκειμένου να αυξηθεί η συμμετοχή των επιστημονικών φορέων στο διάλογο για τη χάραξη της πολιτικής της ΕΕ και να εξασφαλιστεί η ενημέρωση των πολιτών σε θέματα που αφορούν κινδύνους, στο πλαίσιο αυτής της δράσης εκπονούνται απλοποιημένες εκδόσεις των γνωμοδοτήσεων που έχουν μεγαλύτερο ενδιαφέρον για το κοινό. Αυτή η δράση καλύπτει επίσης την οργάνωση επιστημονικών ακροάσεων και επιστημονικών συνεδριάσεων εργασίας ή θεματικών συνόδων εργασίας που σχετίζονται με την κατάρτιση συγκεκριμένων γνωμοδοτήσεων.
      [Υφιστάμενη σύμβαση-πλαίσιο]
      3.1.3.   Βελτίωση της ασφάλειας των πολιτών — Ασφάλεια αίματος, ιστών, κυττάρων και των οργάνων (σημείο 1.2.2 του παραρτήματος του προγράμματος για την υγεία)
      
      3.1.3.1.   Ad hoc συνεργασία με το Συμβούλιο της Ευρώπης για ειδικά ζητήματα που αφορούν ουσίες ανθρώπινης προέλευσης
      Το Συμβούλιο της Ευρώπης και η Ευρωπαϊκή Διεύθυνσή του για την ποιότητα των φαρμάκων και την υγειονομική περίθαλψη (EDQM) είναι ένας μείζων οργανισμός που ασχολείται με την εναρμόνιση και τον συντονισμό της τυποποίησης, της ρύθμισης και του ελέγχου ποιότητας των φαρμάκων, των μεταγγίσεων αίματος, της μεταμόσχευσης οργάνων, των φαρμακευτικών προϊόντων και της φαρμακευτικής περίθαλψης. Θεωρείται ειδικευμένος, αξιόπιστος και ουδέτερος οργανισμός στον τομέα των ουσιών ανθρώπινης προέλευσης, ο οποίος παρέχει αδιαλείπτως εμπεριστατωμένες συμβουλές και υποστήριξη στην Επιτροπή.
      Στο πλαίσιο της προώθησης και της προστασίας της υγείας του ανθρώπου, η Επιτροπή συνεργάζεται σε διαρκή βάση με το Συμβούλιο της Ευρώπης σχετικά με πρότυπα ποιότητας για τη συλλογή/προμήθεια, την εξέταση, την επεξεργασία, τη συντήρηση, την αποθήκευση και τη διανομή αίματος και συστατικών του. Το Συμβούλιο της Ευρώπης υποστηρίζει την Επιτροπή για την εφαρμογή της οδηγίας 2002/98/ΕΚ και επόμενες εκτελεστικές οδηγίες). Τα εκάστοτε ζητήματα προσδιορίζονται σε ετήσια βάση, ανάλογα με τις επιστημονικές και τεχνικές ανάγκες. Για το 2011 στο επίκεντρο βρίσκονται οι ομοιόμορφες μέθοδοι ελέγχου για τη διασφάλιση της ασφάλειας του αίματος σε όλα τα κράτη μέλη. Αυτή η δράση θα ενισχύσει την ανάπτυξη και χρήση έγκυρων μεθόδων ελέγχου μέσω δοκιμών ικανότητας. Στις δοκιμές ικανότητας θα συμμετάσχουν εργαστήρια από το σύνολο των 27 κρατών μελών, μέσω της πραγματοποίησης διπλά τυφλής δοκιμής, προετοιμασίας και διανομής δειγμάτων.
      [Άμεση επιχορήγηση στο ΣτΕ]
      Ενδεικτικό ποσό: 100 000 ευρώ.
      3.1.3.2.   Διοργάνωση εκπαιδευτικών μαθημάτων για επιθεωρητές στον τομέα του αίματος και των συστατικών του
      Όπως ορίζεται στο άρθρο 8 της οδηγίας 2002/98/ΕΚ, όλα τα κράτη μέλη μεριμνούν ώστε η αρμόδια αρχή να διοργανώνει επιθεωρήσεις και κατάλληλα μέτρα ελέγχου στα κέντρα αίματος ώστε να εξασφαλίζεται η συμμόρφωση προς τις απαιτήσεις της παρούσας οδηγίας. Στόχος αυτής της δράσης είναι η διοργάνωση εκπαιδευτικών μαθημάτων στον τομέα του αίματος και των συστατικών του για συγκεκριμένο αριθμό επιθεωρητών. Η δράση στοχεύει στην εξασφάλιση ομοιομορφίας ως προς το επίπεδο των γνώσεων και τον τρόπο διεξαγωγής των επιθεωρήσεων σε ολόκληρη την ΕΕ και στην αύξηση του αριθμό καταρτισμένων επαγγελματιών στον συγκεκριμένο τομέα.
      Σύμφωνα με την οδηγία 2002/98/ΕΚ, τα εν λόγω εκπαιδευτικά μαθήματα θα συνεισφέρουν στην εξασφάλιση της ποιότητας και της ασφάλειας του αίματος και των συστατικών του στην ΕΕ. Επιπλέον, η ευθυγράμμιση των πρακτικών επιθεώρησης θα βελτιώσει την αμοιβαία εμπιστοσύνη και θα ενισχύσει τη συνεργασία μεταξύ των κρατών μελών. Η δράση είναι σύμφωνη με τους στόχους της προώθησης της καλής υγείας σε μια γηράσκουσα Ευρώπη και της υποστήριξης δυναμικών συστημάτων και τεχνολογιών υγείας που εντάσσονται στη στρατηγική για την υγεία. Η περαιτέρω εκπαίδευση των επιθεωρητών των κέντρων αίματος θα επηρεάσει θετικά την ποιότητα και την ασφάλεια του αίματος και των συστατικών του, προς όφελος των ασθενών σε ολόκληρη την ΕΕ. Η διάρκεια της δράσης θα είναι από 18 έως 24 μήνες. Εκπαίδευση θα λάβουν τουλάχιστον δύο επιθεωρητές ανά κράτος μέλος. Η εκπαίδευσή τους θα έχει πολλαπλασιαστικό αποτέλεσμα, καθώς οι καταρτισμένοι επιθεωρητές αναμένεται να εκπαιδεύσουν περισσότερους επιθεωρητές στα επιμέρους κράτη μέλη. Τα εκπαιδευτικά εργαλεία και υλικά θα επαναχρησιμοποιηθούν σε εθνικό επίπεδο. Στο πλαίσιο της τελικής αξιολόγησης θα μετρηθούν τόσο τα αποτελέσματα της δράσης όσο και το πολλαπλασιαστικό αποτέλεσμα.
      [Πρόσκληση υποβολής προσφορών]
      3.1.3.3.   Ενίσχυση των κρατών μελών για την πλήρη αξιοποίηση όλων των δυνατοτήτων στον τομέα των δωρεών από ζώντες και νεκρούς δότες
      Το άρθρο 15 της οδηγίας 2010/53/EU του Ευρωπαϊκού Κοινοβουλίου και του Συμβουλίου, της 7ης Ιουλίου 2010, σχετικά με τα πρότυπα ποιότητας και ασφάλειας των ανθρώπινων οργάνων που προορίζονται για μεταμόσχευση (6), απαιτεί από τα κράτη μέλη να εξασφαλίζουν ότι τηρείται αρχείο ή μητρώο ζώντων δοτών. Αυτή η κοινή δράση στοχεύει να υποστηρίξει τα κράτη μέλη στη διαδικασία θέσπισης και λειτουργίας προγραμμάτων δωρεών από ζώντες δότες μέσω της ανάπτυξης κατευθυντήριων γραμμών για δημιουργία αρχείων/μητρώων ζώντων δοτών· της ανάπτυξης συστημάτων αρχείων/μητρώων ζώντων δοτών· και της παροχής ενός πρακτικού εργαλείου στα κράτη μέλη για συστήματα αρχείων/μητρώων. Ένα κατάλληλα ανεπτυγμένο σύστημα αρχείων/μητρώων ζώντων δοτών είναι σημαντικό τόσο για την αξιολόγηση της υγείας και της ασφάλειας των ζώντων δοτών όσο και για την καταπολέμηση της εμπορίας οργάνων, καθώς επιτρέπει στα κράτη μέλη να παρακολουθούν στενά και να αξιολογούν την πρακτική της δωρεάς από ζώντες δότες εντός και εκτός της ΕΕ.
      Σύμφωνα με την οδηγία 2010/53/ΕΕ και την ανακοίνωση COM(2008) 819 τελικό, αυτή η κοινή δράση επιδιώκει να συνδράμει τα κράτη μέλη στην πλήρη αξιοποίηση όλων των δυνατοτήτων στον τομέα των δωρεών από νεκρούς δότες, ενισχύοντας τη σχέση μεταξύ μονάδων εντατικής θεραπείας και συντονιστών μεταμοσχεύσεων· να παράσχει στα κράτη μέλη ένα εκπαιδευτικό πρόγραμμα για την επίτευξη καλύτερου συντονισμού· να διευκολύνει τον εντοπισμό δυνητικών δωρητών οργάνων· και να αυξήσει τον αριθμό των διαθέσιμων οργάνων σε ολόκληρη την Ευρώπη.
      Η κοινή δράση επιδιώκει επίσης την ενίσχυση της αποτελεσματικότητας και της προσβασιμότητας των συστημάτων μεταμόσχευσης οργάνων μέσω της αδελφοποίησης συστημάτων μεταμόσχευσης και αξιολογήσεων από ομοτίμους.
      Η δράση θα διευκολύνει την ομοιόμορφη υλοποίηση της οδηγίας 2010/53/ΕΕ στα 27 κράτη μέλη· θα παράσχει έμπρακτη υποστήριξη στα κράτη μέλη για την επίτευξη των στόχων του σχεδίου δράσης· θα ενισχύσει τη συνεργασία μεταξύ των κρατών μελών στον τομέα της δωρεάς και μεταμόσχευσης οργάνων μέσω της αδελφοποίησης· και θα συμβάλλει στην πλήρη αξιοποίηση όλων των δυνατοτήτων στον τομέα των δωρεών από νεκρούς δότες, αυξάνοντας την αποτελεσματικότητα του εντοπισμού δοτών και παρέχοντας μεγαλύτερη ασφάλεια στους ζώντες δωρητές οργάνων εντός της ΕΕ.
      [Κοινή δράση]
      Ενδεικτικό ποσό: 1 440 000 ευρώ.
      3.1.3.4.   Υποστήριξη των μητρώων για το ενιαίο ευρωπαϊκό σύστημα κωδικοποίησης για τους ανθρώπινους ιστούς και τα κύτταρα
      Στόχος αυτής της δράσης είναι η δημιουργία και διατήρηση α) ενός ευρωπαϊκού μητρώου που θα συγκεντρώνει όλες τις πληροφορίες που περιέχονται στα εθνικά μητρώα των ιδρυμάτων κυττάρων σε κατάλληλη μορφή ώστε να εξασφαλίζεται η πρόσβαση των φορέων και του κοινού, καθώς και η κατάλληλη χρήση στο πλαίσιο του ενιαίου ευρωπαϊκού συστήματος κωδικοποίησης για ιστούς και κύτταρα· και η δημιουργία και διατήρηση· β) ενός δεύτερου ευρωπαϊκού μητρώου που θα περιλαμβάνει την ονοματολογίας αναφοράς των ανθρώπινων ιστών και κυττάρων για χρήση στο ευρωπαϊκό σύστημα κωδικοποίησης για ιστούς και κύτταρα σύμφωνα με την οδηγία 2006/86/ΕΚ της Επιτροπής, της 24ης Οκτωβρίου 2006, για την εφαρμογή της οδηγίας 2004/23/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις ιχνηλασιμότητας, την κοινοποίηση σοβαρών ανεπιθύμητων αντιδράσεων και συμβάντων, καθώς και ορισμένες τεχνικές απαιτήσεις για την κωδικοποίηση, την επεξεργασία, τη συντήρηση, την αποθήκευση και τη διανομή ανθρώπινων ιστών και κυττάρων (7), και την οδηγία 2004/23/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση προτύπων ποιότητας και ασφάλειας για τη δωρεά, την προμήθεια, τον έλεγχο, την επεξεργασία, τη συντήρηση, την αποθήκευση και τη διανομή ανθρώπινων ιστών και κυττάρων (8).
      Η δράση έχει ως στόχο τη δημιουργία α) ενός ενιαίου σημείου πρόσβασης για τη συλλογή, ενοποίηση και διάθεση των πληροφοριών που αφορούν τα ιδρύματα κυττάρων της ΕΕ όπως είναι οι συντεταγμένες, τα στοιχεία επικοινωνίας και οι εγκεκριμένες δραστηριότητες στους χρήστες και στο κοινό. Η δημιουργία και η διατήρηση του μητρώου συνεπάγονται σημαντικό φόρτο εργασίας και προϋποθέτουν τη συνεργασία των κρατών μελών, των ενδιαφερομένων και της Επιτροπής. Η δράση στοχεύει επίσης στη δημιουργία· β) ενός ενιαίου σημείου πρόσβασης με ορισμούς και περιγραφές διαφόρων τύπων ανθρώπινων ιστών και κυττάρων που θα συμφωνηθεί από κοινού. Οι συζητήσεις για την επίτευξη συναίνεσης σχετικά με τους ορισμούς και τη δημιουργία/συντήρηση του μητρώου ονοματολογίας συνεπάγονται σημαντικό φόρτο εργασίας και προϋποθέτουν τη συνεργασία κρατών μελών, ενδιαφερομένων και Επιτροπής.
      Αυτά τα δύο μητρώα θα είναι καθοριστικής σημασίας για τη διασφάλιση της ορθής λειτουργίας του ευρωπαϊκού συστήματος κωδικοποίησης για ανθρώπινους ιστούς και κύτταρα. Το ευρωπαϊκό μητρώο ιδρυμάτων κυττάρων θα βοηθήσει τα κράτη μέλη και την Επιτροπή να εκπληρώσουν τις υποχρεώσεις τους που απορρέουν από την οδηγία 2004/23/ΕΚ. Αυτή η δράση θα συμβάλει στη διασφάλιση της ποιότητας και της ασφάλειας των ιστών και των κυττάρων στην ΕΕ.
      [Πρόσκληση υποβολής προσφορών]
      3.1.4.   Βελτίωση της ασφάλειας των πολιτών — Βελτίωση της ασφάλειας των ασθενών μέσω ασφαλούς ιατροφαρμακευτικής περίθαλψης υψηλής ποιότητας (σημείο 1.2.3 του παραρτήματος του προγράμματος για την υγεία)
      
      3.1.4.1.   Ασφάλεια των ασθενών και ποιότητα της ιατροφαρμακευτικής περίθαλψης
      Αυτή η δράση επιδιώκει να συμβάλει στην παροχή ασφαλούς ιατροφαρμακευτικής περίθαλψης υψηλής ποιότητας για όλους τους πολίτες της ΕΕ. Συμβάλλει στην υλοποίηση: 1. της σύστασης 2009/C 151/01 του Συμβουλίου, της 9ης Ιουνίου 2009, σχετικά με την ασφάλεια των ασθενών, συμπεριλαμβανομένης της πρόληψης και του ελέγχου των λοιμώξεων που συνδέονται με την υγειονομική περίθαλψη, και ιδιαίτερα όσον αφορά: τη συγκέντρωση και την ανταλλαγή συγκρίσιμων στοιχείων και πληροφοριών σχετικά με τα αποτελέσματα για την ασφάλεια των ασθενών· την ανταλλαγή γνώσεων, εμπειριών και βέλτιστων πρακτικών σχετικά με στρατηγικές για την ασφάλεια των ασθενών· και την ανταλλαγή γνώσεων σχετικά με την αποτελεσματικότητα των παρεμβάσεων για την ασφάλεια των ασθενών και την αξιολόγηση της δυνατότητας μεταφοράς τους· 2. της επίτευξης συμφωνίας στο πλαίσιο της ομάδας εργασίας υψηλού επιπέδου για τη δημόσια υγεία για την ενίσχυση της συνεργασίας μεταξύ των κρατών μελών και της Επιτροπής για την ποιότητα της υγειονομικής περίθαλψης, και 3. της υποστήριξης στα κράτη μέλη για ανταλλαγή βέλτιστων πρακτικών στον τομέα της συμμετοχής των ασθενών.
      Η δράση πρέπει να έχει ως αποτέλεσμα ένα βιώσιμο, ενισχυμένο δίκτυο συνεργασίας των κρατών μελών στους τομείς της ασφάλειας των ασθενών και της υγειονομικής περίθαλψης· ένα συμφωνηθέν σύνολο ορολογίας/κατηγοριών θεμάτων σχετικών με την ασφάλεια των ασθενών, τα ανεπιθύμητα συμβάντα και τους παράγοντες που ευθύνονται· μια διαλογική πλατφόρμα (π.χ. δικτυακός τόπος) για την ανταλλαγή ορθών πρακτικών σχετικά με τις λύσεις για την ασφάλεια των ασθενών, τα συστήματα διασφάλισης ποιότητας και τη συμμετοχή των ασθενών· την υλοποίηση επιλεγμένων ορθών πρακτικών σε περιορισμένο αριθμό δομών υγειονομικής περίθαλψης στα κράτη μέλη και την αξιολόγησή τους μέσω σχετικών δεικτών ασφάλειας των ασθενών και δεικτών ποιότητας· μια πλήρη, ολοκληρωμένη και προσβάσιμη βάση δεδομένων των συστημάτων ασφάλειας και ποιότητας της ΕΕ με πληροφορίες σχετικά με τη δυνατότητα μεταφοράς τους εντός της ΕΕ· και έναν οδηγό της ΕΕ σχετικά με την αξιολόγηση των συστημάτων διασφάλισης ποιότητας και ασφάλειας, με έμφαση σε συγκεκριμένα στοιχεία, όπως είναι οι στόχοι, η οργάνωση, η διαφάνεια και η συμμετοχή των ασθενών.
      [Κοινή δράση]
      Ενδεικτικό ποσό: 3 600 000 ευρώ.
      3.2.   Δράσεις στο πλαίσιο του δεύτερου στόχου «Προαγωγή της υγείας»
      
      Οι δράσεις που εμπίπτουν σε αυτή την ενότητα στοχεύουν στην προώθηση πιο υγιεινών τρόπων ζωής και στη μείωση των ανισοτήτων σε θέματα υγείας, καθώς και στην προώθηση πιο υγιεινών τρόπων ζωής και στη μείωση των σοβαρών νοσημάτων μέσω της αντιμετώπισης καθοριστικών παραγόντων για την υγεία.
      3.2.1.   Εντοπισμός των αιτίων, αντιμετώπιση και άμβλυνση των ανισοτήτων σε θέματα υγείας και προώθηση των επενδύσεων στον τομέα της υγείας σε συνεργασία με άλλες πολιτικές και Ταμεία της ΕΕ (σημείο 2.1.2 του παραρτήματος του προγράμματος για την υγεία)
      
      3.2.1.1.   Μείωση των ανισοτήτων σε θέματα υγείας: προετοιμασία για σχέδια δράσης και σχέδια των διαρθρωτικών ταμείων
      Στόχος αυτής της δράσης είναι να υποστηρίξει τα κράτη μέλη να αναπτύξουν σχέδια δράσης για τη μείωση των ανισοτήτων σε θέματα υγείας, τα οποία θα τους υποστηρίξουν στο πλαίσιο των δραστηριοτήτων των διαρθρωτικών ταμείων την επόμενη περίοδο προγραμματισμού που ξεκινά το 2013. Η δράση συμβάλλει στην υλοποίηση της ανακοίνωσης COM(2009) 567 τελικό της Επιτροπής, της 20ής Οκτωβρίου 2009, με τίτλο «Αλληλεγγύη στον τομέα της υγείας: μείωση των ανισοτήτων στον τομέα της υγείας στην ΕΕ», η οποία αναφέρει την πρόθεση της Επιτροπής για «επανεξέταση των δυνατοτήτων να υποστηριχθούν τα κράτη μέλη με σκοπό να χρησιμοποιήσουν καλύτερα την πολιτική συνοχής της ΕΕ και τα διαρθρωτικά ταμεία και να ενισχυθούν δραστηριότητες για την αντιμετώπιση των παραγόντων που συμβάλλουν στην αύξηση των ανισοτήτων στον τομέα της υγείας». Προτεραιότητα στο πλαίσιο της δραστηριότητας έχουν τα κράτη μέλη και οι περιφέρειες όπου η πρώιμη θνησιμότητα υπερβαίνει κατά 20 % το μέσο όρο της ΕΕ (που ορίζεται βάσει των τυποποιημένων ποσοστών θνησιμότητας κάτω των 65 ετών).
      Οι δραστηριότητες πρέπει να περιλαμβάνουν μια ανάλυση των ανισοτήτων στον τομέα της υγείας και την προετοιμασία δράσεων για τη μείωση των εν λόγω ανισοτήτων εντός και μεταξύ περιφερειών ή υποπεριφερειών· ανταλλαγή πληροφοριών και ορθών πρακτικών μεταξύ κρατών μελών και περιφερειών όσον αφορά τη δράση για την αντιμετώπιση των ανισοτήτων στον τομέα της υγείας και την ανάπτυξη σχεδίων για την αντιμετώπιση των ανισοτήτων όσον αφορά α) την πρόσβαση στην υγειονομική περίθαλψη και στις υπηρεσίες υγειονομικής πρόληψης, με ιδιαίτερη έμφαση στις ευάλωτες ομάδες και κοινότητες και σε υποεξυπηρετούμενες περιφέρειες· β) τα αίτια των ανισοτήτων στον τομέα της υγείας που σχετίζονται με συμπεριφορές που σχετίζονται με την υγεία, και γ) τα αίτια των ανισοτήτων στον τομέα της υγείας που σχετίζονται με τις συνθήκες ζωής και εργασίας, συμπεριλαμβανομένης της πρόσβασης σε βασικές ανάγκες όπως είναι η ύδρευση και η υγιεινή.
      Από τη δράση πρέπει να προκύψουν αναλύσεις αναγκών και κοστολογημένα σχέδια για την αντιμετώπιση των αναγκών με στόχο τη μείωση των ανισοτήτων στον τομέα της υγείας όσον αφορά την πρόσβαση στην υγειονομική περίθαλψη, τις συμπεριφορές που σχετίζονται με την υγεία και τις συνθήκες ζωής και εργασίας· να ενσωματωθούν τα αποτελέσματα στις γενικές διαδικασίες για χρήση στα διαρθρωτικά ταμεία· και τέλος μια ανακεφαλαιωτική έκθεση που θα αναλύει τις ορθές πρακτικές σε επίπεδο ΕΕ με μελέτες περιπτώσεων από τις συμμετέχουσες περιφέρειες και τα κράτη μέλη. Αυτή η δράση πρέπει επίσης να υποστηρίξει τα κράτη μέλη και τις περιφέρειες στην ανάπτυξη ολοκληρωμένων προσεγγίσεων στις ανισότητες στον τομέα της υγείας ως μέρος γενικών προγραμμάτων οικονομικής και κοινωνικής ανάπτυξης που υποστηρίζονται από τα διαρθρωτικά ταμεία· και να ενισχύσει τις προσπάθειες υπέρβασης των περιφερειακών και κοινωνικοοικονομικών ανισοτήτων στον τομέα της υγείας.
      [Επιχορήγηση σχεδίου]
      Ενδεικτικό ποσό: 1 200 000 ευρώ.
      3.2.1.2.   «European Review on Social Determinants and the Health Divide» («Ευρωπαϊκή Έκθεση σχετικά με τους κοινωνικούς καθοριστικούς παράγοντες και το χάσμα στον τομέα της υγείας»): συνεργασία με την ΠΟΥ για τη θέσπιση κατευθυντήριων γραμμών πολιτικής και εργαλείων για την αντιμετώπιση των ανισοτήτων στον τομέα της υγείας
      Στόχος αυτής της δράσης είναι να συνεισφέρει στην υλοποίηση της ανακοίνωσης COM(2009) 567 τελικό και να προωθήσει τη στενή συνεργασία μεταξύ της ΠΟΥ και της Ευρωπαϊκής Επιτροπής στην ανάπτυξη πρωτοβουλιών για την αντιμετώπιση των ανισοτήτων στον τομέα της υγείας. Αυτή η συνεισφορά είναι απαραίτητη για τη διευκόλυνση συνεργιών στη συλλογή πληροφοριών και την αλληλεπίδραση με τα κράτη μέλη σχετικά με αυτό το ζήτημα και για την ενίσχυση της συνοχής στην προσέγγιση των πολιτικών για τις ανισότητες στον τομέα της υγείας μεταξύ της ΠΟΥ και της ΕΕ. Αυτή η άμεση επιχορήγηση για το περιφερειακό γραφείο της ΠΟΥ για την Ευρώπη θα υποστηρίξει το έργο σχετικά με την «European Review on Social Determinants and the Health Divide» («Ευρωπαϊκή έκθεση σχετικά με τους κοινωνικούς καθοριστικούς παράγοντες και το χάσμα στον τομέα της υγείας») (ευρωπαϊκή έκθεση Marmot) και την ανάπτυξη κατευθυντήριων γραμμών πολιτικής και εργαλείων για την αντιμετώπιση των ανισοτήτων στον τομέα της υγείας στην Ευρώπη. Η επιχορήγηση θα συνεισφέρει και στη δεύτερη και την τρίτη φάση του έργου που ξεκίνησε το περιφερειακό γραφείο για την Ευρώπη της Παγκόσμιας Οργάνωσης Υγείας για την παρακολούθηση της Παγκόσμιας έκθεσης της ΠΟΥ για τους κοινωνικούς παράγοντες που καθορίζουν την υγεία με τίτλο «Closing the Gap in a Generation» («Γεφύρωση του χάσματος εντός μιας γενεάς»). Η δράση θα έχει ως αποτέλεσμα κατευθυντήριες γραμμές πολιτικής σχετικά με τη δράση για τις ανισότητες στον τομέα της υγείας που σχετίζονται με την «European Review on Social Determinants and the Health Divide» («Ευρωπαϊκή έκθεση σχετικά με τους κοινωνικούς καθοριστικούς παράγοντες και το χάσμα στον τομέα της υγείας») και θα αναπτύξει εργαλεία για τη συλλογή και διάδοση στατιστικών δεδομένων σχετικά με τις ανισότητες στον τομέα της υγείας. Θα καλύψει επίσης δραστηριότητες διάδοσης.
      [Άμεση επιχορήγηση στην ΠΟΥ]
      Ενδεικτικό ποσό: 400 000 ευρώ.
      3.2.2.   Ενασχόληση με τους καθοριστικούς παράγοντες για την υγεία, με στόχο την προώθηση και τη βελτίωση της σωματικής και ψυχικής υγείας και ανάληψη δράσης σε καίριους τομείς, όπως η διατροφή και η σωματική άσκηση, ο καπνός και το οινόπνευμα (σημείο 2.2.1 του παραρτήματος του προγράμματος για την υγεία)
      
      3.2.2.1.   Παρακολούθηση της υλοποίησης της ευρωπαϊκής στρατηγικής για τη διατροφή και τη φυσική άσκηση από κοινού με την ΠΟΥ
      Στόχος αυτής της δράσης είναι η περαιτέρω ανάπτυξη ενός αξιόπιστου συστήματος πληροφοριών και αναφορών για την ΕΕ, το οποίο να είναι ικανό να περιγράφει την πρόοδο που πραγματοποιείται στην Ευρωπαϊκή στρατηγική του 2007-2013 για θέματα υγείας που έχουν σχέση με τη διατροφή, το υπερβολικό βάρος και την παχυσαρκία και η ανάδειξη ενός συστήματος ορθών πρακτικών με βάση ένα δίκτυο 27 εθνικών σημείων επαφής υπό την εποπτεία της ΠΟΥ. Το έργο αυτό ξεκίνησε με μια προηγούμενη άμεση επιχορήγηση στην ΠΟΥ. Αυτή η δράση θα παράγει πληροφορίες σχετικά με το επίπεδο υλοποίησης της ευρωπαϊκής στρατηγικής σε όλα τα κράτη μέλη σε σχέση με τα σημεία αναφοράς του 2007 και του 2009 για το 2011 και το 2013 στο τέλος της στρατηγικής· θα ενθαρρύνει και θα παράσχει υποστήριξη στο δίκτυο εθνικών σημείων επαφής της ΕΈ των 27 σε στενή συνεργασία με την ομάδα υψηλού επιπέδου της ΕΕ για τη διατροφή και τη σωματική άσκηση και με τις σχετικές υπηρεσίες της Επιτροπής· θα διατηρεί μια πλήρη βάση δεδομένων με τις εξελίξεις στις πολιτικές και με τις δραστηριότητες των κρατών μελών· και θα διασφαλίσει την ανταλλαγή πληροφοριών και ορθών πρακτικών μεταξύ των 27 κρατών μελών. Από τη δράση θα προκύψει επίσης η ετήσια ενημέρωση της δημόσιας βάσης δεδομένων που αναπτύχθηκε κατά την πρώτη περίοδο για τα 27 κράτη μέλη (2007-2010)· εκθέσεις σχετικά με την υλοποίηση της στρατηγικής από τα κράτη μέλη και τη συνεισφορά στην έκθεση αξιολόγησης της στρατηγικής από την Επιτροπή· και η ενοποίηση του δικτύου σημείων επαφής της ΠΟΥ για τη διατροφή και τη σωματική άσκηση με τη δημιουργία ικανοτήτων στη συλλογή δεδομένων και τον συντονισμό του δικτύου.
      Η δράση θα συμβάλει στην παραγωγή ορθής πληροφόρησης σχετικά με τις προσπάθειες των κρατών μελών της ΕΕ να καταπολεμήσουν τις ασθένειες που οφείλονται σε κακή διατροφή, υπερβολικό βάρος και παχυσαρκία. Οι πληροφορίες που συλλέχθηκαν τα τελευταία έξι έτη θα χρησιμεύσουν ως βάση για την αξιολόγηση της εν λόγω στρατηγικής το 2013.
      [Άμεση επιχορήγηση στην ΠΟΥ]
      Ενδεικτικό ποσό: 700 000 ευρώ.
      3.2.2.2.   Ενημερωτική εκστρατεία για την πρόληψη του καπνίσματος
      Στόχος αυτής της δράσης είναι η παροχή υποστήριξης στις δραστηριότητες που πραγματοποιούνται σε όλη την Ευρώπη για την καταπολέμηση του καπνίσματος με τη μορφή εκστρατείας κατά του καπνίσματος. Η εν λόγω εκστρατεία κατά του καπνίσματος καλεί τους πολίτες να αναλογιστούν τις επιπτώσεις του καπνίσματος, ενθαρρύνει τη διακοπή του και καθιστά σαφές ότι μπορούν να βρουν βοήθεια για να σταματήσουν το κάπνισμα. Η εκστρατεία απευθύνεται κυρίως σε νέους ενήλικες μεταξύ 25 και 34 ετών. Ιδιαίτερη έμφαση θα δοθεί σε μειονεκτούσες ομάδες και σε ομάδες με υψηλότερα ποσοστά καπνιστών. Τα θέματα και η κλίμακα των διαφόρων δράσεων θα λάβουν υπόψη τους τις ειδικές περιστάσεις μεμονωμένων κρατών μελών. Ειδικές δράσεις θα αναπτυχθούν και θα υλοποιηθούν καταλλήλως σε συνεργασία με τις υγειονομικές αρχές των κρατών μελών προκειμένου να διασφαλιστεί ο συντονισμός και οι συνεργίες με πρωτοβουλίες καταπολέμησης του καπνίσματος που αναλαμβάνουν τα κράτη μέλη. Η εκστρατεία θα έχει διακριτό ευρωπαϊκό χαρακτήρα. Αυτή η ενημερωτική εκστρατεία θα συνεισφέρει στην οικοδόμηση της γνώσης και στην αλλαγή στάσεων και συμπεριφορών για την υποστήριξη μιας κοινωνίας χωρίς κάπνισμα.
      [Πρόσκληση υποβολής προσφορών]
      3.2.2.3.   Μελέτη σχετικά με τις νέες στρατηγικές μάρκετινγκ, πωλήσεων και προϊόντων του κλάδου του καπνού
      Στόχος αυτής της δράσης είναι η απόκτηση μιας ολοκληρωμένης επισκόπησης των δραστηριοτήτων του κλάδου του καπνού στην ΕΕ προκειμένου να εξασφαλίσουν οι φορείς ελέγχου του καπνού τις αναγκαίες γνώσεις για να προσαρμοστούν σε αλλαγές και τάσεις, να αντιμετωπίζουν αποτελεσματικά τα εμπόδια, να προετοιμάζονται για νέες στρατηγικές, και εφόσον είναι απαραίτητο, να προβαίνουν σε αναδιαρθρώσεις και κατά συνέπεια να αυξηθεί η αποτελεσματικότητα των δραστηριοτήτων ελέγχου του καπνίσματος. Η δράση έχει στόχο να προσδιορίσει αλλαγές στις στρατηγικές μάρκετινγκ, πωλήσεων και προϊόντων της καπνοβιομηχανίας μετά την έγκριση της οδηγίας 2001/37/ΕΚ του Ευρωπαϊκού Κοινοβουλίου και του Συμβουλίου, της 5ης Ιουνίου 2001, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την παραγωγή, την παρουσίαση και την πώληση των προϊόντων καπνού (9), της οδηγίας 2003/33/ΕΚ του Ευρωπαϊκού Κοινοβουλίου και του Συμβουλίου, της 26ης Μαΐου 2003, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τη διαφήμιση και τη χορηγία υπέρ των προϊόντων καπνού (10), της σύστασης του Συμβουλίου, της 2ας Δεκεμβρίου 2002, σχετικά με την πρόληψη του καπνίσματος και με πρωτοβουλίες για την ενίσχυση της καταπολέμησής του και της σύμβασης πλαίσιο της ΠΟΥ για τον έλεγχο του καπνού του 2005 (11), και να προσδιορίσει πώς αυτές οι στρατηγικές αντιμετωπίζουν τις διαφορές στην ηλικία, το φύλο, το εισόδημα, την εκπαίδευση και τον τόπο ζωής, λαμβάνοντας υπόψη διαφορές μεταξύ των κρατών μελών καθώς και μεταξύ των αστικών και των αγροτικών περιοχών.
      Από τη δράση αυτή θα προκύψει μια ανάλυση των αλλαγών στις στρατηγικές μάρκετινγκ, πωλήσεων και παραγωγής της καπνοβιομηχανίας, καθώς και μια σειρά συστάσεων δράσης για την αντιμετώπιση τους.
      [Υφιστάμενη σύμβαση-πλαίσιο/Πρόσκληση υποβολς προσφορών]
      3.2.2.4.   Διοικητική συμφωνία με το Κοινό Κέντρο Ερευνών για την παροχή επιστημονικής υποστήριξης πολιτικής για την υλοποίηση της οδηγίας για τα οϊόντα καπνού και της ΣΠΕΚ
      Στόχος αυτής της δράσης είναι η παροχή ουδέτερης επιστημονικής υποστήριξης για την υλοποίηση της οδηγίας 2001/37/ΕΚ και της σβασης-πλαίσιο για τον έλεγχο του καπνού (ΣΠΕΚ) Στο πλαίσιο αυτής της δράσης πρέπει να παρασχεθεί υποστήριξη στην Επιτροπή ώστε να εκπληρώσει τον ρόλο της ως κύριος παράγοντας διευκόλυνσης για την ανάπτυξη της σύμβασης-πλαίσιο για τον έλεγχο του καπνού· να εκπονηθούν κατευθυντήριες γραμμές για τη δοκιμή και μέτρηση των προϊόντων καπνού· να παρασχεθεί υποστήριξη στο έργο που αφορά την αποτελεσματική λειτουργία του Ευρωπαϊκού Δικτύου Κυβερνητικών Εργαστηρίων για τον Καπνό· να παρασχεθεί υποστήριξη στο έργο που πραγματοποιείται στον τομέα της δοκιμής και μέτρησης των συστατικών και των εκπομπών των προϊόντων καπνού· και να εκπονηθεί ανάλυση των συστατικών στοιχείων.
      [Άλλες δράσεις]
      Ενδεικτικό ποσό: 100 000 ευρώ.
      3.2.2.5.   Ορθές πρακτικές σχετικά με ταχείες παρεμβάσεις για την καταπολέμηση διαταραχών λόγω κατανάλωσης οινοπνεύματος στην πρωτοβάθμια υγειονομική περίθαλψη, στις υγειονομικές υπηρεσίες στον χώρο εργασίας, στην επείγουσα περίθαλψη και στις κοινωνικές υπηρεσίες
      Στόχος αυτής της δράσης είναι να προσδιορίσει και να συστηματοποιήσει τις ορθές πρακτικές σχετικά με ταχείες παρεμβάσεις για την καταπολέμηση διαταραχών λόγω κατανάλωσης οινοπνεύματος στην πρωτοβάθμια υγειονομική περίθαλψη, στις υγειονομικές υπηρεσίες στο χώρο εργασίας, στην επείγουσα περίθαλψη και στις κοινωνικές υπηρεσίες· να δημιουργήσει και να δοκιμάσει σε πραγματικές συνθήκες ειδικά εργαλεία, μεθόδους και υλικά για καθέναν από τους ανωτέρω χώρους για τον έγκαιρο προσδιορισμό, την ταχεία παρέμβαση και την παραπομπή σε θεραπεία· και να κάνει την αρχή στην περαιτέρω διάδοση και προσαρμογή ειδικών προσεγγίσεων ταχείας παρέμβασης σε όλη την ΕΕ. Το έργο αυτό πρέπει να βασιστεί σε υφιστάμενα στοιχεία σχετικά με την αποτελεσματικότητα και στην πείρα από την υλοποίηση ταχέων παρεμβάσεων στην πρωτοβάθμια υγειονομική περίθαλψη. Ειδική έμφαση πρέπει να δοθεί στη συμμετοχή φορέων στα κράτη μέλη με μικρότερη εμπειρία στην ανάπτυξη ταχέων παρεμβάσεων, καθώς και στις ευκαιρίες προώθησης της συνεργασίας μεταξύ υγειονομικών και κοινωνικών υπηρεσιών. Η δράση πρέπει να καταλήξει σε δέσμες ειδικά σχεδιασμένων εργαλείων, μεθόδων και υλικών ταχείας παρέμβασης, αξιολογημένων σε ειδικά περιβάλλοντα, σε κατευθυντήριες γραμμές για την ανάπτυξη και διάδοση ειδικών προσεγγίσεων ταχείας παρέμβασης σε άλλες χώρες, και σε ένα συγκεκριμένο σχέδιο διάδοσης στην ΕΕ. Έτσι θα υπάρχουν περισσότερες ευκαιρίες για την υλοποίηση στοχευμένων παρεμβάσεων για την έγκαιρη καταπολέμηση των διαταραχών λόγω κατανάλωσης οινοπνεύματος ούτως ώστε να προληφθεί η ανάπτυξη πιο σοβαρών και δαπανηρών ανεπιθύμητων συνεπειών.
      [Επιχορήγηση σχεδίου]
      Ενδεικτικό ποσό: 350 000 ευρώ.
      3.2.2.6.   Αξιολόγηση των υφιστάμενων δομών για την υλοποίηση της στρατηγικής της ΕΕ για το οινόπνευμα
      Στόχος αυτής της δράσης είναι η αξιολόγηση της στρατηγικής της ΕΕ για το αλκοόλ, συμπεριλαμβανομένης μιας αξιολόγησης του φόρουμ της ΕΕ για το οινόπνευμα και την υγεία, και διαφόρων δράσεων και δομών που παρέχουν στήριξη στα κράτη μέλη, όπως η επιτροπή για τις εθνικές πολιτικές και δράσεις για το οινόπνευμα (Committee on National Alcohol Policy and Action — CNAPA), καθώς και οι εργασίες σε επίπεδο ΕΕ για την ανάπτυξη κοινής βάσης γνώσεων και βέλτιστης πρακτικής. Η επικαιροποίηση των γνώσεων και η αξιολόγηση των δομών για την υλοποίηση της στρατηγικής θα συνεισφέρει στη συνολική εκτίμηση της αξίας της δράσης της ΕΕ για την καταπολέμηση των βλαβών που προκαλούνται από το οινόπνευμα.
      [Υφιστάμενη σύμβαση-πλαίσιο]
      3.2.2.7.   Επιστημονική και τεχνική υποστήριξη στην υλοποίηση των πολιτικών της ΕΕ στον τομέα της διατροφής, του οινοπνεύματος και στις δραστηριότητες του φόρουμ Υγείας.
      Στόχος αυτής της δράσης είναι η παροχή επιστημονικής και τεχνικής υποστήριξης για την υλοποίηση των πολιτικών της ΕΕ στον τομέα της διατροφής και του οινοπνεύματος, καθώς και για την υλοποίηση των δραστηριοτήτων του Ευρωπαϊκού φόρουμ Υγείας.
      Στον τομέα της διατροφής, αυτή η δράση στοχεύει στην υποστήριξη των δραστηριοτήτων που σχετίζονται με την υλοποίηση της Ευρωπαϊκής Στρατηγικής για θέματα υγείας που έχουν σχέση με τη διατροφή, το υπερβολικό βάρος και την παχυσαρκία, και ιδιαίτερα το έργο της ευρωπαϊκής πλατφόρμας δράσης για τη διατροφή, τη σωματική άσκηση και την υγεία και της ομάδας υψηλού επιπέδου της ΕΕ για τη διατροφή και τη σωματική άσκηση. Αυτή η δράση καλύπτει την εκπόνηση επιστημονικών περιλήψεων και αναλύσεων βασικών τομέων της στρατηγικής, όπως είναι οι ασθένειες που σχετίζονται με το υπερβολικό βάρος και την παχυσαρκία, οι παράγοντες που επηρεάζουν τις διατροφικές επιλογές, οι πληροφορίες για τον καταναλωτή, η επανατυποποίηση των προϊόντων, η διαφήμιση, οι υποδομές και οι υγιεινοί τρόποι ζωής. Όσον αφορά το οινόπνευμα απαιτείται επιστημονική υποστήριξη για την υλοποίηση των δραστηριοτήτων της Επιτροπής στον τομέα των βλαβών που προκαλούνται από το οινόπνευμα. Αυτή η υποστήριξη καλύπτει την υλοποίηση της στρατηγικής της ΕΕ για το οινόπνευμα μέσω συλλογών δεδομένων, επισκοπήσεων και αναλύσεων των υπαρχουσών γνώσεων με σκοπό την παροχή ενημέρωσης για την ανάπτυξη περαιτέρω δράσεων και πολιτικών. Στον τομέα του Ευρωπαϊκού φόρουμ Υγείας, η δράση στοχεύει να στηρίξει την Επιτροπή στην υλοποίηση των δραστηριοτήτων του φόρουμ. Συγκεκριμένα στοχεύει στην οργάνωση και υποστήριξη των δραστηριοτήτων του «φόρουμ πολιτικών για την υγεία της ΕΕ» και του «ανοικτού φόρουμ», συμπεριλαμβανομένου του σχετικού επιστημονικού και τεχνικού έργου.
      [Υφιστάμενη σύμβαση-πλαίσιο]
      3.2.3.   Πρόληψη σημαντικών και σπάνιων νόσων (σημείο 2.2.2 του παραρτήματος του προγράμματος για την υγεία)
      
      3.2.3.1.   Υποστήριξη των δράσεων σύμφωνα με την ανακοίνωση της Επιτροπής σχετικά με τη δράση κατά του καρκίνου: ευρωπαϊκή σύμπραξη
      Η κοινή δράση «ευρωπαϊκή σύμπραξη για τη δράση κατά του καρκίνου» που ξεκίνησε στο πλαίσιο της πρότασης υποβολής προτάσεων για το 2010 είναι το σημείο εκκίνησης για δράσεις που στηρίζουν την ευρωπαϊκή σύμπραξη. Στην πορεία της συνεργασίας θα προκύψουν νέες ανάγκες εκτός από τις δράσεις που αναφέρει η ανακοίνωση COM(2009) 291 τελικό, οι οποίες όμως δεν καλύπτονται από την ανωτέρω κοινή δράση. Στόχος αυτής της δράσης είναι η παροχή πρόσθετης υποστήριξης στην ευρωπαϊκή σύμπραξη ανάλογα με τις ανάγκες που προκύπτουν στις περιοχές που προσδιορίστηκαν. Έμφαση δίνεται στην προώθηση της υγείας και την πρόληψη του καρκίνου όσον αφορά τους περιβαλλοντικούς παράγοντες και τον καρκίνο. Στόχος είναι να εντοπιστούν οι σχετικοί περιβαλλοντικοί παράγοντες και να αποδειχθεί εάν, πώς και ποιους περιβαλλοντικούς παράγοντες καταπολεμούν ειδικά όσον αφορά τον καρκίνο οι πολιτικές των κρατών μελών. Από τα παραδείγματα ορθών πρακτικών που υπάρχουν στα κράτη μέλη για την καταπολέμηση των περιβαλλοντικών αιτίων του καρκίνου αναμένεται να προκύψουν αποδείξεις και προτάσεις για το πώς θα μπορούσε να συμπεριληφθεί καλύτερα αυτή η πτυχή σε ένα ολοκληρωμένο σχέδιο ή μια στρατηγική για τον καρκίνο.
      [Επιχορήγηση σχεδίου]
      Ενδεικτικό ποσό: 300 000 ευρώ.
      3.2.3.2.   Επιστημονική και τεχνική υποστήριξη στην ευρωπαϊκή σύμπραξη για τη δράση κατά του καρκίνου και παρακολούθηση της υλοποίησης της σύστασης του Συμβουλίου σχετικά με τον προσυμπτωματικό έλεγχο του καρκίνου
      Στόχος αυτής της άμεσης επιχορήγησης στο Διεθνές Κέντρο Έρευνας για τον Καρκίνο (ΔΚΕΚ) είναι η προσφορά επιστημονικής και τεχνικής υποστήριξης υψηλής ποιότητας στην ευρωπαϊκή σύμπραξη για τη δράση κατά του καρκίνου. Το ΔΚΕΚ συντονίζει και πραγματοποιεί έρευνες σχετικά με τα αίτια του καρκίνου στον άνθρωπο, τους μηχανισμούς της καρκινογένεσης, και την ανάπτυξη επιστημονικών στρατηγικών για την πρόληψη και τον έλεγχο του καρκίνου. Το ΔΚΕΚ είναι η μοναδική οργάνωση του είδους της στον τομέα του καρκίνου και προσφέρει υψηλής ποιότητας επιστημονική υποστήριξη και τεχνικές γνώσεις σχετικά με τον καρκίνο, που αποτελούν απαραίτητη προϋπόθεση για την αποτελεσματική υλοποίηση της ευρωπαϊκής σύμπραξης για τη δράση κατά του καρκίνου.
      Η δράση διασφαλίζει την αναγκαία παρακολούθηση/επικαιροποίηση παλαιότερων αποτελεσμάτων (π.χ.: Ευρωπαϊκός Κώδικας κατά του Καρκίνου, ευρωπαϊκές κατευθυντήριες γραμμές για τον προσυμπτωματικό έλεγχο του καρκίνου) και τροφοδοτεί τους στόχους της ευρωπαϊκής σύμπραξης για τη δράση κατά του καρκίνου στον τομέα της ενημέρωσης για το άχθος του καρκίνου. Οι δραστηριότητες σχετίζονται άμεσα με τις αρμοδιότητες της Επιτροπής που απορρέουν από τη σύσταση του Συμβουλίου, της 2ας Δεκεμβρίου 2003, σχετικά με τον προσυμπτωματικό έλεγχο του καρκίνου ή από αιτήματα του Ευρωπαϊκού Κοινοβουλίου (Ψήφισμα του Ευρωπαϊκού Κοινοβουλίου, της 10ης Απριλίου 2008, σχετικά με την καταπολέμηση του καρκίνου στη διευρυμένη Ευρωπαϊκή Ένωση) και του Συμβουλίου (συμπεράσματα του Συμβουλίου, της 10ης Ιουνίου 2008, για τη μείωση του άχθους του καρκίνου).
      Η δράση καλύπτει την κατάρτιση του αναθεωρημένου Ευρωπαϊκού Κώδικα κατά του καρκίνου· μια αξιολόγηση της υλοποίησης των ευρωπαϊκών κατευθυντήριων γραμμών σχετικά με τη διασφάλιση ποιότητας στον προσυμπτωματικό έλεγχο του καρκίνου στο πλαίσιο της υλοποίησης της σύστασης του Συμβουλίου· και πληροφορίες σχετικά με το άχθος του καρκίνου, με τις οποίες τροφοδοτούνται άμεσα οι στόχοι της ευρωπαϊκής σύμπραξης για τη δράση κατά του καρκίνου σε αυτόν τον τομέα.
      [Άμεση επιχορήγηση στον Διεθνή Οργανισμό Ερευνών για τον Καρκίνο (IARC)]
      Ενδεικτικό ποσό: 1 300 000 ευρώ.
      3.2.3.3.   Υποστήριξη στα ευρωπαϊκά δίκτυα ενημέρωσης για τις σπάνιες νόσους
      Στόχος αυτής της δράσης είναι η παροχή υποστήριξης στα διάφορα ευρωπαϊκά δίκτυα ενημέρωσης για τις σπάνιες νόσους όπως αναφέρεται στο σημείο 4.4 της ανακοίνωσης COM(2008) 679 τελικό, και στη σύσταση του Συμβουλίου, της 8ης Ιουνίου 2009, σχετικά με μια δράση στον τομέα των σπάνιων νόσων.
      Αυτή η δράση συνεισφέρει στην εκπλήρωση των προτεραιοτήτων που ορίζονται στην ανακοίνωση της Επιτροπής και στη σύσταση του Συμβουλίου και στα άμεσα οφέλη για τους ασθενείς από τη δημιουργία των ήδη υφιστάμενων σε πιλοτική μορφή ευρωπαϊκών δικτύων αναφοράς, ευρωπαϊκών μητρώων σπανίων νόσων ή άλλων μορφών δικτύων ενημέρωσης για σπάνιες νόσους. Αυτή η δράση πρέπει να επιτρέπει τη χρηματοδότηση περισσότερων από ένα δίκτυο.
      [Επιχορηγήσεις σχεδίου]
      Ενδεικτικό ποσό: 1 500 000 ευρώ.
      3.2.3.4.   Υποστήριξη στην εφαρμογή της σύστασης του Συμβουλίου και της ανακοίνωσης της Επιτροπής σχετικά με τις σπάνιες νόσους
      Η σύσταση του Συμβουλίου, της 8ης Ιουνίου 2009, σχετικά με μια δράση στον τομέα των σπάνιων νόσων καλεί τα κράτη μέλη να θεσπίσουν εθνικά σχέδια δράσης για τις σπάνιες νόσους πριν από το τέλος του 2013 και τα περισσότερα κράτη μέλη θα χρειαστούν υποστήριξη για να το πράξουν. Αυτή η δράση θα βασιστεί στο Ευρωπαϊκό σχέδιο για την Ανάπτυξη Εθνικών Σχεδίων για τις Σπάνιες Νόσους (Europlan) και στην κοινή δράση για επιστημονική υποστήριξη στην ειδική ομάδα για τις σπάνιες νόσους. Θα παράσχει την αναγκαία υποστήριξη της ΕΕ για την ανάπτυξη και υλοποίηση εθνικών σχεδίων για σπάνιες νόσους στα 18 εναπομείναντα κράτη μέλη καθώς και τεχνική υποστήριξη στις χώρες ΕΖΕΣ/ΕΟΧ και σε άλλες χώρες εκτός της ΕΕ, όπως ορίζεται στην ανωτέρω σύσταση του Συμβουλίου και στην ανακοίνωση COM(2008) 679 τελικό.
      Οι διαδικασίες διαπίστευσης και διορισμού των ευρωπαϊκών δικτύων αναφοράς για τις σπάνιες νόσους πρέπει να συμφωνηθούν με τα κράτη μέλη και να αποτελούν μέρος των εθνικών σχεδίων για τις σπάνιες νόσους. Πρόκειται για μια καινοτόμα δράση που προσφέρει συνέχεια και ένα νέο τεχνικό και πολιτικό πλαίσιο στα σχέδια για τα ευρωπαϊκά δίκτυα αναφοράς για τις σπάνιες νόσους που έλαβαν χρηματοδότηση από την ΕΕ μεταξύ του 2006 και του 2009. Αυτή η δράση θα παράσχει επίσης επιστημονική υποστήριξη στη νέα επιτροπή εμπειρογνωμόνων της Ευρωπαϊκής Ένωσης για τις σπάνιες νόσους που συγκροτήθηκε με την απόφαση 2009/872/EC της Επιτροπής, της 30ής Νοεμβρίου 2009, για τη συγκρότηση επιτροπής εμπειρογνωμόνων της Ευρωπαϊκής Ένωσης για τις σπάνιες νόσους (12). Η εν λόγω επιστημονική υποστήριξη καλύπτει ειδικότερα την υποστήριξη της έκθεσης εφαρμογής της ανωτέρω σύστασης του Συμβουλίου και της ανακοίνωσης της Επιτροπής· την οργάνωση ομάδων εργασίας και εργαστηρίων για την υποστήριξη των δραστηριοτήτων της Επιτροπής και για την εξασφάλιση της επαρκούς τεχνικής συμμετοχής των ενδιαφερομένων. Η κοινή δράση θα συμβάλει επίσης στην τυποποίηση της ονοματολογίας σε διεθνές επίπεδο για να εξασφαλιστεί η προβολή των σπανίων νόσων σε πληροφοριακά συστήματα στον τομέα της υγείας, για να προωθηθεί η διαχείριση ποιότητας των διαγνωστικών εργαστηρίων και για να διευκρινιστούν οι έννοιες που αφορούν τη σπανιότητα και χρησιμοποιούνται για τον προσδιορισμό πεδίων δράσης (αντίστοιχη τιμή επίπτωσης και επιπολασμού ανά πεδίο δράσης).
      [Κοινή δράση]
      Ενδεικτικό ποσό: 3 000 000 ευρώ.
      3.3.   Δράσεις στο πλαίσιο του τρίτου στόχου «Απόκτηση και διάδοση γνώσεων και πληροφοριών σχετικά με την υγεία»
      
      Οι δράσεις στο πλαίσιο αυτού του στόχου στοχεύουν στην προώθηση της ανταλλαγής γνώσεων και βέλτιστων πρακτικών σε ζητήματα υγείας καθώς και στη συλλογή, ανάλυση και διάδοση πληροφοριών στον τομέα της υγείας.
      3.3.1.   Ευρωπαϊκό σύστημα πληροφοριών υγείας (σημείο 3.2.1 του παραρτήματος του προγράμματος για την υγεία)
      
      3.3.1.1.   Υποστήριξη της δημιουργίας πιλοτικού δικτύου νοσοκομείων για την πληρωμή της περίθαλψης ασθενών από άλλα κράτη μέλη
      Στόχος αυτής της δράσης είναι η δημιουργία ενός δικτύου που θα ερευνά νοσοκομεία που δέχονται σημαντικό αριθμό ασθενών από άλλα κράτη μέλη, το ένα τρίτο των μελών του οποίου θα είναι νοσοκομεία που βρίσκονται σε διασυνοριακές περιοχές. Τα νοσοκομεία θα αναφέρουν και θα ανταλλάσσουν πληροφορίες σχετικά με ενδεχόμενα διοικητικά ζητήματα που αφορούν την πληρωμή της περίθαλψης των ασθενών από άλλα κράτη μέλη, συμπεριλαμβανομένων ζητημάτων που σχετίζονται με τον προσδιορισμό των χρεώσεων για την παροχή περίθαλψης, ενδεχόμενων διαφυγόντων κερδών για τα νοσοκομεία, πιθανής χρήσης προκαταβολικών πληρωμών και καθυστερήσεων στην επιστροφή χρημάτων στα νοσοκομεία. Το δίκτυο θα αξιολογεί τις κύριες αιτίες των προβλημάτων και θα προτείνει πιθανές λύσεις. Το δίκτυο θα δημιουργήσει επίσης ένα σύστημα για τη λήψη σχολίων από τους ασθενείς όσον αφορά τις εμπειρίες τους από την επιστροφή των δαπανών τους για διασυνοριακή περίθαλψη, βάσει ενημερωμένης συναίνεσης. Τέλος, το δίκτυο θα συγκρίνει τους τιμοκαταλόγους υπηρεσιών κατά ομάδες διαγνώσεων (DRG) για ένα κατάλογο συνήθων τύπων επιλεκτικής χειρουργικής και θα καταλήγει σε συμπεράσματα για τα γενικά επίπεδα κόστους μεταξύ των κρατών μελών και για τις ανισότητες μεταξύ των σχετικών επιπέδων κόστους.
      [Επιχορήγηση σχεδίου]
      Ενδεικτικό ποσό: 500 000 ευρώ.
      3.3.1.2.   Συγκέντρωση εμπειρογνωμοσύνης στον τομέα των συστημάτων υγείας
      Στόχος αυτής της δράσης είναι να παρέχει τεχνικές συμβουλές και συμβουλές πολιτικής στην Επιτροπή και τα κράτη μέλη σχετικά με την οικονομική αποτελεσματικότητα των συστημάτων υγείας σε εθνικό επίπεδο. Οι συμβουλές αυτές αφορούν: 1. τον σχεδιασμό «πινάκων πολιτικής», οι οποίοι θα προσδιορίζουν τομείς πολιτικής στα συστήματα υγείας που διαφέρουν σε ουσιώδη σημεία και θα προσπαθούν να παράσχουν αναλύσεις σχετικά με αυτά· 2. τον εντοπισμό και την πρόσληψη εμπειρογνωμόνων ανά κράτος μέλος και ανά προσδιορισθέντα τομέα πολιτικής και την εύρεση και σύνδεση με θεσμικούς εταίρους (Ευρωπαϊκό Παρατηρητήριο Πολιτικών και Συστημάτων Υγείας, Παγκόσμια Τράπεζα, European Health Management Association (Ευρωπαϊκός σύλλογος διαχείρισης υγείας), Ευρωπαϊκή Τράπεζα Επενδύσεων κ.λπ.), ήτοι τη δημιουργία μιας «δεξαμενής εμπειρογνωμόνων»· 3. τον σχεδιασμό ενός μακροπρόθεσμου μοντέλου διακυβέρνησης για δομές που συγκεντρώνουν και προσφέρουν εμπειρογνωμοσύνη σε ευρωπαϊκό και εθνικό επίπεδο σχετικά με τα συστήματα υγείας λαμβάνοντας υπόψη τα αποτελέσματα της δράσης που προτείνεται στο σημείο 3.3.1.8, και 4. την ανάπτυξη της «δεξαμενής εμπειρογνωμόνων», του μοντέλου διακυβέρνησης ή άλλης δομής μέσω πιλοτικής μελέτης.
      [Πρόσκληση υποβολής προσφορών/άμεση επιχορήγηση στο Ευρωπαϊκό Παρατηρητήριο]
      3.3.1.3.   Συμπληρωματική κοινή δράση για πιλοτικές ΑΤΥ σε στοχευμένες τεχνολογίες υγείας
      Αυτή η δράση επιδιώκει να λειτουργήσει συμπληρωματικά στην κοινή δράση για τις αξιολογήσεις τεχνολογιών υγείας (ΑΤΥ) 2010-2012 μέσω της διεξαγωγής σημαντικού αριθμού πιλοτικών ΑΤΥ, με έμφαση στη δοκιμαστική λειτουργία και υλοποίηση των μοντέλων και εργαλείων που αναπτύχθηκαν για την υποστήριξη της συλλογικής παραγωγής βασικών πληροφοριών ΑΤΥ, μέσω της ενίσχυσης της λειτουργίας γραμματείας και του συντονισμού, περαιτέρω ανάπτυξης υποδομών ΤΠΕ σχετικών με την παραγωγή και αύξησης των ικανοτήτων σε θέματα ΑΤΥ. Αυτή η δράση καλύπτει την παραγωγή βασικών πληροφοριών ΑΤΥ σε ευρωπαϊκό επίπεδο, οι οποίες μπορούν να μεταφερθούν σε εθνικό επίπεδο, διευκολύνοντας έτσι το έργο που πραγματοποιείται στα κράτη μέλη, σύμφωνα με το βασικό μοντέλο ΑΤΥ που αναπτύχθηκε από το EUnetHTA (Ευρωπαϊκό δίκτυο για την Αξιολόγηση της Τεχνολογίας Υγείας) και από την κοινή δράση 2010-2012. Αυτό περιλαμβάνει ταυτόχρονη και συλλογική παραγωγή δομημένων βασικών πληροφοριών ΑΤΥ σε ευρωπαϊκό επίπεδο, ήτοι διευκολύνει α) ειδικές συνεργασίες μεταξύ εταίρων κοινών δράσεων σε κοινά θέματα για την ΑΤΥ και β) τον έλεγχο της ικανότητας των εθνικών φορέων ΑΤΥ να διεξάγουν από κοινού ενιαίες ταχείες ΑΤΥ (συμπεριλαμβανομένης της συλλογής δεδομένων σχετικά με τα οφέλη από άποψη κόστους και την αποτελεσματικότητα των δύο μοντέλων παραγωγής (α και β)· τον έλεγχο της ικανότητας παραγωγής δομημένων βασικών πληροφοριών ΑΤΥ σε διάφορες τεχνολογίες (φαρμακευτικά, ιατροτεχνολογικά βοηθήματα, παρεμβάσεις)· την ανάλυση διαφόρων ικανοτήτων συντονισμού για τη μόνιμη λειτουργία γραμματείας του ευρωπαϊκού δικτύου ΑΤΥ (για παράδειγμα, η φιλοξενία της γραμματείας στα κράτη μέλη ή σε κάποιο θεσμικό όργανο της ΕΕ)· τον περαιτέρω έλεγχο της συμμετοχής των ενδιαφερόμενων σε δραστηριότητες του δικτύου, η οποία συμμετοχή πραγματοποιείται μέσω ανταλλαγής απόψεων όπως κρίνεται κατάλληλο από τα μέλη, και της συμμετοχής ακαδημαϊκών ερευνητών στη διαδικασία παραγωγής βασικών πληροφοριών ΑΤΥ· και την υποστήριξη της ανάπτυξης των ικανοτήτων ΑΤΥ των ενδιαφερομένων, και ιδίως των ασθενών και των οργανώσεων των επαγγελματιών της υγείας.
      Η δράση πρέπει να αυξήσει τον αριθμό των ΑΤΥ που πραγματοποιούνται σε εθνικό επίπεδο με τη συνδρομή του ευρωπαϊκού μηχανισμού συντονισμού· να εκπονήσει συστάσεις σχετικά με τον σχεδιασμό και τη λειτουργία της διαδικασίας συνεργασίας εντός της ΕΕ στον τομέα της ΑΤΥ· και να διευκολύνει την αύξηση των ικανοτήτων των ενδιαφερομένων ως προς την ΑΤΥ, καθιστώντας δυνατή την κατάλληλη συνεισφορά τους στη διαδικασία ΑΤΥ. Τα αποτελέσματα πρέπει να δημοσιεύονται ως επιστημονική βιβλιογραφία, προσβάσιμη για όλους. Ως αποτέλεσμα της δράσης θα πρέπει να αυξηθεί η κατανόηση του θέματος από την Επιτροπή και τα κράτη μέλη ώστε να είναι σε θέση να διερευνήσουν τον καλύτερο τρόπο εξασφάλισης μιας βιώσιμης δομής για το έργο που παράγεται σε θέματα ΑΤΥ στην ΕΕ. Τα αποτελέσματα συνεισφέρουν στον στόχο 3 της στρατηγικής της ΕΕ για την υγεία 2008-2013.
      [Κοινή δράση]
      Ενδεικτικό ποσό: 6 600 000 ευρώ.
      3.3.1.4.   Διασυνοριακά εργαλεία ηλεκτρονικής υγείας ως εργαλεία υποστήριξης της ιατρικής ενημέρωσης και έρευνας
      Η κοινή δράση σχετικά με την ηλεκτρονική υγεία στοχεύει, μέσω του έργου της, να καλύψει δύο τομείς αναγκών που δεν ικανοποιούνται επί του παρόντος: 1. εργαλεία ηλεκτρονικής υγείας που υποστηρίζουν την έρευνα σχετικά με ασθένειες και θεραπείες, και 2. εθνικά σημεία επαφής που παρέχουν ενημέρωση σε ασθενείς. Όσον αφορά την πρώτη ανάγκη, αυτή η δράση πρέπει να καταλήξει σε ορισμένες λεπτομερείς συστάσεις, με την υποστήριξη ορθών πρακτικών που θα ενισχύσουν την ενημέρωση και την έρευνα στον τομέα της υγείας. Όσον αφορά τη δεύτερη ανάγκη, αυτή η δράση θα προετοιμάσει την ανάπτυξη εθνικών σημείων επαφής για διασυνοριακή υγειονομική περίθαλψη. Τα εν λόγω εθνικά σημεία επαφής θα παρέχουν στους ασθενείς κατάλληλες πληροφορίες για κάθε σημαντική πτυχή της διασυνοριακής υγειονομικής περίθαλψης. Το δίκτυο θα μεταδίδει επίσης συναφείς πληροφορίες σε ασθενείς σε επίπεδο ΕΕ. Αυτή η δράση θα ωφελήσει την κινητικότητα των ασθενών ξεκαθαρίζοντας το τοπίο σχετικά με τα δικαιώματα των δικαιωμάτων των ασθενών που επιζητούν διασυνοριακή περίθαλψη, την ασφάλεια των ασθενών παρέχοντας πληροφορίες σχετικά με τους παρόχους υγειονομικής περίθαλψης, και τη συνεργασία των κρατών μελών στον τομέα της διασυνοριακής περίθαλψης.
      [Κοινή δράση]
      Ενδεικτικό ποσό: 2 400 000 ευρώ.
      3.3.1.5.   Συνεργασία με τον ΟΟΣΑ σχετικά με πληροφορίες στον τομέα της υγείας
      Στόχος αυτής της δράσης είναι να προωθήσει το έργο του σχεδίου δεικτών ποιότητας της υγειονομικής περίθαλψης. Τούτο καλύπτει την ανάπτυξη του κοινού δημοσιεύματος «Το πανόραμα της υγείας — Ευρωπαϊκή έκδοση» που εξετάζει διάφορες πτυχές της υγείας στην ΕΕ· την παρακολούθηση της ανάπτυξης προτύπων για την υγεία· την αποτελεσματικότητα, την αποδοτικότητα και τον αντίκτυπο στην κατανομή των παρεμβάσεων στον τομέα της υγείας, με στόχο την ανάπτυξη ενός προτύπου που θα χρησιμοποιηθεί για τη μελέτη των σχετικών ρόλων διαφόρων παραγόντων που ευθύνονται για τις εναλλακτικές επιλογές υγειονομικής περίθαλψης και τις σχετικές ανάγκες σε πόρους· την παρακολούθηση της αναθεώρησης του συστήματος λογαριασμών για την υγεία (ΣΛΥ), με γνώμονα την επέκταση της συνεργασίας μεταξύ Eurostat/ΟΟΣΑ/ΠΟΥ Ευρώπη όσον αφορά τη διαχείριση δεδομένων, με στόχο την επίτευξη ενός ολοκληρωμένου στατιστικού συστήματος που μπορεί να παράγει πλήρως συγκρίσιμα δεδομένα· μια ανάλυση της αποδοτικότητας του τομέα των νοσοκομείων· αξιολόγηση της συγκρισιμότητας των δεδομένων που αφορούν τις νοσοκομειακές διαδικασίες, τα οποία συλλέγονται σε τακτική βάση από την Eurostat και τον ΟΟΣΑ, και διατύπωση συστάσεων προς τις χώρες για τη βελτίωση της συγκρισιμότητας των δεδομένων. Θα πραγματοποιηθεί επίσης αξιολόγηση της συνεργασίας της Επιτροπής με τον ΟΟΣΑ στον τομέα της υγείας με στόχο να υπολογιστεί η προστιθέμενη αξία και να προσδιοριστεί πού πρέπει να επικεντρωθεί το μελλοντικό έργο. Τα αποτελέσματα θα συμβάλουν στη χάραξη πολιτικής βάσει στοιχείων.
      [Άμεση επιχορήγηση στον ΟΟΣΑ]
      Ενδεικτικό ποσό: 500 000 ευρώ.
      3.3.1.6.   Θέσπιση κατευθυντήριων γραμμών για την υποστήριξη της διαλειτουργικότητας της ηλεκτρονικής συνταγογράφησης
      Αυτή η δράση θα προετοιμάσει την ολοκλήρωση των κατευθυντήριων γραμμών, υποστηρίζοντας τα κράτη μέλη στην ανάπτυξη της διαλειτουργικότητας της ηλεκτρονικής συνταγογράφησης. Θα αξιοποιήσει την εμπειρογνωμοσύνη που έχει ήδη αναπτυχθεί στο πλαίσιο του σχεδίου epSOS (Έξυπνες Ανοιχτές Ηλεκτρονικές Υπηρεσίες για τους Ευρωπαίους Ασθενείς), και ιδιαίτερα το υλοποιούμενο έργο στον τομέα της ηλεκτρονικής συνταγογράφησης στις Ηλεκτρονικές Συνταγές. Αυτή η δράση έχει δύο στόχους. Ο πρώτος είναι η πραγματοποίηση μελέτης σκοπιμότητας των κατευθυντήριων γραμμών για τη διαλειτουργικότητα της ηλεκτρονικής συνταγογράφησης γενικότερα, στο πλαίσιο της οποίας θα προσδιοριστούν οι πτυχές (π.χ. ιδιωτικότητα και εμπιστευτικότητα, οργανωτικά πλαίσια, σημασιολογική και αρχιτεκτονική/τεχνική διαλειτουργικότητα) που πρέπει κατ’ ελάχιστον να καλύπτονται από τις κατευθυντήριες γραμμές, καθώς και ο βαθμός εξειδίκευσης μέχρι τον οποίο μπορούν να δημιουργηθούν κατευθυντήριες γραμμές για αυτές τις πτυχές. Κατά δεύτερον, το αποτέλεσμα της μελέτης σκοπιμότητας θα συνεισφέρει στην κατάρτιση των σχεδίων κατευθυντήριων γραμμών για επιλεγμένες πτυχές που βρίσκονται στο επίπεδο εξειδίκευσης που προηγείται της αξιολόγησης (π.χ. ευρείες, περιγραφικές κατευθυντήριες γραμμές έναντι της επιλογής ενός συγκεκριμένου προτύπου). Αυτή η δράση θα συμβάλει στην κινητικότητα των ασθενών προάγοντας την πρόσβαση στη (διασυνοριακή) υγειονομική περίθαλψη· στην ασφάλεια των ασθενών συμβάλλοντας στην αποφυγή σφαλμάτων συνταγογράφησης σε περιπτώσεις διασυνοριακής περίθαλψης· και στη συνεργασία των κρατών μελών για τη διασυνοριακή υγειονομική περίθαλψη.
      [Πρόσκληση υποβολής προσφορών]
      3.3.1.7.   Υποστήριξη στο ευρωπαϊκό σύστημα πληροφοριών για την υγεία και στη διάδοση της καινοτομίας
      Στόχος αυτής της δράσης είναι να παράσχει ένα μηχανισμό συγκέντρωσης, παρουσίασης και επικαιροποίησης πληροφοριών υψηλής ποιότητας για την υγεία σε ολόκληρη την Ευρώπη μέσω της HEIDI, της Wikipedia για την υγεία στην Ευρώπη. Η προστιθέμενη αξία αυτής της πλατφόρμας συνίσταται στον συνδυασμό τεσσάρων στοιχείων: συμμετοχή της ευρύτερης κοινότητας του τομέα της υγείας σε ολόκληρη την Ευρώπη στην παροχή και διατήρηση των πληροφοριών· προστιθέμενη αξία για την Ευρώπη μέσω της παροχής ενός μοναδικού κεντρικού σημείου αναφοράς για την υγεία στην ΕΕ· μια τεχνική πλατφόρμα που επιτρέπει τη συνεχή ανανέωση των πληροφοριών, αντί για έντυπες αναφορές που αναπόφευκτα γίνονται παρωχημένες· και ένας μηχανισμός διασφάλισης ποιότητας που εξασφαλίζει την αξιοπιστία των πληροφοριών, μέσω της επικύρωσης των επικαιροποιήσεων από εμπειρογνώμονες στους σχετικούς τομείς στην Ευρώπη. Η δράση καλύπτει ανάπτυξη περιεχομένου, διάδοση καινοτομίας και τεχνική υποστήριξη και ταχεία υποστήριξη ενημέρωσης στα κράτη μέλη.
      [Πρόσκληση υποβολής προσφορών]
      3.3.1.8.   Συμμετοχή της Επιτροπής στο Ευρωπαϊκό Παρατηρητήριο Πολιτικών και Συστημάτων Υγείας
      Η συμμετοχή της Επιτροπής στο Ευρωπαϊκό Παρατηρητήριο Πολιτικών και Συστημάτων Υγείας στοχεύει στην υποστήριξη του βασικού έργου του παρατηρητηρίου και στην ενίσχυση της ενσωμάτωσης ευρωπαϊκών και διασυνοριακών διαστάσεων στο έργο του παρατηρητηρίου, με στόχο τη βέλτιστη αξιοποίηση της ιδιαίτερης εμπειρογνωμοσύνης του και των ικανοτήτων του στο πλαίσιο της υλοποίησης της ευρωπαϊκής στρατηγικής για την υγεία.
      Στο πλαίσιο της συνεργασίας τους, η Επιτροπή και το παρατηρητήριο θα αναπτύξουν ένα εργαλείο για την αξιολόγηση της απόδοσης των ευρωπαϊκών συστημάτων υγείας. Θα εκδώσουν ένα βιβλίο στο οποίο θα αξιολογούνται και θα αντιπαραβάλλονται οι επιδόσεις των συστημάτων υγείας σε θέματα αιχμής. Έμφαση θα δοθεί στις πληροφορίες που αφορούν τη συγκριτική απόδοση των συστημάτων.
      [Άλλες δράσεις]
      Ενδεικτικό ποσό: 500 000 ευρώ.
      3.3.2.   Διάδοση και εφαρμογή πληροφοριών για την υγεία (σημείο 3.2.2 του παραρτήματος του προγράμματος για την υγεία)
      
      3.3.2.1.   Ανακοίνωση και προώθηση των πολιτικών και των αποτελεσμάτων του προγράμματος για την υγεία και αξιολόγηση των δραστηριοτήτων που σχετίζονται με την επικοινωνία
      Στόχος αυτής της δράσης είναι η ανακοίνωση και η προώθηση των πολιτικών για την υγεία και των αποτελεσμάτων του προγράμματος για την υγεία καθώς και η αξιολόγηση των επικοινωνιακών δραστηριοτήτων. Σε αυτά περιλαμβάνεται: 1. Η προώθηση της δικτυακής πύλης της Ευρωπαϊκής Ένωσης για τη δημόσια υγεία. Η δράση στοχεύει στη βελτίωση της προβολής της πύλης και στην αύξηση των χρηστών της, στην καταγραφή και αξιολόγηση των χρηστών και των αναγκών τους, στην αξιολόγηση της ευκολίας πλοήγησης και χρήσης της Πύλης και της ικανοποίησης των χρηστών και στην αναθεώρηση της δομής και της πολιτικής τους· 2. Η οργάνωση του Ευρωπαϊκού Βραβείου Δημοσιογραφίας. Στόχος είναι η ενίσχυση της δημοσιογραφίας υψηλής ποιότητας, η οποία αυξάνει την ευαισθητοποίηση στα ζητήματα που αφορούν την υγειονομική περίθαλψη και τα δικαιώματα των ασθενών και η θέσπιση και διατήρηση ενός ανεπίσημου δικτύου δημοσιογράφων από τα κράτη μέλη που ενδιαφέρονται για τα ζητήματα υγείας της ΕΕ ώστε να υπάρχει τοπική ενημέρωση στα κράτη μέλη· 3. Η παραγωγή εκδόσεων και οπτικοακουστικού υλικού· και 4. Η διοργάνωση συνόδων εργασίας και συναντήσεων εμπειρογνωμόνων, η προμήθεια περιπτέρων και άλλου ενημερωτικού υλικού.
      [Υφιστάμενη σύμβαση-πλαίσιο]
      3.3.2.2.   Συντήρηση, ενημέρωση και διαχείριση της δικτυακής πύλης της Ευρωπαϊκής Ένωσης για τη δημόσια υγεία και δικτυακών τόπων για την υγεία, συμπεριλαμβανομένων και εσωτερικών υπηρεσιών
      Στόχος αυτής της δράσης είναι να διασφαλίσει τη συντήρηση, ενημέρωση και διαχείριση των δικτυακών τόπων για την Υγεία (δικτυακός τόπος Europa, δικτυακή πύλη της ΕΕ για την υγεία, καθώς και οι επιμέρους δικτυακοί τόποι όπως οι τόποι Europe for patients, Crisis Communication, το Ευρωπαϊκό Βραβείο Δημοσιογραφίας και το ενημερωτικό του δελτίο), βελτιώνοντας παράλληλα τον σχεδιασμό τους και διευρύνοντας το κοινό τους, με απώτερο σκοπό την υποστήριξη της συλλογής και διάδοσης πληροφοριών σχετικά με την υγεία· και τέλος η σύνταξη του Ηλεκτρονικού Ενημερωτικού Δελτίου «Υγεία-ΕΕ».
      [Υφιστάμενη σύμβαση-πλαίσιο]
      3.3.2.3.   Ρυθμιστικό σχέδιο πληροφορικής
      Αυτή η δράση καλύπτει την ανάπτυξη και συντήρηση των εργαλείων και συστημάτων ΤΠ που είναι αναγκαία για τη δημιουργία και υλοποίηση δραστηριοτήτων και πολιτικών στον τομέα της υγείας.
      [Υφιστάμενη σύμβαση-πλαίσιο]
      3.3.3.   Ανάλυση και υποβολή εκθέσεων (σημείο 3.2.3 του παραρτήματος του προγράμματος για την υγεία)
      
      3.3.3.1.   Θεματολόγιο έρευνας για την ΕΕ σχετικά με τις αξιολογήσεις των οικονομικών της υγείας
      Γενικός στόχος αυτής της δράσης είναι να προτείνει ένα θεματολόγιο έρευνας για την ΕΕ στο πεδίο των αξιολογήσεων των οικονομικών της υγείας. Οι ειδικότεροι στόχοι είναι: 1. επισκόπηση της τρέχουσας έρευνας στα οικονομικά της υγείας (π.χ. δημοσιεύσεις σχετικά με την οικονομική αποδοτικότητα/χρησιμότητα και/ή το κόστος/όφελος) σε επιλεγμένους θεραπευτικούς τομείς με απώτερο σκοπό τον προσδιορισμό θεραπευτικών τομέων στους οποίους πραγματοποιείται περιορισμένη οικονομική έρευνα· 2. ανάλυση από εμπειρογνώμονες των πιθανών αιτίων για την παρατηρηθείσα έλλειψη ερευνών σε συγκεκριμένους τομείς· και 3. εισήγηση θεματολογίου προτεραιότητας για την έρευνα στον τομέα των οικονομικών της υγείας στην ΕΕ.
      [Άμεση επιχορήγηση στην ΠΟΥ]
      Ενδεικτικό ποσό: 200 000 ευρώ.
      3.3.3.2.   Εκθέσεις και ανάλυση σχετικά με την υγεία
      Στόχος αυτής της δράσης είναι η παραγωγή πληροφοριών υπό τη μορφή εκθέσεων και οικονομικών αναλύσεων που πρέπει να παρέχονται σε σύντομο χρονικό διάστημα για την υποστήριξη της χάραξης πολιτικής και την αξιολόγηση των αποτελεσμάτων της εφαρμογής της. Ο στόχος όσον αφορά τις εκθέσεις για την υγεία είναι η έκδοση καλά δομημένων και κατατοπιστικών εκθέσεων για θέματα υγείας, τα οποία επιλέγονται από την Επιτροπή με γνώμονα τη σπουδαιότητά τους για το κοινό, τους ενδιαφερόμενους και τους φορείς χάραξης πολιτικής. Ο στόχος όσον αφορά τις οικονομικές αναλύσεις είναι η εκπόνηση αναλύσεων σε θέματα υγείας και φαινομένων που σχετίζονται με την υγεία με στόχο τη συγκέντρωση ισχυρών αποδεικτικών στοιχείων για τη χάραξη πολιτικής. Επιπλέον, η ανωτέρω δράση θα υποστηρίξει τη συλλογή των δεδομένων που θα απαιτηθούν στο πλαίσιο της επικείμενης εταιρικής σχέσης καινοτομίας με θέμα την ενεργό και υγιή γήρανση.
      [Υφιστάμενη σύμβαση-πλαίσιο]
      3.3.3.3.   Μελέτη σκοπιμότητας για το εργατικό δυναμικό του τομέα της υγείας
      Στόχος αυτής της δράσης είναι η εκπόνηση μελέτης σκοπιμότητας της συνεργασίας σε επίπεδο ΕΕ όσον αφορά την παρακολούθηση των τάσεων του εργατικού δυναμικού στον τομέα της υγείας, την πρόβλεψη των αναγκών του και την υποστήριξη των κρατών μελών στον σχεδιασμό του εργατικού δυναμικού τους. Στόχος αυτής της μελέτης θα είναι η εξέταση των οφελών και του κόστους της ανταλλαγής ορθών πρακτικών και καινοτομίας σε επίπεδο ΕΕ με στόχο την προώθηση του μακροπρόθεσμου σχεδιασμού του εργατικού δυναμικού στα κράτη μέλη· η εκτίμηση και πρόβλεψη των τρεχουσών και μελλοντικών αλλαγών στο μείγμα προσόντων· η αντιστοίχιση του εργατικού δυναμικού με τις ανάγκες των ασθενών σε μια γηράσκουσα κοινωνία· και η εκτίμηση των επενδύσεων που απαιτούνται στον τομέα της εκπαίδευσης για την καλύτερη αξιοποίηση των νέων τεχνολογιών.
      [Υφιστάμενη σύμβαση-πλαίσιο]
      3.3.3.4.   Μελέτη σχετικά με τα φύλλα οδηγιών και τις περιλήψεις χαρακτηριστικών του προϊόντος των φαρμακευτικών προϊόντων που προορίζονται για ανθρώπινη χρήση
      Στόχος αυτής της δράσης είναι να παράσχει στην Επιτροπή μια αξιολόγηση της αναγνωσιμότητας των φύλλων οδηγών και των περιλήψεων χαρακτηριστικών του προϊόντος. Η δράση στοχεύει στον εντοπισμό πιθανών ελλείψεων, από την άποψη της αξίας τους ως πηγών πληροφόρησης για επαγγελματίες του τομέα της υγειονομικής περίθαλψης και του κοινού, με ιδιαίτερη έμφαση στους ηλικιωμένους, στην ορθολογική χρήση των φαρμάκων και στην ασφάλεια των ασθενών, ως προς την αναγνωσιμότητα, τον σχεδιασμό και το περιεχόμενο των περιλήψεων των χαρακτηριστικών του προϊόντος και των φύλλων οδηγιών· στον προσδιορισμό των αιτίων των εν λόγω ελλείψεων και των ενδεχόμενων συνεπειών τους για την υγεία των ασθενών· και στη διατύπωση συστάσεων για τη βελτίωση των περιλήψεων των χαρακτηριστικών του προϊόντος και των φύλλων οδηγιών με στόχο την αύξηση της αξίας τους για τους επαγγελματίες του τομέα της υγειονομικής περίθαλψης και για το ευρύ κοινό και τη συνεισφορά τους στην ορθολογική χρήση των φαρμάκων και στην ασφάλεια των ασθενών. Από τη δράση θα προκύψει μια ολοκληρωμένη αξιολόγηση που θα επιτρέψει στην Επιτροπή να εξετάσει το ενδεχόμενο να λάβει μέτρα σε αυτόν τον τομέα και θα χρησιμοποιηθεί κατά την εκπόνηση της έκθεσης προς το Ευρωπαϊκό Κοινοβούλιο και το Συμβούλιο. Η προθεσμία υποβολής της έκθεσης προς το Ευρωπαϊκό Κοινοβούλιο και το Συμβούλιο είναι 24 μήνες μετά τη δημοσίευση οδηγίας του Ευρωπαϊκού Κοινοβουλίου και του Συμβουλίου για την τροποποίηση, όσον αφορά τη φαρμακοεπαγρύπνηση, της οδηγίας 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση (13). Η τροποποιητική οδηγία δημοσιεύθηκε στις 31 Δεκεμβρίου 2010. Συνεπώς, η μελέτη πρέπει να έχει ολοκληρωθεί το πρώτο τρίμηνο του 2012, έτσι ώστε να μπορέσει η Επιτροπή να προετοιμάσει την έκθεση εντός του προβλεπόμενου χρονοδιαγράμματος.
      [Υφιστάμενη σύμβαση-πλαίσιο]
      
         (1)  Ο όρος «ιδιωτικός τομέας» καλύπτει τις εταιρείες/επιχειρήσεις/επιχειρηματικές οργανώσεις ή άλλα νομικά πρόσωπα κερδοσκοπικού χαρακτήρα, ανεξάρτητα από τη νομική φύση τους (εγγεγραμμένα/μη εγγεγραμμένα), από την κυριότητά τους (πλήρης ή μερική, ιδιωτικά/κρατικά) ή από το μέγεθός τους (μεγάλα/μικρά), αν δεν ελέγχονται από το κράτος.
      
         (2)  ΕΕ L 241 της 10.9.2008, σ. 21.
      
         (3)  ΕΕ C 151 της 3.7.2009, σ. 7.
      
         (4)  ΕΕ L 33 της 8.2.2003, σ. 30.
      
         (5)  Οδηγία του Ευρωπαϊκού Κοινοβουλίου και του Συμβουλίου για την τροποποίηση, όσον αφορά τη φαρμακοεπαγρύπνηση, της οδηγίας 2001/83/ΕΚ, 2008/0260 (COD). Βλέπε τροποποίηση του άρθρου 59 παράγραφος 3 της οδηγίας 2001/83/ΕΚ.
      
         (6)  ΕΕ L 207 της 6.8.2010, σ. 14.
      
         (7)  ΕΕ L 294 της 25.10.2006, σ. 32.
      
         (8)  ΕΕ L 102 της 7.4.2004, σ. 48.
      
         (9)  ΕΕ L 194 της 18.7.2001, σ. 26.
      
         (10)  ΕΕ L 152 της 20.6.2003, σ. 16.
      
         (11)  http://whqlibdoc.who.int/publications/2003/9241591013.pdf
      
         (12)  ΕΕ L 315 της 2.12.2009, σ. 18.
      
         (13)  ΕΕ L 311 της 28.11.2001, σ. 67.
   
   
      ΠΑΡΑΡΤΗΜΑ II
      
         Κριτήρια για τις οικονομικές συνεισφορές σε σχέδια στο πλαίσιο του δεύτερου κοινοτικού προγράμματος στον τομέα της υγείας (2008-2013)
      
      Απόφαση αριθ. 1350/2007/ΕΚ, άρθρο 4 παράγραφος 1 στοιχείο α)
      Το παρόν έγγραφο εφαρμόζεται μόνο στη συγχρηματοδότηση μεμονωμένων δράσεων στο πλαίσιο του προγράμματος για την υγεία, μέσω επιχορηγήσεων μετά από προσκλήσεις υποβολής προτάσεων για σχέδια.
      1.   ΓΕΝΙΚΕΣ ΑΡΧΕΣ
      
                  1.
               
               
                  Ο δημοσιονομικός κανονισμός και οι κανόνες εφαρμογής του συνιστούν τα έγγραφα αναφοράς για την εφαρμογή του προγράμματος για την υγεία.
               
            
                  2.
               
               
                  Οι επιχορηγήσεις πρέπει να τηρούν τις ακόλουθες αρχές:
                  
                              —
                           
                           
                              Κανόνας της συγχρηματοδότησης: απαιτείται εξωτερική συγχρηματοδότηση από πηγή άλλη εκτός των κονδυλίων της ΕΕ, είτε μέσω των ιδίων πόρων του δικαιούχου είτε μέσω των χρηματοοικονομικών πόρων τρίτων. Οι συνεισφορές σε είδος από τρίτους μπορούν να θεωρηθούν ως συγχρηματοδότηση εάν θεωρούνται αναγκαίες ή ενδεδειγμένες (άρθρα 113 του δημοσιονομικού κανονισμού και 172 των κανόνων εφαρμογής).
                           
                        
                              —
                           
                           
                              Κανόνας της μη παροχής κέρδους: η επιχορήγηση δεν μπορεί να αποσκοπεί σε κέρδος ή να συνεπάγεται κέρδος για το δικαιούχο (άρθρα 109 παράγραφος 2 του δημοσιονομικού κανονισμού και 165 των κανόνων εφαρμογής).
                           
                        
                              —
                           
                           
                              Κανόνας της μη αναδρομικότητας: οι επιλέξιμες δαπάνες για τη χρηματοδότηση πρέπει να πραγματοποιηθούν αφού υπογραφεί η συμφωνία. Σε εξαιρετικές περιπτώσεις, μπορεί να είναι αποδεκτό να ληφθούν υπόψη οι δαπάνες που πραγματοποιήθηκαν από την ημερομηνία υποβολής της αίτησης επιχορήγησης, αλλά όχι νωρίτερα (άρθρο 112 του δημοσιονομικού κανονισμού).
                           
                        
                              —
                           
                           
                              Κανόνας της μη σώρευσης: μόνο μία επιχορήγηση μπορεί να δοθεί για συγκεκριμένη δράση που πραγματοποιείται από ένα συγκεκριμένο δικαιούχο ανά οικονομικό έτος (άρθρο 111 του δημοσιονομικού κανονισμού) (1).
                           
                        
            
                  3.
               
               
                  Οι προτάσεις για δράσεις (σχέδια) θα αξιολογηθούν βάσει κριτηρίων τριών κατηγοριών κριτηρίων:
                  
                              —
                           
                           
                              κριτήρια αποκλεισμού και επιλεξιμότητας, για την αξιολόγηση της επιλεξιμότητας του υποψήφιου — άρθρο 114 του δημοσιονομικού κανονισμού,
                           
                        
                              —
                           
                           
                              κριτήρια επιλογής, για να αξιολογηθεί η οικονομική και λειτουργική ικανότητα του υποψηφίου να ολοκληρώσει την προτεινόμενη δράση — άρθρο 115 του δημοσιονομικού κανονισμού,
                           
                        
                              —
                           
                           
                              κριτήρια ανάθεσης, για να αξιολογηθεί η ποιότητα της πρότασης λαμβάνοντας υπόψη το κόστος της.
                           
                        Αυτές οι τρεις κατηγορίες κριτηρίων θα εξεταστούν διαδοχικά κατά τη διάρκεια της διαδικασίας αξιολόγησης. Ένα σχέδιο που δεν καλύπτει τις απαιτήσεις μιας κατηγορίας δεν θα εξεταστεί κατά το επόμενο στάδιο αξιολόγησης και θα απορριφθεί.
               
            
                  4.
               
               
                  Όσον αφορά το πρόγραμμα για την υγεία, θα δοθεί προτεραιότητα σε σχέδια τα οποία:
                  
                              —
                           
                           
                              εισάγουν καινοτομίες σε σχέση με την υπάρχουσα κατάσταση και δεν έχουν επαναλαμβανόμενο χαρακτήρα,
                           
                        
                              —
                           
                           
                              παρέχουν προστιθέμενη αξία σε ευρωπαϊκό επίπεδο στον τομέα της υγείας: τα σχέδια πρέπει να επιφέρουν σημαντικές οικονομίες κλίμακας, να περιλαμβάνουν ικανό αριθμό επιλέξιμων χωρών ανάλογα με το πεδίο του σχεδίου και να μπορούν να εφαρμοστούν αλλού,
                           
                        
                              —
                           
                           
                              συμβάλλουν και υποστηρίζουν την ανάπτυξη πολιτικών της ΕΕ στον τομέα της υγείας,
                           
                        
                              —
                           
                           
                              δίνουν επαρκή προσοχή σε μια αποδοτική δομή διαχείρισης, σε μια σαφή διαδικασία αξιολόγησης και σε μία ακριβή περιγραφή των αναμενομένων αποτελεσμάτων,
                           
                        
                              —
                           
                           
                              συμπεριλαμβάνουν ένα πρόγραμμα για τη χρήση και τη διάδοση των αποτελεσμάτων σε ευρωπαϊκό επίπεδο, στο κατάλληλο κοινό-στόχο.
                           
                        
            2.   ΚΡΙΤΗΡΙΑ ΑΠΟΚΛΕΙΣΜΟΥ ΚΑΙ ΕΠΙΛΕΞΙΜΟΤΗΤΑΣ
      
                  1.
               
               
                  Οι υποψήφιοι θα αποκλειστούν από τη συμμετοχή στη διαδικασία ανάθεσης του προγράμματος για την υγεία, εάν εμπίπτουν σε οποιαδήποτε από τις περιπτώσεις αποκλεισμού που απαριθμούνται στα άρθρα 93 και 94 του δημοσιονομικού κανονισμού.
                  Απόδειξη: Οι υποψήφιοι υποβάλλουν υπεύθυνη δήλωση, δεόντως υπογεγραμμένη και χρονολογημένη, δηλώνοντας ότι δεν εμπίπτουν σε καμία από τις προαναφερθείσες περιπτώσεις.
               
            
                  2.
               
               
                  Οιεσδήποτε προτάσεις παραληφθούν μετά την προθεσμία υποβολής, οιεσδήποτε ελλιπείς προτάσεις ή προτάσεις που δεν πληρούν τις τυπικές απαιτήσεις που ορίζονται στην πρόσκληση υποβολής προτάσεων δεν θα εξετάζονται για χρηματοδότηση. Αυτό δεν ισχύει για τα εμφανώς εκ παραδρομής σφάλματα κατά την έννοια του άρθρου 178 παράγραφος 2 των κανόνων εφαρμογής
                  Κάθε αίτηση πρέπει να περιλαμβάνει τα έγγραφα που προβλέπονται στην πρόταση υποβολής προτάσεων, συμπεριλαμβανομένων των ακόλουθων εγγράφων:
                  
                              —
                           
                           
                              διοικητικά στοιχεία όσον αφορά τον κύριο συνεργάτη και τους συνδεδεμένους συνεργάτες,
                           
                        
                              —
                           
                           
                              τεχνική περιγραφή του σχεδίου,
                           
                        
                              —
                           
                           
                              συνολικός προϋπολογισμός του σχεδίου και απαιτούμενο επίπεδο συγχρηματοδότησης από την ΕΕ.
                           
                        Απόδειξη: Περιεχόμενο της αίτησης.
               
            
                  3.
               
               
                  Οι δράσεις που έχουν αρχίσει ήδη την ημερομηνία κατά την οποία καταχωρίζεται η αίτηση επιχορήγησης θα αποκλειστούν από το πρόγραμμα για την υγεία.
                  Απόδειξη: Η προγραμματισμένη ημερομηνία έναρξης και η διάρκεια της δράσης πρέπει να διευκρινιστούν στην αίτηση επιχορήγησης.
               
            3.   ΚΡΙΤΗΡΙΑ ΕΠΙΛΟΓΗΣ
      Μόνο προτάσεις οι οποίες έχουν εκπληρώσει τις προϋποθέσεις των κριτηρίων αποκλεισμού θα είναι επιλέξιμες για αξιολόγηση. Πρέπει να πληρούνται όλα τα παρακάτω κριτήρια επιλογής.
      
                  1.
               
               
                  Οικονομική ικανότητα
                  Οι υποψήφιοι πρέπει να έχουν σταθερές και επαρκείς πηγές χρηματοδότησης για να εξακολουθήσουν τη δραστηριότητά τους καθ’ όλη τη διάρκεια της περιόδου κατά τη διάρκεια της οποίας διεξάγεται η δραστηριότητα και για να συμμετέχουν στη συγχρηματοδότησή της.
                  Απόδειξη: Οι υποψήφιοι πρέπει να υποβάλουν τον λογαριασμό κερδών και ζημιών και τον ισολογισμό για τα δύο προηγούμενα πλήρη οικονομικά έτη.
                  Η επαλήθευση της οικονομικής ικανότητας δεν θα ισχύσει για τους δημόσιους οργανισμούς ή για τους διεθνείς δημόσιους οργανισμούς που δημιουργούνται με διακυβερνητικές συμφωνίες ή για ειδικευμένους φορείς που δημιουργούνται με τις συμφωνίες αυτές.
               
            
                  2.
               
               
                  Επιχειρησιακή ικανότητα
                  Ο υποψήφιος οφείλει να διαθέτει τους πόρους, τις ικανότητες και τα επαγγελματικά προσόντα που απαιτούνται για να φέρει εις πέρας την προτεινόμενη δράση.
                  Απόδειξη: Οι υποψήφιοι πρέπει να προσκομίσουν την πλέον πρόσφατη ετήσια έκθεση δραστηριότητάς τους, συμπεριλαμβανομένων των λειτουργικών, χρηματοοικονομικών και τεχνικών λεπτομερειών, καθώς και τα βιογραφικά σημειώματα όλου του οικείου προσωπικού σε όλους τους φορείς που συμμετέχουν στο σχέδιο.
               
            
                  3.
               
               
                  Πρόσθετα έγγραφα που πρέπει να υποβάλλονται έπειτα από αίτηση της Επιτροπής
                  Εάν ζητηθεί, οι υποψήφιοι πρέπει να υποβάλουν έκθεση εξωτερικού ελέγχου από ορκωτό λογιστή που θα πιστοποιεί τους λογαριασμούς του τελευταίου διαθέσιμου οικονομικού έτους και θα παρέχει αξιολόγηση της οικονομικής βιωσιμότητας του υποψήφιου.
               
            4.   ΚΡΙΤΗΡΙΑ ΑΝΑΘΕΣΗΣ
      Μόνο τα σχέδια που έχουν εκπληρώσει τις απαιτήσεις των κριτηρίων αποκλεισμού και επιλογής θα είναι επιλέξιμα για περαιτέρω αξιολόγηση βάσει των ακόλουθων κριτηρίων ανάθεσης.
      
                  1.
               
               
                  Πολιτική και εννοιολογική συνάφεια του σχεδίου (40 βαθμοί, βάση: 20 βαθμοί):
                  
                              α)
                           
                           
                              συμβολή του σχεδίου στην επίτευξη των στόχων και των προτεραιοτήτων του προγράμματος για την υγεία, όπως ορίζονται στο πρόγραμμα εργασίας για το 2011 (8 βαθμοί)·
                           
                        
                              β)
                           
                           
                              στρατηγική επάρκεια όσον αφορά τη στρατηγική της Ευρωπαϊκής Ένωσης για την υγεία (2) και την αναμενόμενη συμβολή στην υπάρχουσα γνώση και στα αποτελέσματα για την υγεία (8 βαθμοί)·
                           
                        
                              γ)
                           
                           
                              προστιθέμενη αξία σε ευρωπαϊκό επίπεδο στον τομέα της δημόσιας υγείας (8 βαθμοί):
                              
                                          —
                                       
                                       
                                          αντίκτυπος στις ομάδες-στόχους, μακροπρόθεσμη επίδραση και τυχόν πολλαπλασιαστικά αποτελέσματα όπως δυνατότητα εφαρμογής αλλού, μεταφοράς και βιωσιμότητας,
                                       
                                    
                                          —
                                       
                                       
                                          συμβολή, συμπληρωματικότητα, συνέργεια και συμβατότητα με τις σχετικές πολιτικές της Ευρωπαϊκής Ένωσης και άλλα προγράμματα·
                                       
                                    
                        
                              δ)
                           
                           
                              επάρκεια της γεωγραφικής κάλυψης (8 βαθμοί):
                              Οι υποψήφιοι πρέπει να εξασφαλίσουν ότι η γεωγραφική κάλυψη του σχεδίου είναι κατάλληλη όσον αφορά τους στόχους του, διευκρινίζοντας τον ρόλο των επιλέξιμων χωρών ως συνεργατών και τη σκοπιμότητα των πόρων του σχεδίου ή των πληθυσμών-στόχων που αντιπροσωπεύουν.
                              Οι προτάσεις σε εθνική ή υποεθνική διάσταση (δηλαδή που περιλαμβάνουν μόνο μία επιλέξιμη χώρα ή μια περιοχή χώρας) θα απορριφθούν·
                           
                        
                              ε)
                           
                           
                              καταλληλότητα του σχεδίου σε σχέση με το κοινωνικό, πολιτιστικό και πολιτικό πλαίσιο (8 βαθμοί)
                              Οι υποψήφιοι πρέπει να συσχετίζουν το σχέδιο με την κατάσταση των χωρών ή των συγκεκριμένων οικείων περιοχών, εξασφαλίζοντας τη συμβατότητα των προβλεπόμενων ενεργειών με τον πολιτισμό και τις απόψεις των ομάδων-στόχων.
                           
                        
            
                  2.
               
               
                  Τεχνική ποιότητα του σχεδίου (30 βαθμοί, βάση: 15 βαθμοί):
                  
                              α)
                           
                           
                              Βάση τεκμηρίωσης (6 βαθμοί):
                              Οι υποψήφιοι πρέπει να συμπεριλάβουν την ανάλυση προβλήματος και να περιγράψουν σαφώς τους παράγοντες, τον αντίκτυπο, την αποτελεσματικότητα και τη δυνατότητα εφαρμογής των προτεινόμενων μέτρων.
                           
                        
                              β)
                           
                           
                              Καθορισμός του περιεχομένου (6 βαθμοί):
                              Οι υποψήφιοι πρέπει να περιγράψουν σαφώς τους στόχους, τις ομάδες-στόχους, συμπεριλαμβανομένων των σχετικών γεωγραφικών παραγόντων, τις μεθόδους, τα προσδοκώμενα αποτελέσματα και την έκβαση.
                           
                        
                              γ)
                           
                           
                              Καινοτόμος χαρακτήρας, τεχνική συμπληρωματικότητα και αποφυγή αλληλεπικάλυψης με άλλες υπάρχουσες δράσεις σε επίπεδο Ευρωπαϊκής Ένωσης (6 βαθμοί):
                              Οι υποψήφιοι πρέπει να προσδιορίσουν σαφώς την πρόοδο στην οποία στοχεύει το σχέδιο στον τομέα, σε σχέση με την υπάρχουσα κατάσταση, και να εξασφαλίσουν ότι δεν θα υπάρξει ούτε επανάληψη ούτε αλληλεπικάλυψη, είτε μερική είτε συνολική, με σχέδια και δραστηριότητες που εκτελούνται ήδη σε ευρωπαϊκό και διεθνές επίπεδο.
                           
                        
                              δ)
                           
                           
                              Στρατηγική αξιολόγησης (6 βαθμοί):
                              Οι υποψήφιοι πρέπει να εξηγήσουν σαφώς το είδος και την καταλληλότητα των προτεινόμενων μεθόδων και των επιλεγμένων δεικτών.
                           
                        
                              δ)
                           
                           
                              Στρατηγική για τη διάδοση των αποτελεσμάτων (6 βαθμοί):
                              Οι υποψήφιοι πρέπει να καταδείξουν σαφώς την επάρκεια της προβλεπόμενης στρατηγικής και της προτεινόμενης μεθοδολογίας για να εξασφαλιστεί η δυνατότητα μεταφοράς των αποτελεσμάτων και η ικανότητα υποστήριξης της διάδοσής τους.
                           
                        
            
                  3.
               
               
                  Ποιότητα διαχείρισης του σχεδίου και προϋπολογισμός (30 βαθμοί, βάση: 15 βαθμοί):
                  
                              α)
                           
                           
                              προγραμματισμός και οργάνωση του σχεδίου (5 βαθμοί):
                              Οι υποψήφιοι πρέπει να περιγράψουν σαφώς τις δραστηριότητες που θα υλοποιηθούν, το χρονοδιάγραμμα και τα κύρια στάδια, τα παραδοτέα, τη φύση και την κατανομή των καθηκόντων, την ανάλυση κινδύνου·
                           
                        
                              β)
                           
                           
                              οργανωτική ικανότητα (5 βαθμοί):
                              Οι υποψήφιοι πρέπει να περιγράψουν σαφώς τη δομή διαχείρισης, τις ικανότητες του προσωπικού, τις ευθύνες, την εσωτερική επικοινωνία, τη διαδικασία λήψης αποφάσεων, την παρακολούθηση και τον έλεγχο·
                           
                        
                              γ)
                           
                           
                              ποιότητα των συμπράξεων (5 βαθμοί):
                              Οι υποψήφιοι πρέπει να περιγράψουν σαφώς το εύρος των συμπράξεων που προβλέπονται, τους ρόλους και τις ευθύνες, τις σχέσεις μεταξύ των διαφόρων συνεργατών, τη συνέργεια και τη συμπληρωματικότητα των διαφόρων εταίρων του σχεδίου και τη δικτυακή δομή·
                           
                        
                              δ)
                           
                           
                              επικοινωνιακή στρατηγική (5 βαθμοί):
                              Οι υποψήφιοι πρέπει να περιγράψουν σαφώς τη στρατηγική επικοινωνίας σε επίπεδο σχεδιασμού, τις ομάδες-στόχους, την επάρκεια των διαύλων που χρησιμοποιούνται, την προβολή της συγχρηματοδότησης από την Ευρωπαϊκή Ένωση·
                           
                        
                              ε)
                           
                           
                              συνολικός και αναλυτικός προϋπολογισμός, συμπεριλαμβανομένης της οικονομικής διαχείρισης (10 βαθμοί, βάση: 5 βαθμοί):
                              Οι υποψήφιοι πρέπει να εξασφαλίσουν ότι ο προϋπολογισμός είναι επαρκής, κατάλληλος, ισοσκελισμένος και συνεκτικός αυτός καθ’ αυτόν, μεταξύ των συνεργατών και με βάση τους συγκεκριμένους στόχους του σχεδίου. Ο προϋπολογισμός πρέπει να κατανεμηθεί μεταξύ των συνεργατών σε ένα ελάχιστο λογικό επίπεδο και να αποφευχθεί ο υπερβολικός κατακερματισμός.
                              Οι υποψήφιοι πρέπει να περιγράψουν σαφώς τα χρηματοπιστωτικά δίκτυα, τις ευθύνες, τις διαδικασίες υποβολής εκθέσεων και τους ελέγχους.
                           
                        
            Όλα τα σχέδια που δεν θα καταφέρουν να περάσουν τη βάση θα απορριφθούν.
      Έπειτα από την αξιολόγηση, οι προτάσεις που συνιστώνται για χρηματοδότηση συγκεντρώνονται σε έναν κατάλογο και κατατάσσονται σύμφωνα με τη συνολική βαθμολογία που λαμβάνουν. Ανάλογα με τις διαθέσιμες πιστώσεις του προϋπολογισμού, οι προτάσεις που έχουν υψηλή κατάταξη θα εγκριθούν για συγχρηματοδότηση.
      
         (1)  Αυτό σημαίνει ότι μια συγκεκριμένη δράση, η οποία υποβάλλεται από έναν υποψήφιο επιχορήγησης, μπορεί να εγκριθεί για συγχρηματοδότηση από την Επιτροπή μόνο μία φορά τον χρόνο, ανεξάρτητα από τη διάρκεια της εν λόγω δράσης.
      
         (2)  COM(2007) 630 τελικό· http://ec.europa.eu/health/ph_overview/strategy/health_strategy_en.htm
   
   
      ΠΑΡΑΡΤΗΜΑ III
      
         Κριτήρια για τις οικονομικές συνεισφορές στη λειτουργία ενός μη κυβερνητικού φορέα ή ενός ειδικευμένου δικτύου (επιχορηγήσεις λειτουργίας) στο πλαίσιο του δεύτερου προγράμματος κοινοτικής δράσης στον τομέα της υγείας (2008-2013)
      
      Απόφαση αριθ. 1350/2007/ΕΚ, άρθρο 4 παράγραφος 1 στοιχείο β)
      1.   ΚΡΙΤΗΡΙΑ ΑΠΟΚΛΕΙΣΜΟΥ ΚΑΙ ΕΠΙΛΕΞΙΜΟΤΗΤΑΣ
      Είναι δυνατόν να χορηγούνται οικονομικές συνεισφορές από την ΕΕ για τη λειτουργία ενός μη κυβερνητικού φορέα ή για τις δαπάνες που σχετίζονται με τον συντονισμό ενός ειδικευμένου δικτύου από μη κερδοσκοπικό φορέα. Ως ειδικευμένο δίκτυο νοείται ένα ευρωπαϊκό δίκτυο που εκπροσωπεί μη κερδοσκοπικούς φορείς που δραστηριοποιούνται στα κράτη μέλη ή σε χώρες που συμμετέχουν στο πρόγραμμα για την υγεία και που προωθούν αρχές και πολιτικές που συνάδουν με τους στόχους του προγράμματος, οι οποίοι φορείς έχουν σημαντικό ιστορικό κοινών επιτευγμάτων (π.χ. σχέδια που ολοκληρώθηκαν επιτυχώς και/ή κοινές δημοσιεύσεις) και έχουν θεσπίσει κανόνες συνεργασίας (π.χ. τυποποιημένες διαδικασίες λειτουργίας (ΤΔΛ) ή μνημόνιο συμφωνίας). Ένας οργανισμός ή ένα ειδικευμένο δίκτυο μπορεί να λάβει χρηματοδότηση εάν:
      
                  —
               
               
                  είναι μη κερδοσκοπικός και ανεξάρτητος από βιομηχανικά, εμπορικά και επιχειρηματικά ή άλλου είδους συγκρουόμενα συμφέροντα,
               
            
                  —
               
               
                  έχει μέλη τουλάχιστον τα μισά από τα κράτη μέλη,
               
            
                  —
               
               
                  έχει ισόρροπη γεωγραφική κάλυψη,
               
            
                  —
               
               
                  έχει ως κύριο σκοπό του έναν ή περισσότερους στόχους του προγράμματος υγείας,
               
            
                  —
               
               
                  δεν έχει γενικούς στόχους οι οποίοι συγκρούονται άμεσα ή έμμεσα με τις πολιτικές της Ευρωπαϊκής Ένωσης ή συνδέονται με ακατάλληλη εικόνα,
               
            
                  —
               
               
                  έχει παράσχει στην Επιτροπή ικανοποιητικά στοιχεία για τα μέλη του, τον εσωτερικό κανονισμό του και τις πηγές χρηματοδότησής του,
               
            
                  —
               
               
                  έχει παράσχει στην Επιτροπή το ετήσιο πρόγραμμα εργασίας για το οικονομικό έτος και την πιο πρόσφατη έκθεση ετήσιας δραστηριότητας και, αν είναι διαθέσιμη, την πιο πρόσφατη έκθεση αξιολόγησης,
               
            
                  —
               
               
                  δεν εμπίπτει σε καμία από τις περιπτώσεις αποκλεισμού που απαριθμούνται στα άρθρα 93 και 94 του δημοσιονομικού κανονισμού.
               
            Οιεσδήποτε προτάσεις παραληφθούν μετά την προθεσμία υποβολής, οιεσδήποτε ελλιπείς προτάσεις ή προτάσεις που δεν πληρούν τις τυπικές απαιτήσεις που ορίζονται στην πρόσκληση υποβολής προτάσεων δεν θα εξετάζονται για χρηματοδότηση. Αυτό δεν ισχύει για τα εμφανώς εκ παραδρομής σφάλματα κατά την έννοια του άρθρου 178 παράγραφος 2 των κανόνων εφαρμογής.
      Το κριτήριο «ανεξάρτητος από βιομηχανικά, εμπορικά και επιχειρηματικά ή άλλου είδους συγκρουόμενα συμφέροντα» θα αξιολογηθεί με τον τρόπο που περιγράφεται στο παράρτημα VI.
      2.   ΚΡΙΤΗΡΙΑ ΕΠΙΛΟΓΗΣ
      Τα κριτήρια επιλογής επιτρέπουν την αξιολόγηση της οικονομικής και λειτουργικής ικανότητας του υποψηφίου οργανισμού να ολοκληρώσει το προτεινόμενο πρόγραμμα εργασίας.
      Μόνο οι οργανισμοί που διαθέτουν τους πόρους οι οποίοι απαιτούνται για τη διασφάλιση της λειτουργίας τους δύνανται να λάβουν επιχορήγηση. Για να το αποδείξουν, υποχρεούνται:
      
                  —
               
               
                  να επισυνάψουν αντίγραφο των ετήσιων λογαριασμών του οργανισμού για το τελευταίο οικονομικό έτος για το οποίο έχουν κλείσει οι λογαριασμοί πριν από την υποβολή της αίτησης. Αν η αίτηση επιχορήγησης υποβάλλεται από νέο ευρωπαϊκό οργανισμό, ο αιτών πρέπει να προσκομίσει τους ετήσιους λογαριασμούς (συμπεριλαμβανομένων του ισολογισμού και του λογαριασμού κερδών και ζημιών) των οργανισμών-μελών του νέου φορέα για το τελευταίο οικονομικό έτος για το οποίο έχουν κλείσει οι λογαριασμοί πριν από την υποβολή της αίτησης,
               
            
                  —
               
               
                  να υποβάλουν λεπτομερή προβλεπόμενο προϋπολογισμό για τον οργανισμό, ισοσκελισμένο ως προς τα έσοδα και τις δαπάνες,
               
            
                  —
               
               
                  να επισυνάψουν έκθεση εξωτερικού ελέγχου από εγκεκριμένο ελεγκτή σε περίπτωση υποβολής αίτησης επιχορήγησης που υπερβαίνει το ποσό των 100 000 ευρώ, στην οποία να πιστοποιούνται οι λογαριασμοί για το τελευταίο διαθέσιμο οικονομικό έτος και να διενεργείται αξιολόγηση της οικονομικής βιωσιμότητας του αιτούντος οργανισμού.
               
            Μόνον οι οργανισμοί που αποδεικνύουν την ικανότητα λειτουργίας τους, τα κατάλληλα επαγγελματικά προσόντα και την εμπειρία τους δύνανται να λάβουν επιχορήγηση. Τα ακόλουθα στοιχεία πρέπει να επισυνάπτονται στην αίτηση προς τεκμηρίωσή της:
      
                  —
               
               
                  η πιο πρόσφατη ετήσια έκθεση δραστηριοτήτων του οργανισμού ή, στην περίπτωση νεοσυσταθέντος οργανισμού, τα βιογραφικά σημειώματα των μελών του διοικητικού συμβουλίου και άλλων μελών του προσωπικού, καθώς και οι ετήσιες εκθέσεις δραστηριοτήτων των οργανισμών-μελών του νέου φορέα,
               
            
                  —
               
               
                  ενδεχομένως, στοιχεία όσον αφορά τη συμμετοχή σε δράσεις χρηματοδοτηθείσες από την Ευρωπαϊκή Ένωση, τη σύναψη συμφωνιών επιχορήγησης και τη σύναψη συμβάσεων από τον προϋπολογισμό της ΕΕ.
               
            3.   ΚΡΙΤΗΡΙΑ ΑΝΑΘΕΣΗΣ
      Τα κριτήρια ανάθεσης καθιστούν δυνατή την επιλογή των προγραμμάτων εργασίας που μπορούν να εξασφαλίσουν τη συμμόρφωση με τους στόχους και τις προτεραιότητες της ΕΕ και να εγγυηθούν την ορθή διάδοση και επικοινωνία, συμπεριλαμβανομένης της προβολής της χρηματοδότησης της ΕΕ.
      Γι’ αυτό τον σκοπό, το ετήσιο πρόγραμμα εργασίας, που υποβάλλεται για να εξασφαλιστεί η χρηματοδότηση της ΕΕ, πρέπει να πληροί τα ακόλουθα κριτήρια:
      
                  1.
               
               
                  Πολιτική και εννοιολογική συνάφεια του ετήσιου προγράμματος εργασίας του μη κυβερνητικού φορέα ή του ειδικευμένου δικτύου (25 βαθμοί, βάση: 13 βαθμοί):
                  
                              α)
                           
                           
                              συνοχή του ετήσιου προγράμματος εργασίας με το πρόγραμμα για την υγεία και το ετήσιο πρόγραμμα εργασίας του όσον αφορά την επίτευξη των στόχων και των προτεραιοτήτων (10 βαθμοί)·
                           
                        
                              β)
                           
                           
                              οι δραστηριότητες του οργανισμού (1) πρέπει να περιγράφονται σε σχέση με τις προτεραιότητες που αναλύονται στο πρόγραμμα εργασίας για το 2011 (10 βαθμοί)·
                           
                        
                              γ)
                           
                           
                              επάρκεια της γεωγραφικής κάλυψης του μη κυβερνητικού φορέα ή του ειδικευμένου δικτύου. Το ετήσιο πρόγραμμα εργασίας του υποψηφίου πρέπει να περιλαμβάνει δραστηριότητες σε αντιπροσωπευτικό αριθμό των συμμετεχουσών χωρών (5 βαθμοί).
                           
                        
            
                  2.
               
               
                  Τεχνική ποιότητα του προτεινόμενου προγράμματος εργασίας (40 βαθμοί, βάση: 20 βαθμοί):
                  α)   Σκοπός του ετήσιου προγράμματος εργασίας: το πρόγραμμα εργασίας του υποψηφίου πρέπει να περιγράφει σαφώς όλους τους στόχους του οργανισμού ή του ειδικευμένου δικτύου και την καταλληλότητά τους για την επίτευξη των αναμενόμενων αποτελεσμάτων. Ο υποψήφιος πρέπει να αποδεικνύει ότι το πρόγραμμα εργασίας παρέχει ακριβή και αμερόληπτη επισκόπηση όλων των σχεδιαζόμενων δραστηριοτήτων του οργανισμού/ειδικευμένου δικτύου το 2011, συμπεριλαμβανομένων των δραστηριοτήτων που δεν είναι κατάλληλες για το πρόγραμμα εργασίας του 2011 του προγράμματος για την υγεία (10 βαθμοί).
                  β)   Λειτουργικό πλαίσιο: το πρόγραμμα εργασίας του υποψηφίου πρέπει να περιγράφει σαφώς τις σχεδιαζόμενες δραστηριότητες, τα καθήκοντα, τις αρμοδιότητες και τα χρονοδιαγράμματα για το τμήμα του προγράμματος εργασίας του που συνάδει με το πρόγραμμα εργασίας για το 2011 του προγράμματος για την υγεία και να περιγράφει τη σχέση του με τις υπόλοιπες πτυχές των δραστηριοτήτων του (10 βαθμοί).
                  γ)   Στρατηγική αξιολόγησης: το πρόγραμμα εργασίας του υποψηφίου πρέπει να περιγράφει σαφώς την εσωτερική και εξωτερική αξιολόγηση των δραστηριοτήτων του και τους δείκτες που θα χρησιμοποιηθούν (10 βαθμοί).
                  δ)   Στρατηγική για τη διάδοση των αποτελεσμάτων: ο δικαιούχος πρέπει να καταδείξει σαφώς την επάρκεια των δράσεων και των μεθόδων ενημέρωσης και διάδοσης (10 βαθμοί).
               
            
                  3.
               
               
                  Ποιότητα διαχείρισης (35 βαθμοί, βάση: 18 βαθμοί):
                  α)   Προγραμματισμός του ετήσιου έργου: ο υποψήφιος πρέπει να περιγράφει σαφώς τις δραστηριότητες που θα πραγματοποιηθούν, το χρονοδιάγραμμα, τον κατάλογο παραδοτέων και να παρέχει τη φύση και την κατανομή των καθηκόντων και μια ανάλυση κινδύνου (10 βαθμοί).
                  β)   Οργανωτική ικανότητα: ο υποψήφιος πρέπει να περιγράψει σαφώς τη διαδικασία διαχείρισης, τους ανθρώπινους πόρους και τις ικανότητες του προσωπικού, τις ευθύνες, την εσωτερική επικοινωνία, τη διαδικασία λήψης αποφάσεων, την παρακολούθηση και τον έλεγχο. Ο υποψήφιος πρέπει επίσης να προσδιορίσει σαφώς τις σχέσεις εργασίας με τους οικείους εταίρους και παράγοντες (10 βαθμοί).
                  γ)   Συνολικός και αναλυτικός προϋπολογισμός: ο υποψήφιος πρέπει να εξασφαλίσει ότι ο προϋπολογισμός είναι επαρκής, κατάλληλος, ισοσκελισμένος και συνεκτικός τόσο αυτός καθαυτόν όσο και για τις σχεδιαζόμενες δραστηριότητες (10 βαθμοί).
                  δ)   Οικονομική διαχείριση: Οι υποψήφιοι πρέπει να περιγράψουν σαφώς τα χρηματοπιστωτικά δίκτυα, τις ευθύνες, τις διαδικασίες υποβολής εκθέσεων και, εφόσον είναι δυνατόν, τους ελέγχους (5 βαθμοί).
               
            Όλα τα σχέδια που δεν θα καταφέρουν να συγκεντρώσουν την κατώτατη βαθμολογία (βάση) θα απορριφθούν.
      Έπειτα από την αξιολόγηση, οι προτάσεις που συνιστώνται για χρηματοδότηση συγκεντρώνονται σε έναν κατάλογο και κατατάσσονται σύμφωνα με τη συνολική βαθμολογία που λαμβάνουν. Ανάλογα με τις διαθέσιμες πιστώσεις του προϋπολογισμού, οι προτάσεις που έχουν υψηλή κατάταξη θα εγκριθούν για συγχρηματοδότηση.
      
         (1)  Οι δραστηριότητες των ομάδων πίεσης που στοχεύουν αποκλειστικά στα θεσμικά όργανα της ΕΕ αποκλείονται από τη χρηματοδότηση.
   
   
      ΠΑΡΑΡΤΗΜΑ IV
      
         Κριτήρια οικονομικής συνεισφοράς σε κοινές δράσεις στο πλαίσιο του δεύτερου προγράμματος κοινοτικής δράσης στον τομέα της υγείας (2008-2013)
      
      Απόφαση αριθ. 1350/2007/ΕΚ, άρθρο 4 παράγραφος 3
      1.   ΚΡΙΤΗΡΙΑ ΑΠΟΚΛΕΙΣΜΟΥ ΚΑΙ ΕΠΙΛΕΞΙΜΟΤΗΤΑΣ
      Κοινές δράσεις μπορούν να πραγματοποιηθούν με δημόσιους φορείς ή με μη κρατικούς φορείς οι οποίοι:
      
                  —
               
               
                  είναι μη κερδοσκοπικοί και ανεξάρτητοι από βιομηχανικά, εμπορικά και επιχειρηματικά ή άλλου είδους συγκρουόμενα συμφέροντα,
               
            
                  —
               
               
                  έχουν ως κύριο σκοπό τους έναν ή περισσότερους στόχους του προγράμματος,
               
            
                  —
               
               
                  δεν έχουν γενικούς στόχους οι οποίοι συγκρούονται άμεσα ή έμμεσα με τις πολιτικές της Ευρωπαϊκής Ένωσης ή συνδέονται με ακατάλληλη εικόνα,
               
            
                  —
               
               
                  έχουν παράσχει στην Επιτροπή ικανοποιητικά στοιχεία για τα μέλη τους, τον εσωτερικό κανονισμό τους και τις πηγές χρηματοδότησής τους,
               
            
                  —
               
               
                  δεν εμπίπτουν σε καμία από τις περιπτώσεις αποκλεισμού που απαριθμούνται στα άρθρα 93 και 94 του δημοσιονομικού κανονισμού.
               
            Το κριτήριο «ανεξάρτητος από βιομηχανικά, εμπορικά και επιχειρηματικά ή άλλου είδους συγκρουόμενα συμφέροντα» θα αξιολογηθεί με τον τρόπο που περιγράφεται στο παράρτημα VI.
      2.   ΚΡΙΤΗΡΙΑ ΕΠΙΛΟΓΗΣ
      Τα κριτήρια επιλογής επιτρέπουν την αξιολόγηση της οικονομικής και λειτουργικής ικανότητας του υποψηφίου να ολοκληρώσει το προτεινόμενο πρόγραμμα εργασίας.
      Οι υποψήφιοι οφείλουν να διαθέτουν τους πόρους, τις ικανότητες και τα επαγγελματικά προσόντα που απαιτούνται για να φέρει εις πέρας την προτεινόμενη δράση.
      Οι υποψήφιοι πρέπει να έχουν επαρκείς χρηματοοικονομικούς πόρους για να εξακολουθήσουν τη δραστηριότητά τους καθ’ όλη τη διάρκεια της περιόδου κατά τη διάρκεια της οποίας διεξάγεται η δραστηριότητα και για να συμμετέχουν στη συγχρηματοδότησή της.
      Κάθε υποψήφιος οφείλει να προσκομίσει:
      
                  —
               
               
                  σαφή, εξαντλητική και αναλυτική εκτίμηση του προϋπολογισμού των δαπανών σε σχέση με τις αντίστοιχες δραστηριότητες που θα πραγματοποιηθούν από κάθε φορέα που συμμετέχει στο κοινό σχέδιο,
               
            
                  —
               
               
                  αντίγραφο των ετήσιων λογαριασμών για το τελευταίο οικονομικό έτος για το οποίο έχουν κλείσει οι λογαριασμοί πριν από την υποβολή της αίτησης (για μη κερδοσκοπικούς φορείς πλην των δημόσιων φορέων).
               
            3.   ΚΡΙΤΗΡΙΑ ΑΝΑΘΕΣΗΣ
      Μόνο οι κοινές δράσεις που έχουν εκπληρώσει τις απαιτήσεις των κριτηρίων αποκλεισμού και επιλογής θα είναι επιλέξιμες για περαιτέρω αξιολόγηση βάσει των ακόλουθων κριτηρίων ανάθεσης.
      
                  1.
               
               
                  Πολιτική και εννοιολογική συνάφεια του σχεδίου (40 βαθμοί, βάση: 20 βαθμοί):
                  
                              α)
                           
                           
                              συμβολή της κοινής δράσης στην επίτευξη των στόχων και των προτεραιοτήτων του προγράμματος για την υγεία, όπως ορίζονται στο πρόγραμμα εργασίας για το 2011 (8 βαθμοί)·
                           
                        
                              β)
                           
                           
                              στρατηγική επάρκεια όσον αφορά τη στρατηγική της Ευρωπαϊκής Ένωσης για την υγεία (1) και την αναμενόμενη συμβολή στην υπάρχουσα γνώση και στα αποτελέσματα για την υγεία (8 βαθμοί)·
                           
                        
                              γ)
                           
                           
                              προστιθέμενη αξία σε ευρωπαϊκό επίπεδο στον τομέα της δημόσιας υγείας (8 βαθμοί):
                              
                                          —
                                       
                                       
                                          αντίκτυπος στις ομάδες-στόχους, μακροπρόθεσμη επίδραση και τυχόν πολλαπλασιαστικά αποτελέσματα όπως δυνατότητα εφαρμογής αλλού, μεταφοράς και βιωσιμότητας,
                                       
                                    
                                          —
                                       
                                       
                                          συμβολή, συμπληρωματικότητα, συνέργεια και συμβατότητα με τις σχετικές πολιτικές της Ευρωπαϊκής Ένωσης και άλλα προγράμματα·
                                       
                                    
                        
                              δ)
                           
                           
                              επάρκεια της γεωγραφικής κάλυψης (8 βαθμοί):
                              Οι υποψήφιοι πρέπει να εξασφαλίσουν ότι η γεωγραφική κάλυψη της δράσης είναι κατάλληλη όσον αφορά τους στόχους της, διευκρινίζοντας τον ρόλο των επιλέξιμων χωρών ως συνεργατών και τη σκοπιμότητα των πόρων της δράσης ή των πληθυσμών-στόχων που αντιπροσωπεύουν.
                              Οι προτάσεις σε εθνική ή υποεθνική διάσταση (δηλαδή που περιλαμβάνουν μόνο μία επιλέξιμη χώρα ή μια περιοχή χώρας) θα απορριφθούν·
                           
                        
                              ε)
                           
                           
                              καταλληλότητα της κοινής δράσης σε σχέση με το κοινωνικό, πολιτιστικό και πολιτικό πλαίσιο (8 βαθμοί):
                              Οι υποψήφιοι πρέπει να συσχετίζουν τη δράση με την κατάσταση των χωρών ή των συγκεκριμένων οικείων περιοχών, εξασφαλίζοντας τη συμβατότητα των προβλεπόμενων ενεργειών με τον πολιτισμό και τις απόψεις των ομάδων-στόχων.
                           
                        
            
                  2.
               
               
                  Τεχνική ποιότητα της κοινής δράσης (30 βαθμοί, βάση: 15 βαθμοί):
                  
                              α)
                           
                           
                              Βάση τεκμηρίωσης (6 βαθμοί):
                              Οι υποψήφιοι πρέπει να συμπεριλάβουν την ανάλυση προβλήματος και να περιγράψουν σαφώς τους παράγοντες, τον αντίκτυπο, την αποτελεσματικότητα και τη δυνατότητα εφαρμογής των προτεινόμενων μέτρων·
                           
                        
                              β)
                           
                           
                              Καθορισμός του περιεχομένου (6 βαθμοί):
                              Οι υποψήφιοι πρέπει να περιγράψουν σαφώς τους στόχους, τις ομάδες-στόχους, συμπεριλαμβανομένων των σχετικών γεωγραφικών παραγόντων, τις μεθόδους, τα προσδοκώμενα αποτελέσματα και την έκβαση·
                           
                        
                              γ)
                           
                           
                              Καινοτόμος χαρακτήρας, τεχνική συμπληρωματικότητα και αποφυγή αλληλεπικάλυψης με άλλες υπάρχουσες δράσεις σε επίπεδο Ευρωπαϊκής Ένωσης (6 βαθμοί):
                              Οι υποψήφιοι πρέπει να προσδιορίσουν σαφώς την πρόοδο στην οποία στοχεύει η κοινή δράση στον τομέα, σε σχέση με την υπάρχουσα κατάσταση, και να εξασφαλίσουν ότι δεν θα υπάρξει ούτε επανάληψη ούτε αλληλεπικάλυψη, είτε μερική είτε συνολική, με σχέδια και δραστηριότητες που εκτελούνται ήδη σε ευρωπαϊκό και διεθνές επίπεδο·
                           
                        
                              δ)
                           
                           
                              Στρατηγική αξιολόγησης (6 βαθμοί):
                              Οι υποψήφιοι πρέπει να εξηγήσουν σαφώς το είδος και την καταλληλότητα των προτεινόμενων μεθόδων και των επιλεγμένων δεικτών·
                           
                        
                              ε)
                           
                           
                              Στρατηγική για τη διάδοση των αποτελεσμάτων (6 βαθμοί):
                              Οι υποψήφιοι πρέπει να καταδείξουν σαφώς την επάρκεια της προβλεπόμενης στρατηγικής και της προτεινόμενης μεθοδολογίας για να εξασφαλιστεί η δυνατότητα μεταφοράς των αποτελεσμάτων και η ικανότητα υποστήριξης της διάδοσής τους.
                           
                        
            
                  3.
               
               
                  Ποιότητα διαχείρισης της κοινής δράσης και προϋπολογισμός (30 βαθμοί, βάση: 15 βαθμοί):
                  
                              α)
                           
                           
                              προγραμματισμός και οργάνωση της κοινής δράσης (5 βαθμοί):
                              Οι υποψήφιοι πρέπει να περιγράψουν τις δραστηριότητες που θα υλοποιηθούν, το χρονοδιάγραμμα και τα κύρια στάδια, τα παραδοτέα, τη φύση και την κατανομή των καθηκόντων, και την ανάλυση κινδύνου·
                           
                        
                              β)
                           
                           
                              οργανωτική ικανότητα (5 βαθμοί):
                              Οι υποψήφιοι πρέπει να περιγράψουν σαφώς τη δομή διαχείρισης, τις ικανότητες του προσωπικού, τις ευθύνες, την εσωτερική επικοινωνία, τη διαδικασία λήψης αποφάσεων, την παρακολούθηση και τον έλεγχο·
                           
                        
                              γ)
                           
                           
                              ποιότητα των συμπράξεων (5 βαθμοί):
                              Οι υποψήφιοι πρέπει να περιγράψουν το εύρος των συμπράξεων που προβλέπονται, τους ρόλους και τις ευθύνες, τις σχέσεις μεταξύ των διαφόρων συνεργατών, τη συνέργεια και τη συμπληρωματικότητα των διαφόρων εταίρων του σχεδίου και τη δικτυακή δομή·
                           
                        
                              δ)
                           
                           
                              επικοινωνιακή στρατηγική (5 βαθμοί):
                              Οι υποψήφιοι πρέπει να περιγράψουν τη στρατηγική επικοινωνίας σε επίπεδο σχεδιασμού, τις ομάδες-στόχους, την επάρκεια των διαύλων που χρησιμοποιούνται και την προβολή της συγχρηματοδότησης από την Ευρωπαϊκή Ένωση·
                           
                        
                              ε)
                           
                           
                              συνολικός και αναλυτικός προϋπολογισμός, συμπεριλαμβανομένης της οικονομικής διαχείρισης (10 βαθμοί, βάση: 5 βαθμοί):
                              Οι υποψήφιοι πρέπει να εξασφαλίσουν ότι ο προϋπολογισμός είναι επαρκής, κατάλληλος, ισοσκελισμένος και συνεκτικός αυτός καθ’ αυτόν, μεταξύ των συνεργατών και με βάση τους συγκεκριμένους στόχους της κοινής δράσης. Ο προϋπολογισμός πρέπει να κατανεμηθεί μεταξύ των συνεργατών σε ένα ελάχιστο λογικό επίπεδο και να αποφευχθεί ο υπερβολικός κατακερματισμός.
                              Οι υποψήφιοι πρέπει να περιγράψουν τα χρηματοπιστωτικά δίκτυα, τις ευθύνες, τις διαδικασίες υποβολής εκθέσεων και τους ελέγχους.
                           
                        
            Όλα τα σχέδια που δεν θα καταφέρουν να συγκεντρώσουν την κατώτατη βαθμολογία (βάση) θα απορριφθούν.
      
         (1)  COM(2007) 630 τελικό· http://ec.europa.eu/health/ph_overview/strategy/health_strategy_en.htm
   
   
      ΠΑΡΑΡΤΗΜΑ V
      
         Κριτήρια για τις οικονομικές συνεισφορές σε διασκέψεις στο πλαίσιο του δεύτερου προγράμματος κοινοτικής δράσης στον τομέα της υγείας (2008-2013)
      
      Απόφαση αριθ. 1350/2007/ΕΚ, άρθρο 4 παράγραφος 1 στοιχείο α)
      1.   ΚΡΙΤΗΡΙΑ ΑΠΟΚΛΕΙΣΜΟΥ ΚΑΙ ΕΠΙΛΕΞΙΜΟΤΗΤΑΣ
      
                  1.
               
               
                  Οι υποψήφιοι θα αποκλειστούν από τη συμμετοχή στη διαδικασία ανάθεσης του προγράμματος για την υγεία, εάν εμπίπτουν σε οποιαδήποτε από τις περιπτώσεις αποκλεισμού που αναφέρονται στα άρθρα 93 και 94 του δημοσιονομικού κανονισμού.
                  Απόδειξη: Οι υποψήφιοι υποβάλλουν υπεύθυνη δήλωση, δεόντως υπογεγραμμένη και χρονολογημένη, δηλώνοντας ότι δεν εμπίπτουν σε καμία από τις προαναφερθείσες περιπτώσεις.
               
            
                  2.
               
               
                  Οιεσδήποτε προτάσεις παραληφθούν μετά την προθεσμία υποβολής, οιεσδήποτε ελλιπείς προτάσεις ή προτάσεις που δεν πληρούν τις τυπικές απαιτήσεις που ορίζονται στην πρόσκληση υποβολής προτάσεων δεν θα εξετάζονται για χρηματοδότηση. Αυτό δεν ισχύει για τα εμφανώς εκ παραδρομής σφάλματα κατά την έννοια του άρθρου 178 παράγραφος 2 των κανόνων εφαρμογής
                  Κάθε αίτηση πρέπει να περιλαμβάνει τα έγγραφα που απαιτούνται σύμφωνα με την πρόταση υποβολής προτάσεων, συμπεριλαμβανομένων των ακόλουθων εγγράφων:
                  
                              —
                           
                           
                              διοικητικά στοιχεία όσον αφορά τον κύριο συνεργάτη,
                           
                        
                              —
                           
                           
                              τεχνική περιγραφή της διάσκεψης,
                           
                        
                              —
                           
                           
                              συνολικός προϋπολογισμός της διάσκεψης και απαιτούμενο επίπεδο συγχρηματοδότησης από την ΕΕ.
                           
                        Απόδειξη: Περιεχόμενο της αίτησης.
               
            
                  3.
               
               
                  Οι δράσεις που έχουν αρχίσει ήδη την ημερομηνία κατά την οποία καταχωρίζεται η αίτηση επιχορήγησης θα αποκλειστούν από το πρόγραμμα για την υγεία. Η διάρκεια της δράσης δεν πρέπει να υπερβαίνει τους δώδεκα μήνες.
                  Απόδειξη: Η προγραμματισμένη ημερομηνία έναρξης και η διάρκεια της δράσης πρέπει να διευκρινιστούν στην αίτηση επιχορήγησης.
               
            2.   ΚΡΙΤΗΡΙΑ ΕΠΙΛΟΓΗΣ
      Μόνο προτάσεις οι οποίες έχουν εκπληρώσει τις προϋποθέσεις των κριτηρίων αποκλεισμού θα είναι επιλέξιμες για αξιολόγηση. Πρέπει να πληρούνται όλα τα παρακάτω κριτήρια επιλογής.
      
                  1.
               
               
                  Οικονομική ικανότητα:
                  Οι υποψήφιοι πρέπει να έχουν σταθερές και επαρκείς πηγές χρηματοδότησης για να εξακολουθήσουν τη δραστηριότητά τους καθ’ όλη τη διάρκεια της περιόδου κατά τη διάρκεια της οποίας διεξάγεται η δραστηριότητα και για να συμμετέχουν στη συγχρηματοδότησή της.
                  Απόδειξη: Οι υποψήφιοι πρέπει να υποβάλουν τον λογαριασμό κερδών και ζημιών και τον ισολογισμό για τα δύο προηγούμενα πλήρη οικονομικά έτη.
                  Η επαλήθευση της οικονομικής ικανότητας δεν θα ισχύσει για τους δημόσιους οργανισμούς ή για τους διεθνείς δημόσιους οργανισμούς που δημιουργούνται με διακυβερνητικές συμφωνίες ή για ειδικευμένους φορείς που δημιουργούνται με τις συμφωνίες αυτές.
               
            
                  2.
               
               
                  Επιχειρησιακή ικανότητα:
                  Ο υποψήφιος οφείλει να διαθέτει τους πόρους, τις ικανότητες και τα επαγγελματικά προσόντα που απαιτούνται για να φέρει εις πέρας την προτεινόμενη δράση.
                  Απόδειξη: Οι υποψήφιοι πρέπει να προσκομίσουν την πλέον πρόσφατη ετήσια έκθεση δραστηριότητάς τους, συμπεριλαμβανομένων των λειτουργικών, χρηματοοικονομικών και τεχνικών λεπτομερειών, καθώς και τα βιογραφικά σημειώματα όλου του οικείου προσωπικού σε όλους τους φορείς που συμμετέχουν στη διάσκεψη.
               
            
                  3.
               
               
                  Πρόσθετα έγγραφα που πρέπει να υποβάλλονται έπειτα από αίτηση της Επιτροπής:
                  Εάν ζητηθεί, οι υποψήφιοι πρέπει να υποβάλουν έκθεση εξωτερικού ελέγχου από ορκωτό λογιστή που θα πιστοποιεί τους λογαριασμούς του τελευταίου διαθέσιμου οικονομικού έτους και θα παρέχει αξιολόγηση της οικονομικής βιωσιμότητας του υποψήφιου.
               
            3.   ΚΡΙΤΗΡΙΑ ΑΝΑΘΕΣΗΣ
      
                  1.
               
               
                  Περιεχόμενο της πρότασης (60 βαθμοί, βάση: 30 βαθμοί):
                  
                              α)
                           
                           
                              Συνάφεια του περιεχομένου και των αναμενόμενων αποτελεσμάτων της εκδήλωσης σε σχέση με τους στόχους και τις προτεραιότητες που περιγράφονται στο πρόγραμμα για την υγεία και στο ετήσιο πρόγραμμα εργασίας του, λαμβάνοντας υπόψη τις προτεραιότητες που ορίζονται στην ανακοίνωση COM(2010) 2020 (15 βαθμοί).
                           
                        
                              β)
                           
                           
                              Συμμετοχή (15 βαθμοί):
                              Ο υποψήφιος πρέπει να περιγράψει σαφώς τον αναμενόμενο αριθμό και το προφίλ/την ιδιότητα των συμμετεχόντων-στόχων της εκδήλωσης, με αναφορά της κατανομής ανά κράτος μέλος, της οργάνωσης και του είδους της εμπειρογνωμοσύνης.
                           
                        
                              γ)
                           
                           
                              Ευρωπαϊκή διάσταση (15 βαθμοί):
                              Η διάσκεψη πρέπει να έχει πανευρωπαϊκή διάσταση, με τη συμμετοχή αντιπροσώπων από δέκα ή περισσότερες χώρες που συμμετέχουν στο πρόγραμμα για την υγεία.
                           
                        
                              δ)
                           
                           
                              Μεθοδολογία παρακολούθησης και αξιολόγησης (15 βαθμοί):
                              Οι υποψήφιοι πρέπει να περιγράψουν σαφώς τη στρατηγική τους σε θέματα διάδοσης.
                              Πρέπει να προβλεφθεί επαρκής αξιολόγηση με βάση πρόγραμμα αξιολόγησης που να περιλαμβάνει τον αντίστοιχο σχεδιασμό, τη μέθοδο, τις αρμοδιότητες και το χρονοδιάγραμμα, με χρήση δεικτών.
                           
                        
            
                  2.
               
               
                  Ποιότητα διαχείρισης (40 βαθμοί, βάση: 20 βαθμοί):
                  
                              α)
                           
                           
                              Προγραμματισμός της εκδήλωσης (15 βαθμοί):
                              Ο υποψήφιος πρέπει να περιγράψει σαφώς τη μεθοδολογία, τα εργαλεία, το χρονοδιάγραμμα και τα κύρια στάδια, τα παραδοτέα, τη φύση και την κατανομή των καθηκόντων, την ανάλυση κινδύνου και τα χρηματοπιστωτικά δίκτυα.
                           
                        
                              β)
                           
                           
                              Οργανωτική ικανότητα (10 βαθμοί):
                              Ο υποψήφιος πρέπει να περιγράψει σαφώς τη δομή διαχείρισης, τις ικανότητες του προσωπικού, τις ευθύνες, τη διαδικασία λήψης αποφάσεων, την παρακολούθηση και τον έλεγχο.
                           
                        
                              γ)
                           
                           
                              Συνολικός και αναλυτικός προϋπολογισμός (15 βαθμοί):
                              Ο υποψήφιος πρέπει να εξασφαλίσει ότι ο προϋπολογισμός είναι επαρκής, κατάλληλος, ισοσκελισμένος και συνεκτικός αυτός καθ’ αυτόν και σε σχέση με τους στόχους της διάσκεψης.
                           
                        
            Όλα τα σχέδια που δεν θα καταφέρουν να συγκεντρώσουν την κατώτατη βαθμολογία (βάση) θα απορριφθούν.
      Έπειτα από την αξιολόγηση, οι προτάσεις που συνιστώνται για χρηματοδότηση συγκεντρώνονται σε έναν κατάλογο και κατατάσσονται σύμφωνα με τη συνολική βαθμολογία που λαμβάνουν. Ανάλογα με τις διαθέσιμες πιστώσεις του προϋπολογισμού, οι προτάσεις που έχουν υψηλή κατάταξη θα εγκριθούν για συγχρηματοδότηση.
   
   
      ΠΑΡΑΡΤΗΜΑ VI
      
         Κριτήρια ανεξαρτησίας από βιομηχανικά, εμπορικά και επιχειρηματικά ή άλλου είδους συγκρουόμενα συμφέροντα που ισχύουν για επιχορηγήσεις λειτουργίας και επιχορηγήσεις για κοινές δράσεις στο πλαίσιο του δεύτερου προγράμματος κοινοτικής δράσης στον τομέα της υγείας (2008-2013)
      
      Απόφαση αριθ. 1350/2007/ΕΚ, άρθρο 4 παράγραφος 1 στοιχείο β) και άρθρο 4 παράγραφος 3
      Συγκρουόμενο συμφέρον προκύπτει όταν ένα άτομο ή ένας οργανισμός έχει πολλαπλά συμφέροντα, εκ των οποίων κάποιο θα μπορούσε ενδεχομένως να επηρεάσει αρνητικά τη διάθεσή του να ενεργήσει υπέρ του άλλου.
      Το κριτήριο «ανεξάρτητος από βιομηχανικά, εμπορικά και επιχειρηματικά ή άλλου είδους συγκρουόμενα συμφέροντα» αναφέρεται σε τρεις απαιτήσεις, τις οποίες πρέπει να πληροί ο οργανισμός του υποψηφίου:
      1.   ΝΟΜΙΚΗ ΑΝΕΞΑΡΤΗΣΙΑ
      Προκειμένου να είναι επιλέξιμος για χρηματοδότηση, ένας ΜΚΟ πρέπει να είναι ανεξάρτητος από άλλα πρόσωπα που αντιπροσωπεύουν βιομηχανικά, εμπορικά και επιχειρηματικά ή άλλου είδους συγκρουόμενα συμφέροντα.
      Δύο νομικά πρόσωπα λογίζονται ως ανεξάρτητα μεταξύ τους όταν κανένα από τα δύο δεν τελεί υπό τον άμεσο ή έμμεσο έλεγχο του άλλου ούτε υπό τον ίδιο άμεσο ή έμμεσο έλεγχο με το άλλο.
      Ειδικότερα, ο έλεγχος μπορεί να έχει μία από τις παρακάτω μορφές:
      
                  α)
               
               
                  την άμεση ή έμμεση κατοχή ποσοστού ανώτερου του 50 % επί της ονομαστικής αξίας του εκδοθέντος μετοχικού κεφαλαίου του εκάστοτε νομικού προσώπου ή της πλειοψηφίας των δικαιωμάτων ψήφου των μετόχων ή εταίρων του συγκεκριμένου νομικού προσώπου·
               
            
                  β)
               
               
                  την άμεση ή την έμμεση κατοχή, εκ των πραγμάτων ή εκ του νόμου, της εξουσίας λήψης αποφάσεων στο εσωτερικό του εκάστοτε νομικού προσώπου.
               
            Ωστόσο, οι παρακάτω σχέσεις μεταξύ νομικών προσώπων δεν θεωρείται ότι αποτελούν σχέσεις ελέγχου:
      
                  γ)
               
               
                  η άμεση ή έμμεση κατοχή ποσοστού ανώτερου του 50 % επί της ονομαστικής αξίας του εκδοθέντος μετοχικού κεφαλαίου του αιτούντος οργανισμού ή της πλειοψηφίας των δικαιωμάτων ψήφου των μετόχων ή εταίρων του νομικού προσώπου ανήκει στον ίδιο δημόσιο οργανισμό·
               
            
                  δ)
               
               
                  τα εκάστοτε νομικά πρόσωπα ανήκουν στον ίδιο δημόσιο οργανισμό ή εποπτεύονται από αυτόν.
               
            2.   ΟΙΚΟΝΟΜΙΚΗ ΑΝΕΞΑΡΤΗΣΙΑ
      Προκειμένου να θεωρηθούν ανεξάρτητοι, οι υποψήφιοι οργανισμοί πρέπει να δεσμευτούν μονομερώς ότι δεν θα λάβουν πάνω από 20 % της βασικής τους χρηματοδότησης από οργανισμούς του ιδιωτικού τομέα (1) που εκπροσωπούν αντίθετα συμφέροντα ή από άλλες πηγές που εκπροσωπούν αντίθετα συμφέροντα κατά τα οικονομικά έτη που καλύπτει η επιχορήγηση.
      Ως βασική χρηματοδότηση νοείται η χρηματοδότηση που απαιτείται για τη βασική δομή ενός οργανισμού, συμπεριλαμβανομένων των μισθών του προσωπικού πλήρους απασχόλησης, των υποδομών, του εξοπλισμού, των επικοινωνιών και των άμεσων δαπανών των καθημερινών εργασιών. Η βασική χρηματοδότηση περιλαμβάνει επίσης τη χρηματοδότηση όλων των μόνιμων ή τακτικά επαναλαμβανόμενων δραστηριοτήτων. Οι απαιτήσεις βασικής χρηματοδότησης συχνά καταχωρούνται στον προϋπολογισμό ξεχωριστά από άλλες δαπάνες όπως ειδικές δράσεις ή σχέδια.
      3.   ΔΙΑΦΑΝΕΙΑ ΤΩΝ ΔΡΑΣΤΗΡΙΟΤΗΤΩΝ ΚΑΙ ΤΗΣ ΧΡΗΜΑΤΟΔΟΤΗΣΗΣ ΤΟΥ ΥΠΟΨΗΦΙΟΥ
      Όλες οι δραστηριότητες πρέπει να δημοσιεύονται στην ετήσια έκθεση του υποψηφίου (2).
      Οι υποψήφιου που εργάζονται με φορείς του ιδιωτικού τομέα, οι οποίοι θεωρούνται μη επιλέξιμοι, για παράδειγμα, λόγω της φύσης της δραστηριότητάς τους, η οποία δεν είναι συμβατή με τις βασικές αρχές της Ευρωπαϊκής Ένωσης, όπως δηλώνονται στα άρθρα 2 και 3 της συνθήκης ΕΚ, δεν μπορούν να γίνουν αποδεκτοί.
      
                  α)
               
               
                  Όλες οι πληροφορίες σχετικά με τη χρηματοδότηση πρέπει να κοινοποιούνται μέσω του δικτυακού τόπου του υποψηφίου, αναλυτικά για κάθε τύπο (βασική χρηματοδότηση και χρηματοδότηση σχεδίου, εισφορά σε είδος) και ανά οργανισμό χρηματοδότησης.
               
            
                  β)
               
               
                  Οι υπάρχουσες δηλώσεις θέσης των υποψηφίων αναφορικά με την υποχρέωση διαφάνειας πρέπει να είναι δημοσίως διαθέσιμες.
               
            4.   ΑΞΙΟΛΟΓΗΣΗ ΤΗΣ ΑΝΕΞΑΡΤΗΣΙΑΣ
      Η νομική ανεξαρτησία και η διαφάνεια αξιολογούνται βάσει των τελευταίων διαθέσιμων πληροφοριών που προσκομίζονται από τον υποψήφιο μαζί με την αίτηση. Η οικονομική ανεξαρτησία θα αξιολογηθεί βάσει των χρηματοοικονομικών πληροφοριών για το οικονομικό έτος κατά το οποίο θα καταλογιστεί η επιχορήγηση κατά την ημερομηνία της τελικής έκθεσης. Οι εν λόγω πληροφορίες πρέπει να προσκομισθούν υπό τη μορφή που αναφέρεται στην πρόσκληση υποβολής προτάσεων και να είναι επικυρωμένες από ανεξάρτητο ελεγκτή. Εάν οι εν λόγω λογαριασμοί δείχνουν ότι κατά τη διάρκεια οιουδήποτε οικονομικού έτους που καλύπτεται από την επιχορήγηση, οι δικαιούχοι έλαβαν πάνω από 20 % της βασικής τους χρηματοδότησης από οργανισμούς του ιδιωτικού τομέα που εκπροσωπούν αντίθετα συμφέροντα ή από άλλες πηγές που εκπροσωπούν αντίθετα συμφέροντα, θα επιστραφεί το συνολικό ποσό της επιχορήγησης.
      
         (1)  Ο όρος «ιδιωτικός τομέας» καλύπτει τις εταιρείες/επιχειρήσεις/επιχειρηματικούς οργανισμούς, οργανώσεις επιχειρήσεων ή άλλα νομικά πρόσωπα κερδοσκοπικού χαρακτήρα, ανεξάρτητα από τη νομική φύση τους (εγγεγραμμένα/μη εγγεγραμμένα), από την κυριότητά τους (πλήρης ή μερική, ιδιωτικά/κρατικά) ή από το μέγεθός τους (μεγάλα/μικρά), αν δεν ελέγχονται από το κράτος.
      
         (2)  Θα παρατίθενται οι συνεργάτες σε θέση που ενδέχεται να οδηγήσει σε σύγκρουση συμφερόντων (άρθρο 52 του δημοσιονομικού κανονισμού και άρθρο 34 των κανόνων εφαρμογής).
   
   
      ΠΑΡΑΡΤΗΜΑ VII
      
         Κριτήρια της εξαιρετικής χρησιμότητας για επιχορηγήσεις σχεδίων και επιχορηγήσεις λειτουργίας στο πλαίσιο του δεύτερου προγράμματος κοινοτικής δράσης στον τομέα της υγείας (2008-2013)
      
      Απόφαση αριθ. 1350/2007/ΕΚ, άρθρο 4 παράγραφος 1 στοιχεία α) και β) και άρθρο 4 παράγραφος 3
      1.   ΓΕΝΙΚΕΣ ΑΡΧΕΣ
      Ως προτάσεις εξαιρετικής χρησιμότητας μπορεί να θεωρηθούν οι προτάσεις που έχουν σημαντική ευρωπαϊκή προστιθέμενη αξία στους ακόλουθους τομείς:
      
                  —
               
               
                  Συμβολή:
                  
                              —
                           
                           
                              στη βελτίωση της υγείας των ευρωπαίων πολιτών, όπως μετράται, όπου είναι δυνατόν, από διάφορους δείκτες, συμπεριλαμβανομένου του δείκτη ετών υγιούς ζωής,
                           
                        
                              —
                           
                           
                              στη μείωση των ανισοτήτων υγείας εντός και μεταξύ των κρατών μελών και των περιφερειών της ΕΕ,
                           
                        
                              —
                           
                           
                              στη δημιουργία ικανοτήτων ανάπτυξης και εφαρμογής αποτελεσματικών πολιτικών δημόσιας υγείας, ιδίως σε τομείς υψηλής ανάγκης·
                           
                        
            
                  —
               
               
                  Συμμετοχή νέων (μη παραδοσιακών) συντελεστών για την υγεία σε συνεχείς, συνεργατικές και δεοντολογικά ορθές δράσεις, τόσο σε περιφερειακό όσο και σε τοπικό επίπεδο και σε όλες τις συμμετέχουσες χώρες. Περιλαμβάνονται εν προκειμένω ο δημόσιος τομέας, ο ιδιωτικός τομέας και οι ενδιαφερόμενοι από την ευρύτερη κοινωνία των πολιτών, των οποίων οι πρωταρχικοί στόχοι δεν περιορίζονται στη δημόσια υγεία (π.χ. νέοι, εθνοτικές ομάδες και άλλοι τομείς δημόσιου συμφέροντος, όπως το περιβάλλον και ο αθλητισμός).
               
            Οι προτάσεις που ικανοποιούν τα ανωτέρω κριτήρια μπορούν να θεωρηθούν εξαιρετικής χρησιμότητας. Οι υποψήφιοι πρέπει να είναι σε θέση να παρουσιάσουν τον τρόπο με τον οποίο η προτεινόμενη δράση θα συνεισφέρει στους προαναφερόμενους τομείς ικανοποιώντας τα κριτήρια που προσδιορίζονται στις ενότητες που ακολουθούν.
      2.   ΕΞΑΙΡΕΤΙΚΗ ΧΡΗΣΙΜΟΤΗΤΑ ΤΩΝ ΣΧΕΔΙΩΝ
      Μπορεί να εξεταστεί η περίπτωση μέγιστης συγχρηματοδότησης της ΕΕ ανά δικαιούχο (δηλαδή, για τον κύριο και τους λοιπούς δικαιούχους) κατά 80 % των επιλέξιμων δαπανών, όταν μία πρόταση είναι εξαιρετικής χρησιμότητας, όπως ορίζεται στην ενότητα «Γενικές αρχές» ανωτέρω. Μέγιστο ποσοστό 10 % των χρηματοδοτούμενων σχεδίων μπορούν να λάβουν συγχρηματοδότηση από την ΕΕ άνω του 60 %. Οι προτάσεις σχεδίων που ζητούν συγχρηματοδότηση σε ποσοστό άνω του 60 % πρέπει να πληρούν τα εξής κριτήρια:
      
                  —
               
               
                  Τουλάχιστον το 60 % του συνολικού προϋπολογισμού της δράσης πρέπει να χρησιμοποιηθεί για την κάλυψη δαπανών προσωπικού. Το κριτήριο αυτό αποσκοπεί στην προώθηση της δημιουργίας ικανοτήτων ανάπτυξης και εφαρμογής αποτελεσματικών πολιτικών δημόσιας υγείας.
               
            
                  —
               
               
                  Τουλάχιστον το 25 % του προϋπολογισμού της προτεινόμενης δράσης πρέπει να χορηγηθεί σε κράτη μέλη των οποίων το κατά κεφαλήν ΑΕγχΠ (όπως δημοσιεύεται στην τελευταία στατιστική έκθεση της Eurostat) βρίσκεται στο χαμηλότερο τεταρτημόριο όλων των κρατών μελών της ΕΕ. Το κριτήριο αυτό αποσκοπεί να συμβάλει στη μείωση των ανισοτήτων υγείας μεταξύ των κρατών μελών της ΕΕ.
               
            
                  —
               
               
                  Απαιτείται βαθμολογία τουλάχιστον 5 επί συνόλου 8 βαθμών για τα κριτήρια ανάθεσης της δέσμης πολιτικής συνάφειας που αναφέρεται στο παράρτημα II. Το κριτήριο αυτό αποσκοπεί στην προώθηση της βελτίωσης της υγείας των ευρωπαίων πολιτών, υπό την έννοια της αύξησης της πολιτικής συνάφειας.
               
            
                  —
               
               
                  Τουλάχιστον το 10 % του προϋπολογισμού πρέπει να χορηγηθεί σε οργανισμούς που δεν έχουν λάβει χρηματοδότηση από το πρώτο και το δεύτερο πρόγραμμα για την υγεία την τελευταία πενταετία. Το κριτήριο αυτό αποσκοπεί στην προώθηση της συμμετοχής νέων παραγόντων για την υγεία.
               
            3.   ΕΞΑΙΡΕΤΙΚΗ ΧΡΗΣΙΜΟΤΗΤΑ ΤΩΝ ΕΠΙΧΟΡΗΓΗΣΕΩΝ ΛΕΙΤΟΥΡΓΙΑΣ
      Μπορεί να εξεταστεί η περίπτωση μέγιστης συγχρηματοδότησης από την ΕΕ κατά 80 % των επιλέξιμων δαπανών, όταν μία πρόταση για νέα επιχορήγηση λειτουργίας είναι εξαιρετικής χρησιμότητας, όπως ορίζεται στην ενότητα «Γενικές αρχές» ανωτέρω.
      Οι προτάσεις για νέες επιχορηγήσεις λειτουργίας για τις οποίες ζητείται συγχρηματοδότηση σε ποσοστό άνω του 60 % πρέπει να πληρούν τα εξής κριτήρια:
      
                  —
               
               
                  Τουλάχιστον το 25 % των μελών ή των υποψήφιων μελών των μη κυβερνητικών φορέων ή οργανισμών που συνθέτουν το ειδικευμένο δίκτυο προέρχονται από κράτη μέλη των οποίων το κατά κεφαλήν ΑΕγχΠ (όπως δημοσιεύεται στην τελευταία στατιστική έκθεση της Eurostat) βρίσκεται στο χαμηλότερο τεταρτημόριο όλων των κρατών μελών της ΕΕ.
               
            
                  —
               
               
                  Η μείωση των ανισοτήτων υγείας σε επίπεδο ΕΕ ή σε εθνικό ή σε περιφερειακό επίπεδο καταδεικνύεται στην περιγραφή καθηκόντων καθώς και στο ετήσιο πρόγραμμα εργασίας του υποψήφιου οργανισμού/ειδικευμένου δικτύου.
               
            Για τις επιχορηγήσεις λειτουργίας που ανανεώνονται, το καθεστώς εξαιρετικής χρησιμότητας παραμένει το ίδιο με εκείνο που αναφερόταν στην πρόσκληση υποβολής προτάσεων το 2010.